Mbappe thafaathu dhakkaa Barca athun PSG molhukohdheefi - vNews.mv\nރޭގެ މެޗުގެ މޮޅުކުޅުންތެރިއަކަށް ހޮވިފައިވަނީ އެމްބާޕޭ- ފޮޓޯ:- ސްޕޯޓްސް އިލުސްޓްރޭޓެޑް\nއެމްބާޕޭ ތަފާތުދައްްކާ ބާސާ އަތުން ޕީއެސްޖީ މޮޅުކޮށްދީފި\nއައްފާން މުހައްމަދު 17 February 2021, 12:07\nޔުއެފާ ޗެމްޕިއަންސް ލީގުގެ ރައުންޑް އޮފް 16 ގައި ރޭ ޒުވާން ފޯވާޑް ކިލިއަން އެމްބާޕޭ ތަފާތުދައްކާ ބާސާއަތުން ޕީއެސްޖީ މޮޅުކޮށްދީފިއެވެ.\nބާސާގެ އަމިއްލަ ދަނޑުގައި ކުޅުނު މިމެޗުގައި ބާސާގެ މައްޗަށް ޕީއެސްޖީ ކުރިހޯދީ ފަސޭހަ ކަމާއިއެކު 1-4 ގެ ނަތީޖާއަކުންނެވެ.\nފޯރިގަދަ ކުޅުމެއް ފެނިގެންދިޔަ މިމެޗުގައި، އަނިޔާގައި ހުރި ޕީއެސްޖީގެ ކުރިއަށް ކުޅޭ ބްރެޒިލްގެ ތަރި، ނޭމާ އާއި އާޖެންޓީނާގެ އިތުބާރު ފޯވާޑް އެންހެލް ޑި މާރިއާ ކުޅެފައިނުވިނަމަވެސް މެޗު ފެށިގެން މޮޅަށްކުޅެ ނުރައްކާކުރަމުން ދިޔައީ ޕީއެސްޖީ އިންނެވެ. އެހެންނަމަވެސް ބޮޑު ލީޑަކާއިއެކު ދެވަނަ ލެގުގައި މިދެޓީމު ބައްދަލުކުރާ މެޗަށް މި ދެކުޅުންތެރިންވެސް ފިޓުވާނެ ކަމަށް ބޭރުގެ ކުޅިވަރު މީޑިއާއިން ރިޕޯޓް ކުރެއެވެ.\nއެގޮތުން މެޗުގެ ފުރަތަމަ 20 މިނެޓުގައިވެސް ޕީއެސްޖީ އިން ނުރައްކާތެރި އެތައް ހަމަލާއެއް ބާސާގެ ގޯލާއި އަމާޒުކޮށް ފޮނުވާލާފައިވީނަމަވެސް ފުރަތަމަ ލަނޑުޖަހާ ލީޑުނެގީ ބާސެލޯނާއިންނެވެ. މިއީ އޭރިއާ ތެރެއިން ބާސާގެ ފްރެންކީ ޑި ޔޮންއަށް ޕީއެސްޖީގެ ކުރްޒާވާ ކުރިފައުލަކާއި ގުޅިގެން ލިބުނު ޕެނަލްޓީއަކުން ކެޕްޓަން ލިއޮނެލް މެސީ ކާމިޔާބުކޮށްދިން ލަނޑެކެވެ.\nއެހެންނަމަވެސް މިލީޑުގައި ބާސާއަށް މާގިނައިރެއް ނޯވެވުނެވެ. އެގޮތުން ޕީއެސްޖީއިން ވަނީ ކުޅުން ވަރުގަދަކޮށް އޭގެ ފަސްމިނެޓު ފަހުން ފުރަތަމަ ހާފުގެ 32 ވަނަ މިނެޓުގައި ލަނޑު ޖަހާ ނަތީޖާ ހަމަހަމަކޮށްފައެވެ. މިލަނޑު އެޓީމަށް ކާމިޔާބުކޮށްދިނީ މެޗުގައި ހެޓްރިކް ހަދާ ޕީއެސްޖީ މޮޅުކޮށްދިން ފްރާންސްގެ އިތުބާރު ފޯވާޑް އެމްބާޕޭއެވެ.\nއިތުރު ލަނޑެއް މިހާފުގައި ފެނިގެން ނުދިޔަނަމަވެސް ޕީއެސްޖީ އިން ނުރައްކާތެރި ތިން ހަމަލާއެއް ބާސާގެ ގޯލާއިއަމާޒުކޮށް ވަނީ ފޮނުވާލާފައެވެ. ދެވަނަ ހާފުގައިވެސް މޮޅަށްކުޅެ ވަރުގަދަކޮށް ފެނުނީ ޕީއެސްޖީއެވެ. އެޓީމުން ފުލުފުލުގައި ހަމަލާތައް އުފައްދަން މަސައްކަތް ކުރަމުން ދިޔުމުގެ ނަތީޖާއަކަށްވީ ދެވަނަހާފުގެ 20 ވަނަ މިނެޓުގައި އެމްބާޕޭ އިތުރު ލަނޑެއް ކާމިޔާބުކޮށް ފުރަތަމަ ފަހަރަށް މެޗުގައި ލީޑުނެގުމެވެ. މިއީ އެލެސަންދްރޯ ފްލޮރެންޒީ އޭރިއާތެރެއަސް ހުރަސްކޮށްދިން ބޯޅަ ބާސާގެ ޑިފެންސްލައިނަށް ރަނގަޅަށް ދިފާއުނުކުރެވި ހެދުނު ގޯހެއްގެ ފައިދާ ނަގާ، މުޅިން ހުސް ގޯލެއްގެ ތެރެއަށް ބޯޅަ ވައްދާލައިގެން އެމްބާޕޭ ކާމިޔާބުކޮށްދިން ލަނޑެކެވެ.\nޕީއެސްޖީއަށް ލީޑުފުޅާކޮށްދިން ލަނޑު އޭގެ ފަސްމިނެޓުފަހުން ކާމިޔާބުކޮށްދިނީ ލޯނު އެއްބަސްވުމުގެ ދަށުން އެޓީމަށް ކުޅެމުން އަންނަ މޮއިސް ކީންއެވެ. އަދި ޕީއެސްޖީގެ ހަތަރުވަނަ ލަނޑު މެޗުގެ ފުރިހަމަވަގުތު ހަމަވާން ފަސްމިނެޓަށް ވެފައިވަނިކޮށް ކާމިޔާބުކޮށްދިނީވެސް މެޗުގެ މޮޅުކުޅުންތެރިޔާކަން ހޯދި އެމްބާޕޭ އެވެ.\nރޭގެ މެޗުން ޕީއެސްޖީ މޮޅުވިއިރު މީގެކުރިންވެސް މިދެޓީމު ޗެމްޕިއަންސް ލީގުގެ ރައުންޑް އޮފް 16 ގައި ކުޅެފައިވެއެވެ. އެފަހަރު ފުރަތަމަ ލެގު ޕީއެސްޖީއިން ކާމިޔާބުކުރީ 0-4 އިންނެވެ. އެހެންނަމަވެސް ދެވަނަ ލެގުގައި ތަފާތުދައްކާ ބާސާއިންވަނީ 1-6 އިން ޕީއެސްޖީ ބަލިކޮށް ކުއާޓާގެ ޖާގައެއް ހޯދާފައެވެ.\nޗެމްޕިއަންސް ލީގުގައި މިރޭ ސެވިއާ އާއި ޑޯޓްމަންޑް ބައްދަލުކުރާއިރު ހަމަ މިރޭ ޔުވެންޓަސް، ޕޯޓޯއާއި ދެކޮޅަށްވެސް ނުކުންނާނެއެވެ.\nބާސެލޯނާ ޕެރިސް ސެއިންޓް ޖާމަން (ޕީއެސްޖީ) ކުޅިވަރު ޔުއެފާ ޗެމްޕިއަންސް ލީގު ބޭރު ކުޅިވަރު


އޭލިއަން ސިލްސިލާ2– ހަނގުރާމަ9– Esfiya\nބިރުވެރި ކުޑަކުދިންގެ2hours ago\nއޭލިއަން ސިލްސިލާ2– ހަނގުރާމަ 9\nކުއްލިޔަކަށް ރާއިދު އެތަނުން ފެނުމުން ޕީޖިވިއޯންގެ ހިތުގައި ގޮތްނޭނގޭ އިހްސާސްތައް ދުވެލިއެވެ. މޫޑު ގޯސް ވީއެވެ. އޭތި ނުވެސް ވިސްނާ ހުއްޓާ ރާއިދު ފެނުމުންނެވެ. އޭތި މަންޒަރު ބަލަން ހުއްޓާ ރާއިދު އޭނާގެ ދަނޑިގަނޑުން އިޝާރާތް ކޮށް ޕީޖިވިއޯންގެ އަތުގައި އޮތް ދަނޑިގަނޑު މާ ދުރަށް އެއްލާލިއެވެ.\nޕީޖިވިއޯން ވަރަށް ހާސްވެ ކަންބޮޑު ވިއެވެ. “ކަލޭ އަހަރެން މަރާލަން އުޅެނީތަ؟ ..” ބިރުން ހުރެ އޭތި އަހާލިއެވެ. ރާއިދުގެ މޫނުގައި ހިނިތުންވުމެއް ފާޅުވިއެވެ. “އާން! ކަލެއަށް ކުރެވުނީ ކީއްތަ؟ މީހުންނަށް އަނިޔާދީ މެރުމެއް ނޫންތަ؟ އެހެންވީމަ ކަލޭ މަރުވީމަ އެންމެ ރަނގަޅު ވާނީ. އަހަރެން ހީކުރީ ކަލޭގެ ނިމުން އައީކަމަށް . އަހަރުތަކެއް ކުރިން!..” ރާއިދު ޖަވާބު ދިނެވެ.\n“އަސްލު؟ އެކަަމަކު ހަނގުރާމަ ކޮއްފަ އަހަރެންގެ ނިމުން ގެނުވަންވާނީ! ..” ޕީޖިވިއޯންގެ ބިރުވެރިކަން ފިލައި މޫނުމަތީގައި ރުޅިވެރިކަން ގެނުވީއެވެ. ރާއިދުގެ ހައިރާންކަން އިތުރުވިއެވެ. ނަމަވެސް އެއްވެސް ކަހަލަ ބިރުވެރި ކަމެއް ނެތެވެ. ޕީޖިވިއޯން އޭތީގެ ކަޅުފޮތިގަނޑުގެ ތެރެއިން ނެގި ދަނޑިގަނޑު ފެނިފައި އަލަށް ރިއާނާ ވެސް ހައިރާންވިއެވެ.\nދަނޑިގަނޑު އަތަށް ހެޔޮވަރުވެސް ކޮއްނުލެވި އުޅެނިކޮށް ރާއިދު އިނގިލީގެ އިޝާރާތުން އެދަނޑިގަނޑު އޭނަގެ ބާރުގެ ދަށަށް ގެނުވިއެވެ. ރާއިދު ހުރީ މަލާމާތުގެ ހިނިތުންވުމެއް އޭއްޗަށް ރައްދު ކޮއްގެންނެވެ. މިތަން ފެނިފަޔާއި ޕީޖިވިއޯންގެ ބާރު އެހާ ގަދަ ނުންކަން އެނގުމުން މަލާމާތުގެ ރާގެއްގައި ރިއާނާ އާއި ނަޔާނީގެ އިތުރުން ލިލިޔަން ވެސް ހީގަތެވެ.\n“ކަލޭ!!!! ..” ޕިޖިވިއޯންގެ ލޭ ކެކިގަތެވެ. ބާރަކަށް ހަޅޭއްލަވައިގަނެފައި ރާއިދާއި އެހެން މީހުންނާއި ދިމާލަށް ދުއްވައިގަންނަން އުޅުނެވެ. ގަޔަށް އަރާށެވެ. ނަމަވެސް ރިއާނާ ބަސްތަކެއް ކިޔާފައި އޭނަގެ ދަނޑިގަނޑު ކުރިއަށް ދިއްކޮއްލުމުން ޕީޖިވިއޯން ހުރިތަނަށް ގަނޑުވިއެވެ. ހަރަކާތެއްވެސް ނުކުރެވުނެވެ. ފައި ކުރިއަށް ނަގަން އުޅުމުގެ ތެރޭގައި އޭތި ވެއްޓުނީ ކުރިމައްޗަށެވެ. ނޭފަތަށް ވީތަދުން އޭތި ރޮއެގަތެވެ.\n“ހަޅޭއްނުލަވާ!! އާބްރަކަޑާބަރާ! ..” ރާއިދު އޭތި ބިންމަތީގައި އޮއްވާ ބައިބަޔަށް ވިއްސިވިލާހި ކޮއްލިއެވެ. އެއާއިއެކު މުޅި ގަނޑުވަރުގައި ގަދަފަދަ ވައެއް ހުރަސް ކޮއްލިއެވެ. ތަން ސާފުވުމާއިއެކު ވަގުކަލޭގެ (ޚާދިމް) އުޅުނީ ދުއްވައިގަންނާށެވެ. އެއާއިއެކު ރާއިދު ކޮއްޓެއް ހަދާ އޭގެ ތެރޭގައި އެމީހާ ބަންދު ކޮއްލިއެވެ. އެމީހާ ރޯންފެށިއެވެ.\nހޮސްޕިޓަލުގައި ބާއްވާފައި އޮތް ރޫނާއަށް ލޯހުޅުވާލެވުނީ ހާދިޘާ ހިނގިތާ އޭގެ ދެދުވަސް ފަހުންނެވެ. ފުރަތަމަ ވެސް އޭނަ ލިލިޔަން އާއި ނަޔާނީގެ ގާތުގައި އެހީ ޕީޖިވިއޯންގެ ވާހަކައެވެ. އޭއްޗަށް ވީ ކިހިނެއް ހެއްޔޭ އެވެ. އެއާއިއެކު އެކުދިން ރޫނާއަށް ހުރިހާ ކަމެއް ވީ ގޮތުގެ ތަފްސީލް ކިޔައިދިނެވެ. ވާހަކަތައް އަޑުއަހައި ނިމުމުން ޕީޖިވިއޯންގެ ނިމުން އެފަދަ ގޮތަކަށް އައީތީ ރޫނާ ވަރަށް އުފާވިއެވެ. އަދި ޚާއްސަކޮށް އޭނާގެ ބައްޕައަށް އެގަޑީގައި ދައްކަން އެނގުނީމައެވެ.\nރާއިދާއި ރިއާނާ، އެދެމީހުންނަށް ރޫނާއާއި މެދު ކަންތައް ކުރެވުނު ގޮތުން އެކަމާއިމެދު ވަރަށް ދެރަވާ ކަމަށް ބުނެ މާފަށް އެދުނެވެ. ރޫނާ ލަހެއް ނުވެ މަޢާފް ކޮއްދިނެވެ. އަދި ވަކިން ޚާއްސަކޮށް ރޫނާ އާއި ނަޔާނީ އަދި ލިލިޔަންއަށް ރާއިދު ޝުކުރު އަދާކުރިއެވެ.\n“އާދޭ އަވަހަށް. ލިލީ އާއި ނާޔާ ދަނީ އޭ މަންމާ! ..” ރޫނާ، ދުވަމުން އައި ރިއާނާގެ ގާތުގައި ބުނެލީ މާނޭވާ ލަމުންނެވެ. ޚުދު އޭނަވެސް އެހުރީ މާނޭވާ ލެވިލެވި އެވެ. ލިލިޔަން އާއި ނަޔާނީ، އަނބުރާ އެކުދިންގެ ދުނިޔެއަށް ދަނީއެވެ. ނަޔާނީގެ މަންމަ ނާހިދާ އާއި ލިލިޔަންގެ މަންމަ މަރިޔަމްގެ ހުއްދައާއި އެކު ކޮންމެ ބަންދު ދެދުވަހު ރޫނަ އާއި އެކީ ވަގުތު ހޭދަ ކޮއްލަން އެދެކުދިން އަންނަނީއެވެ. ތިން ކުދިން ކުރާ ކޮންމެ ކަމެއްވެސް ކުރަނީ އަނެކާގެ ހުއްދައާއި އެކު އަނެކާ އެދޭ ގޮތަށެވެ. އެކުދިންގެ ގުޅުން ވަރަށް ވެސް ވަރުގަދައެވެ. އެހެންކަމުން އަބަދުވެސް އެކުދިން ކުރާ ކަންތައްތަކުގެ ނަތީޖާ ވަރަށް ފޮންޏެވެ.\nއޭލިޔަން ސިލްސިލާގެ ދެވަނަ ވާހަކަ މިހާ ހިސާބުން މިނިމުނީއެވެ. ތިން ވަނަ ވާހަކަ އާއި އެކީގައި އަޅުގަނޑު ބައްދަލު ކޮއްލާނަމެވެ. އަޅުގަނޑަށް ކިޔުންތެރިންގެ ފަރާތުން ލިބުނު އިތުބާރާއި ޔަގީންކަމަށް ފަށް ފަށުން ޝުކުރު އަދާކުރަމެވެ. ވައްސަލާމަޢަލައިކުމް!\nfirst view, first like, first comment.\nބިރުވެރި ލޯބި November 19, 2016\nކުރުވާހަކަ ކުޑަކުދިންގެ މަޖާ3days ago\nހިތާމަ ބިރުވެރި އެހެނިހެން October 8, 2020\nބިރުވެރި April 23, 2013


SunOnline: Chris Hemsworth ah Plastic fulhin libey gehlun enguni Rajjeyn\nކްރިސް ހެމްސްވޯތް ބީޗަކުން ޕްލާސްޓިކް ނަގަނީ --- ފޮޓޯ/ އިންސްޓަގުރަމް\nކްރިސް ހެމްސްވޯތަށް ޕްލާސްޓިކް ފުޅިން ލިބޭ ގެއްލުން އެނގުނީ ރާއްޖެއިން\n1 އަހަރު2މަސް ކުރިން - 19 މެއި 2017 3\nއަހަރެމެން މިއުޅޭ ދުނިޔެއަށް އަޅާ ނުލެވޭ ކަމީ އެންމެން ގަބޫލް ކުރަންޖެހޭ ހަގީގަތެކެވެ. ދުނިޔޭގެ ކުނީގެ މައްސަލަ އެއް ދުވަހުން އަނެއް ދުވަހު އިތުރުވަމުންދާއިރު، ބޭނުންކުރުމަށްފަހު އުކާލާ ޕްލާސްޓިކްތަކުގެ ގެއްލުން ދަނީ ހީނުކުރާ މިންވަރަށް އިތުރުވަމުންނެވެ.\nއަހަރެއްގެ މައްޗަށް 300 މިލިއަން ޓަނުގެ ޕްލާސްޓިކް އުފައްދާއިރު، ރިސައިކަލް ކުރެވެނީ އޭގެ ތެރެއިން އެންމެ 78 ޕަސެންޓެވެ. އަދި އުފައްދާ ޕްލާސްޓިކްގެ ތެރެއިން 8.8 ޓަނު ޕްލާސްޓިކް އެޅެނީ ކަނޑުތަކަށެވެ. ނަތީޖާ އަކަށް ވަނީ ކަނޑުގެ ލޮނުގަނޑު ތަގައްޔަރުވެ، މޫދުގެ ދިރުންތައް މަރުވުމެވެ.\nޕްލާސްޓިކާ ގުޅޭ ގޮތުން އޮސްޓްރޭލިއާގެ މަޝްހޫރު އެކްޓަރު އަދި މާވެލް ސިނަމެޓިކް ޔުނިވާސްގައި "ތޯ"ގެ ބައި ކުޅޭ ކްރިސް ހެމްސްވޯތް ވަނީ އޭނާގެ އިންސްޓަގުރަމް އެކައުންޓުގައި ހާއްސަ މެސެޖަކާއެކު ބީޗަކުން ޕްލާސްޓިކް ނަގާ ފޮޓޯއެއް ހިއްސާކޮށްފައެވެ.\nޕާލޭ އެއާ އެކްސް ކޮރޯނާ އިން ހިންގާ "100 އައިލެންޑް ޕްރޮޓެކްޓެޑް" ޕްރޮޖެކްޓުގެ އެމްބެސެޑަރުގެ މަގާމަށް އައްޔަންކޮށްފައިވާ ހެމްސްވޯތް ބުނި ގޮތުގައި، އޭނާގެ ދިރިއުޅުމުގެ އެންމެ ހިތްގައިމު ދުވަސްތައް ހޭދަކޮށްފައި ވަނީ ކަނޑާއި މޫދު ފެންނަ ހިސާބުގައެވެ. އަދި ކަނޑުތަކުގެ ސަބަބުން އޭނާއަށް އުފާވެރިކަން ގެނެސްދޭއިރު، އެތަނުގެ މުހިއްމުކަން ވިސްނޭ ކަމަށް އޭނާ ބުނެފައިވެ އެވެ.\n"ރާއްޖޭގައި އަހަރެން ކުރި ތަޖުރިބާ އިން އަހަންނަށް އެނގިގެންދިޔަ ކުޑަ ވަގުތު ދުވަސްކޮޅަކަށް ބޭނުންކޮށްލާ ޕްލާސްޓިކްގެ ސަބަބުން އަހަރެމެންގެ ކަނޑުތަކަށްކުރާ ބޮޑެތި ގެއްލުން،" ކްރިސް ހެމްސްވޯތް އޭނާގެ އިންސްޓްގުރަމް އެކައުންޓުގައި މީގެ ދެ ދުވަސް ކުރިން ހިއްސާ ކޮށްފައިވާ ފޮޓޯއެއްގައި ބުނެފައިވެއެވެ.\nނަމަވެސް ރާއްޖޭން އޭނާއަށް ލިބުނީ ކޮން ތަޖުރިބާއެއް ކަމެއް އޭނާ ބުނެފައެއްނުވެ އެވެ.\nޕާލޭގެ އެމްބެސެޑަރުގެ ހައިސިއްޔަތުން ހެމްސްވޯތް، ޕްލާސްޓިކް ކުނީގެ ސަބަބުން ކަނޑުތަކަށް ލިބޭ ގެއްލުމާ ގުޅޭ ގޮތުން މީހުންނަށް އުނގަންނައިދީ އެކަމަށް ހޭލުންތެރިކުރުވާނެއެވެ.\nމިއީ ތިމާވެއްޓަށް ކުރާ ނޭދެވޭ އަސަރުތަކާ ބެހޭ ގޮތުން ހެމްސްވޯތް ވާހަކަދެއްކި ފުރަތަމަ ފަހަރެއް ނޫނެވެ. މިއަހަރުގެ ކުރީކޮޅު އޭނާ ވަނީ ގޮނޑުދޮށް ސާފުކުރުމުގައި ހަރަކާތްތެރިވާ ސަސްޓެއިނަބަލް ކޯސްޓްލައިންސް ހަވާއީގެ މެމްބަރަކާއެކު ނަގާފައިވާ ފޮޓޯއެއް ސޯޝަލް މީޑިއާގައި ހިއްސާކޮށްފައެވެ.\nއޭގެ އިތުރުން ގަވާއިދާ ހިލާފަށް މަސް ބޭނުމުގެ ސަބަބުން ދުނިޔެއިން ނެތިދިއުމުގެ ބިރު ހީވެފައިވާ ކަނޑުގެ ދިރުމަކާ ގުޅޭ ގޮތުންނާއި ބޮޑުމަސް ހިފުމާ ދެކޮޅަށް ވެސް އޭނާ ވަނީ މީގެ ކުރިން އަޑު އުފުލާފައެވެ.\nމުނިފޫހިފިލުވުން ހޮލީވުޑް ތިމާވެށި\n"މޭޑް އިން ޗައިނާ" ގައި ރާޖްކުމާރު އަދި މޯނީ! 17 ގަޑި9މިނެޓް ކުރިން\nޖިމް ސަރްބް، ނެގެޓިވް ރޯލުތަކާ ދުރަށް ޖެހިލައިފި 17 ގަޑި2މިނެޓް ކުރިން\nބްރަހްމަޝްތުރާގެ ކާސްޓާ ޑިމްޕަލްވެސް ގުޅިއްޖެ 14 ގަޑި 17 މިނެޓް ކުރިން\n"ކަސޯޓީ"ގައި ކޮމަލިކާގެ ރޯލުން ހީނާ ފެނިދާނެ؟ 17 ގަޑި 57 މިނެޓް ކުރިން


ހިޖާބް: އެޅުމާއި ނޭޅުމުގެ އިޚްތިޔާރު – Thadu\nHome Genderހިޖާބް: އެޅުމާއި ނޭޅުމުގެ އިޚްތިޔާރު\nއއ. މަތިވެރީ ސްކޫލްގައި ކިޔަވައިދެމުންދިޔަ އައިޝަތް ސުޒީއަށް މޫނުބުރުގާ އަޅައިގެން ސްކޫލަށް ނާދެވޭނެކަމަށް އެޑިއުކޭޝަން މިނިސްޓްރީއިން އެންގީ ޖަނަވަރީ 2017އިގައެވެ. މިއެންގުމާގުޅިގެން ކިޔަވައިދިނުމުގެ ޒިންމާއިން ސުޒީ ދުރުވާން މަޖުބޫރުވެ، އޭގެފަހުން އެއަހަރުގެ އޮގަސްޓްމަހު ސުޒީވަނީ ވަޒީފާއިން ވަކިކޮށްފައެވެ. ސިވިލް ސާވިސް ކޮމިޝަނުން ހުއްޖަތެއްގެ ގޮތުގައި ފާހަގަކޮށްފައިވަނީ ސިވިލް ސާވިސްގެ ގަވާއިދުތަކާ ސުޒީ ހިލާފުވެފައިވާ ކަމަށެވެ. މިހާދިސާއަކީ މޫނުބުރުގާ އަޅާ މީހެއްގެ ގިނަ ހައްގުތަކެއް ނިގުޅައިގަތް ފުރަތަމަ ފަހަރެއް އަދި ފަހު ފަހަރެއްވެސްނޫނެވެ. ސެޕްޓެމްބަރ 2011ވަނަ އަހަރު، ކުއްލިއްޔަތުލް ދިރާސަތުލް އިސްލާމިއްޔާގެ ޝަރީއާ އެންޑް ލޯ ފެކަލްޓީގެ ދަރިވަރަކު މޫނުބުރާ އަޅައިގެން ކިލާހަށް ހަޒިރުވާތީވެ، މޫނުބުރުގާ ނަގައިގެން ކިލާހަށް އައުމަށް އެތަނުގެ އޭރުގެ ރެކްޓާ ވަނީ ނަސޭހަތް ދީފައެވެ. އަދި ޖަނަވަރީ 2012ގައި އެދަރިވަރު މޫނުބުރުގާ އަޅައިގެން ކިލާހަށް އައުމުން، ކިލާހުން ނުކުތުމަށްވަނީ އަންގާފައެވެ.\nމިދުވަސްވަރު މީސްމީޑިއާގައި އެންމެގަދަޔަށްދެކެވޭ އެއްވާހަކައަކީ ނަސް ޑެއިލީގައި ޝާއިއުކޮށްފައިވާ ވީޑިއޯއެއްގެ ވާހަކައެވެ. މިވީޑިއޯއިން ދައްކުވައިދެނީ ބުރުގާއަޅާ ދިވެހި އަންހެނެއްގެ ވާހަކައެވެ. މުޖުތަމައުގެ ސަބަބުން ބުރުގާއަޅަން އޭނައަށް މަޖުބޫރުވިވާހަކައާއި، އަދި ބުރުގާ ނަގަން ބޭނުންވިނަމަވެސް މުޖުތަމައުއިން ކުރިމަތިވެދާނެ ގޮންޖެހުންތަކެއްގެ ސަބަބުން ބުރުގާ ނުނެގިފައިވާ ވާހަކައެވެ. މިވީޑިއޯ ގެނެސްދީފައިވާގޮތުން، މިއީ ދިވެހިރާއްޖޭގެ އާންމު ހާލަތުކަމުގައި ސިފަކޮށްދީފައިވެއެވެ. އަދި އެއީ ބުރުގާއަޅާ ދިވެހި އެތަކެއް އަންހެނުންގެ ހާލަތުކަމުގައި ބަޔާންކޮށްފައިވެއެވެ.މިހާދިސާތަކުގެ އަލީގައި ފާހަގަކުރެވޭ މުހިންމު އެއްކަމަކީ ބުރުގާއެޅުމުގެ ތަޖުރިބާ އެކިމީހުންނަށް ތަފާތުކަމެވެ. އިސްވެބުނެވުނު ވީޑިއޯއާގުޅިގެން މީސްމީޑިއާގައި އެކި އަންހެނުން ހިއްސާކޮށްފައިވާ ޝުއޫރުތަކަށް ބަލާލުމުންވެސް މިކަން ވަރަށް ސާފެވެ. ބުރުގާ އެޅުމުން ސަތަރި އޮޑި އަދި ބްލެކް ނިންޖާފަދަ ނަންތަކުން ގޮވައި ފުރައްސާރަ ކުރިމަތިވި މީހުންނާއި، ބުރުގާ އެޅުމަށް މަޖުބޫރުވި މީހުންނާއި، ބުރުގާ ނެގުމުން ފުރައްސާރަ ކުރިމަތިވި މީހުންނާއި، އަދި ބުރުގާ އެޅުމުގައިވެސް އަދި ނެގުމުގައިވެސް އެއްވެސް މަޖުބޫރެއް، ފުރައްސާރައެއް ކުރިމަތި ނުވާ މީހުން — އެމީހުންގެ ތަޖުރިބާތައް ހިއްސާކޮށްފައިވެއެވެ. މިހެންކަމުން މޫނުބުރުގާ އަޅާމީހުން ވަޒީފާއިން ވަކިކޮށް އެތަކެއް އިންސާނީ ހައްގުތަކަކުން މަހުރޫމުކުރުމުން އެއީ ރާއްޖޭގެ އާންމު ހާލަތޭ ބުނެވޭނެ، ނުވަތަ ބުރުގާ ނަގަން ބޭނުންވެ އެކަމަށް ގޮންޖެހުން ކުރިމަތިވުމުން އެއީ ރާއްޖޭގެ އާންމު ހާލަތޭ ބުނެވޭނެ، ނުވަތަ ބުރުގާ އަޅަން މަޖުބޫރުވުމުން އެއީ ރާއްޖޭގެ އާންމު ހާލަތޭ ބުނެވޭނެ ހަމައެއް ނެތެވެ. މިކަމަކީ ހުދާއި ކަޅަށްވުރެ ގިނަ ކުލަތައް ހިމެނޭ އަދި ގިނަ ބަހުރުވަތަކާއި، ޝުއޫރުތަކާއި، އިހުސާސްތަކާއި، ތަޖުރިބާތައް ހިމެނޭ މައްސަލައެކެވެ.\nމިފަދަ ހާދިސާތަކުގެ ބޭނުން ނަހަމަގޮތުގައި ހިފައި، ވަކި ދީނީ ނުވަތަ އަލްމާނީ/ ސެކިއުލާ ނުވަތަ އެނޫންވެސް ފިކުރެއްގެ އަލީގައި އާންމު ހާލަތެއް ދައްކުވައިދޭން ނުވަތަ ކުރިއަރުވަން މަސައްކަތްކުރާ ކުރުމަކީ އަންހެނުންގެ އަމިއްލަ އިހްތިޔާރަށް ނުފޫޒުފޯރުވުމަށް އިތުރުކުރެވޭ ބޮޅެކެވެ. އަންހެނުންގެ އިހްތިޔާރަކީ ދައުލަތުން ނުވަތަ މުޖުތަމައުގެ ވަކި ފިކުރުތަކަކުން ބައްޓަންކުރާ ކަމަކަށް ވާނަމަ މުޖުތަމައުގައި ހަމަނުޖެހުންބޮޑުވެ ބައިބައިވުމަށް މަގުފަހިވުމަކީ ނުވެނުދާނެކަމެކެވެ. ދިވެހިރާއްޖެއަކީ “އެއްބައެއްވަންތަ” މުޖުތަމައުއެކޭ ބުނިނަމަވެސް، ދިވެހިރާއްޖޭގައި އުޅޭ ދިވެހިންނަކީ ތަފާތު ވިސްނުންތަކާއި ހިޔާލުގެ މީހުންނެވެ. ތަފާފު ބޭނުންތަކަށް އެދޭ ތަފާތު މީހުންނެވެ. ވަކިބަޔަކު ބޭނުންވާ އެއްގޮތަކަށް މުޖުތަމައު ބައްޓަންކުރަން މަސައްކަތްކުރުމުގެ ބަދަލުގައި، ތަފާތު ހިޔާލާއި ފިކުރު ބަލައިގަންނަ، ޓޮލަރެންޓް، މުޖުތަމައުއެއް ބިނާކުރުމަކީ ވަކިވަކި ފަރުދުންގެ އަދި މުޖުތަމައުގެވެސް މަސްލަހަތު ހިމާޔަތްކުރެވޭނެ ސުލްހަވެރި ގޮތެކެވެ. މިގޮތުން އަންހެނެއްގެ ބުރުގާ، ހެދުން އަދި އެނޫންވެސް ކަންކަމަކީ އެއަންހެނެއްގެ އަމިއްލަ އިހްތިޔާރުކަން ގަބޫލުކުރަންޖެހެއެވެ. އަދި އެމީހެއްގެ އިހްތިޔާރަށް އެކަންކަން ދޫކޮށްލުމަކީ ހަމަޖެހޭ މުޖުތަމައުއެއް ބިނާކުރުމަށް ކޮންމެހެންވެސް މުހިންމު ކަމެކެވެ. އަދިއެއީ ކުރެވިދާނެ، ކުރަންޖެހޭ ކަމެކެވެ. މޫނުބުރުގާ އަޅަންބޭނުން މީހަކަށް އެފުރުސަތު އޮންނަންޖެހޭ ފަދައިން ބުރުގާ އަޅަންބޭނުން މީހަކަށް އެފުރުސަތު އޮންނަންޖެހެއެވެ. އަދި މޫނު/ ބުރުގާ ނާޅަން ނުވަތަ އެޅުމަށްފަހު ނަގަން އެދޭ މީހަކަށް އެފުރުސަތުވެސް އޮންނަންޖެހެއެވެ. އޮވެގެން ނުވާނީ ފުރައްސާރަކުރުމާއި މަޖުބޫރުކުރުމެވެ.\nPrevious Post Previous post:ސިޔާސީ މަސްރަހުގަ މިވަނީ ކިހިނެއް؟\nNext Post ލާދީނީ: ބޭނުންކުރުން ހުއްޓާލަންޖެހޭ ބަހެއް


Varubalive avadhi vamundhaa masakkaiytherin | Mihaaru\nހުމެއް ފެތުރެމުންދިޔަ ދަނޑިވަޅެއްގައި އައިޖީއެމްއެޗްގައި ހުޅުވި ފްލޫ ކްލިނިކެއްގައި މީހުން އެޑްމިޓްކޮށްފައިވާ ސަރަހައްދުގައި ނަރުހުން ހަރަކާތްތެރިވަނީ: ނަރުހުން މަދުވެފައި މަސައްކަތު ވަގުތު ދިގު ---ފައިލް ފޮޓޯ: ހުސެއިން ވަހީދު/ މިހާރު\n01 މެއި 2019 - 11:08 51 comments\nލެބޯޓްރީ ޓެކްނީޝަނެއްގެ ގޮތުގައި ރައުފާ އަބްދުއްސައްތާރުގެ ހަތަރު އަހަރުގެ ތަޖުރިބާއަކީ ޗުއްޓީއެއް، އޮފެއް، ބަންދަކަށް ނުބަލައި ހުރިހާ ދުވަހަކު ވެސް މަސައްކަތަށް ނުކުންނަން ޖެހުމެވެ. އެއީ މުވައްޒަފުން މަދުވުމާއި ރަނގަޅު ނިޒާމަކަށް އެ ދާއިރާ ބައްޓަންކޮށްފައި ނެތުމުން އޭނާ ފަދަ ހުރިހާ މަސައްކަތްތެރިން ވެސް އުފުލަން ޖެހިފައިވާ ބުރައެކެވެ.\n"އަޅުގަނޑު މަސައްކަތްކުރަން މަހަކު 30 ދުވަހު. ބައެއް ފަހަރު އަހަރީ ޗުއްޓީ ވެސް އެއްކޮށެއް ނުނަގަން. މީހުން މަދުވަންޏާ ހަމަ ނުކުންނަން،" އަތޮޅުތެރޭގައި މަސައްކަތްކުރާ ރައުފާ ކިޔައިދިނެވެ.\n"ޗުއްޓީގައި ނެތިއްޔާ ހަމަ ހުރިހާ ދުވަހަކު ވެސް ނުކުންނަން. އެންމެން ވެސް ނުކުންނާނެ. އޮފް ދުވަހު ވެސް ނުކުންނާނެ. އޭގެ މާނައަކީ މުޅި ދުވަސް އެއްކޮށް ރެސްޓެއް ނަގާފައެއް ނޯންނާނެއޭ. މިއީ ހަމަ ރަށްރަށުގައި މަސައްކަތްކުރާ ހުރިހާ އެންމެންގެ ވެސް ހާލަތު."\nސިވިލް ސާވިސް ކަމަށް ވިޔަސް، ރިސޯޓުތަކާއި އަމިއްލަ ވިޔަފާރިތަކަށް ބެލިޔަސް، ރާއްޖޭގައި މަސައްކަތްތެރިން އުޅޭ ދަތި ހާލުގެ ވާހަކަ އާއި އެ މީހުންގެ ޝަކުވާތައް ކޮޅުން ނުލަ އެވެ. އެކަށީގެންވާ އުޖޫރައެއް ނުލިބުން އެކަންޏެއް ނޫނެވެ. ވަސީލަތްތަކާއި ރައްކާތެރިކަމާއި އެކަށީގެންވާ މަސައްކަތު މާހައުލެއް ނެތުމުގެ ބޯހާސްކަން ވެސް މެ އެވެ. ވަރުބަލިވެގެން ގޮސް އަވަދިވާހާ ގިނަ ވަގުތު މަސައްކަތުގައި އުޅެން ޖެހުމާއި ވަޒީފާ އަށްޓަކައި އާއިލާ އާއި އެހެން ހުރިހާ ކަމެއް ގުރުބާންކުރަން ވެސް ޖެހުމެވެ.\nސައުވީސް ގަޑިއިރުގެ ހިދުމަތް އޮންނަ ސިއްހީ ދާއިރާގެ ނަރުހުންނާއި ލެބޯޓްރީ ޓެކްނީޝަނުންނާއި ހަފްތާ ބަންދެއް ނުލިބި މަސައްކަތުގައި އުޅޭ ޓީޗަރުންނާއި އަގުބޮޑު ޓޫރިޒަމް އިންޑަސްޓްރީގައި ނިކަމެތިވެފައި ތިބި މުވައްޒަފުންގެ ފަރާތުން ވެސް އަޑުއިވެނީ އުދާސްތަކެވެ.\n"އެކަނި ރަށެއްގައި ހުންނަ މީހަކު ވެއްޖެއްޔާ 24 ގަޑި އިރު އޮންކޯލްގައި ހުންނަ އިރު ވާނެ ގޮތް ވިސްނަވާ. އަދި އެއީ ދަރިން ތިބި މީހަކަށް ވެއްޖެއްޔާ ދަރިންނާ އެއްކޮށް ހޭދަކުރަން އޮންނާނީ ކޮން ވަގުތެއް؟ ހަ މަސް، އެއް އަހަރު ވަންދެން އެ ގޮތަށް އުޅެވޭނީ ކިހިނެއް؟"\nނަރުހުން: މަސައްކަތުގައި 16 ގަޑި އިރު ވެސް ހޭދަވެދާނެ\nސިއްހީ ހިދުމަތުގައި އިންސާނިއްޔަތުކަން އިސްކުރާތީ ނަރުހަކު ކިތަންމެ ގިނަ އިރަކު ވެސް މަސައްކަތުގައި އުޅެފާނެ އެވެ. އެކަމަކު އޭގެ ބުރަ އިހުސާސްކުރަނީ ވެސް އެ މީހުންނެވެ.\n"އަޅުގަނޑުމެން ހަފްތާއަކު ދެ ދުވަހު ނުވަތަ ތިން ދުވަހު 16 ގަޑި އިރު އެބަ މަސައްކަތްކުރަން،" ސ. ހިތަދޫ ރީޖަނަލް ހޮސްޕިޓަލުގައި މަސައްކަތްކުރާ ޒުވާން ނަރުހަކު، ނަން ނުޖަހަން އެދި، ކިޔައިދިނެވެ.\n"ގިނަ ފަހަރަށް ހަފްތާއެއް ވެސް ދާނެ ގޭ މީހުންނަށް ނުފެނި. ހަމައެކަނި ނިދަން ގެއަށް އާދެވޭ ދުވަސްތައް ދޭ. ހަފްތާއަކު ދެތިން ފަހަރު މާލެ އަށް ދާން ޖެހޭނެ، ބަލި މީހުން ގޮވައިގެން. އަމިއްލަ އަށް ދަތުރުކުރުމަށް ވުރެ ބަލިމީހަކު ގޮވައިގެން ދަތުރުކުރީމަ މާ ބޮޑަށް ވަރުބަލިވޭ. އެކަމަކު އަނބުރާ ރަށަށް އައިސް ވެސް، އެ ދުވަހު ޑިއުޓީ އޮވެއްޖެއްޔާ ހަމަ ޑިއުޓީ އަށް ދާން ޖެހޭނެ. އެހެން ނޫނީ އަރާނީ ވެސް އެބްޒެންޓް."\nގިނަ ވަގުތު މަސައްކަތުގައި އުޅެން ޖެހުން އެކަންޏެއް ނޫނެވެ. ރޭގަނޑު ޑިއުޓީގައި އިންނަ އިރު "ހަމައިގައި ނުތިބޭ ވަޔަލެންޓް މީހުން ހަތިޔާރު ހިފައިގެން އައިސް ގަޔަށް އަތްލާ ހިސާބަށް ވެސް" ދެ އެވެ. އެކަމަކު ވެސް މި ނަރުސް އޭނާގެ ނަފްސާނީ ހިތްވަރު ގަދަކޮށް ޖިސްމާނީ ވަރުބަލިކަން ތަހައްމަލްކޮށްލަނީ އެވެ.\n"ފިޒިކަލީ ވަރަށް ވަރުބަލިވޭ. އެކަމަކު ވިސްނަނީ ނަރުހެއް ވީމާ ކޮށްފައި ހުރި ހުވަ އަށް. ބަލިމީހުންނަށް ކޮށްދެވޭ ހިދުމަތަށް ބޮޑަށް ސަމާލުކަންދެނީ،" އޭނާ ބުނެލި އެވެ.\nބުރަ ބޮޑުވާ މައިގަނޑު އެއް ސަބަބަކީ ނަރުހުން މަދުވުމެވެ. ސިވިލް ސާވިސްގައި 2017 ވަނަ އަހަރު ތިބީ 1،800 ނަރުހުންނެވެ. އައިޖީއެމްއެޗުގެ ތަޖުރިބާކާރު ނަރުހެއް ކަމަށްވާ ފާތުމަތު ފިލީޝިއާ ވިދާޅުވިގޮތުގައި އަމިއްލަ ސަބަބުތަކާ ހެދި އާއި މި ދާއިރާގައި އުޅެން ހިތްވަރު ލިބޭ ފަދަ އިނާޔަތްތަކެއް އަދި މާހައުލެއް ނެތުމުން ގިނަ އަދަދަކަށް މުވައްޒަފުން ކެނޑޭތީ އާއި ބޭނުންވާ ވަރަށް މުވައްޒަފުން ނުވައްދާތީ ނަރުހުން މަދުވުމުގެ ދަތިކަން ވަރަށް ބޮޑެވެ. އަދި އައިޖީއެމްއެޗުގައި މެއިންޓެނެންސާ ގުޅުން ހުރި ކަންކަން ފަދަ އިތުރު ޒިންމާތައް ވެސް ނަރުހުން އުފުލަން ޖެހުމާއި އެ ނޫން ވެސް ބައިވަރު މައްސަލަތައް ހުރިކަން އޭނާ ފާހަގަކުރެއްވި އެވެ.\n"އާ ހިދުމަތްތައް މި ފަށަނީ ވެސް ހިއުމަން ރިސޯސް އަށް ނުބަލާ. ކުރިން ވެސް ތިބި ނަރުހުން ހުރިހާ ތަނަކަށް ބޭނުންކުރަނީ. އެހެންވީމާ ބަލިމީހުންގެ ނިސްބަތުން ނަރުހުން މަދުވީމާ ހިދުމަތުގެ ފެންވަރު ވެސް ދަށްވޭ އަދި ބަލިމީހާގެ ހިތްހަމަޖެހުން ވެސް ކުޑަވާނެ،" 22 އަހަރުގެ ތަޖުރިބާއާ އެކު ވޯޑް މެނޭޖަރެއްގެ ގޮތުގައި މަސައްކަތްކުރައްވަމުން ގެންދަވާ ފިލީޝިއާ ވިދާޅުވި އެވެ.\n"ސިވިލް ސާވިސް ގަވާއިދު އޮންނަ ގޮތުން ދެ އޯފް ލިބެން ޖެހުނަސް މިހާރު ނަރުހުން މަސައްކަތްކުރަނީ އެއް އޯފް ލިބިގެން. އައިޖިއެމްއެޗާއި ރަށްރަށުގައި ވެސް ވަރަށް ބައިވަރު މައްސަލަތައް އެބަހުރި. ދެން ކުރީ ސަފުގައި ތިބެނީ ނަރުހުން. އެހެންވެ އަބަދުވެސް އެންމެންގެ ރުޅިއާ އެއްޗެހި ވެސް އަންނާނީ ނަރުހުންނަށް."\nނަރުހުންގެ އާ އޮނިގަނޑަކަށް މިދިޔަ އަހަރުގެ އޮގަސްޓްމަހު އަމަލުކުރަން ފެށި އިރު ނުކުތް ބައިވަރު މައްސަލަތަކާ ހެދި ވެސް ނަރުހުންގެ ހިތްހަމަނުޖެހުން ވަރަށް ބޮޑެވެ. އެ ބަދަލާ ގުޅިގެން، ބައެއް މީހުންގެ ޖުމްލަ އުޖޫރަ ކުޑަވެގެން ދިޔުމާއި ރޯދަ މަހު ސިވިލް ސާވިސްގެ އެހެން މުވައްޒަފުންނަށް ވުރެ ދެ ގަޑި އިރު އިތުރަށް ހަ ގަޑި އިރު މަސައްކަތްކުރަން ޖެހުނު އިރު އިތުރުވާ ވަގުތަށް އުޖޫރައެއް ނުދޭން ނިންމުން ފަދަ ކަންކަން އެ މީހުން ބަލައެއް ނުގަނެ އެވެ.\n"އިށީންނާނެ ތަނެއް ނެތް" ޓީޗަރުން\nމަސައްކަތް ކިތަންމެ މުހިއްމު ވިޔަސް މާ ބޮޑު އަޅާލުމެއް ނުލިބި ތިބި އަނެއް ބަޔަކީ ޓީޗަރުންނެވެ.\nސިވިލް ސާވިސް މުވައްޒަފުންގެ ގޮތުގައި 6،000 އަށް ވުރެ ގިނަ ޓީޗަރުން ތިބި ތައުލީމީ ދާއިރާގެ އެތައް ކަމަކާ މެދު ޓީޗަރުންގެ ޖަމްއިއްޔާގެ ރައީސް އާތިފް އަބްދުލް ހަކީމް ކަންބޮޑުވުން ފާޅުކުރައްވަ އެވެ. އެއް ކަމަކީ މަސައްކަތުގެ ބުރަމިނަށް ނުބަލައި ކްލާސްތައް ނަގައިދޭން ޖެހުމެވެ.\n"ބައެއް ޓީޗަރުން ހަމަ އެބަ ގުދާރު ބިނދޭ. ގުރުއާން މާއްދާގައި ޓީޗަރު އަށް ކްލާސް ނަގައިދޭ. އިސްލާމް މާއްދާގައި އެބަ ނަގައިދޭ އެކަކު 6-7 ކްލާސް. އަށް ކްލާސް ނަގައިދޭ ޓީޗަރު، އޭނަ ހަމަ ހަލާކު އެ ވަނީ. އެއީ އިންސާނުން ލައްވައި މަސައްކަތްކުރުވަން ޖެހޭ ގޮތެއް ނޫން،" އާތިފް ފާހަގަކުރެއްވި އެވެ.\n"އަށް ކްލާސް އެއީ ކިތައް ދަރިވަރުންތޯ؟ އެ ވަރުން ދަރިވަރުންގެ ފެންވަރު ރަނގަޅުކުރާނީ ކިހިނެއްތޯ؟"\nކިޔަވައިދިނުމުގެ އިތުރުން ސްކޫލްތަކުގެ އިތުރު ހަރަކާތްތަކާއި ދަރިވަރުން ބައިވެރިވާ ކުޅިވަރު މުބާރާތްތަކުގެ ކަންކަމުގައި ވެސް ޓީޗަރުން އާއްމު ގޮތެއްގައި ވަރަށް ގިނަ ވަގުތު ހޭދަކުރެ އެވެ. ހާއްސަކޮށް ހަފްތާ ބަންދުގެ ދުވަސްތައް ވެސް ހުސްކޮށް ނުލިބޭކަން ފާހަގަކުރައްވައި އާތިފް ވިދާޅުވީ އެ ދުވަސްތަކަށް ޓީޗަރުންނަށް ދެ ގުނަ މުސާރަ ހައްގުވާ ކަމަށެވެ.\n"ޓީޗަރުން ހަމަ ކޮންމެ ހުކުރެއް އަދި ހޮނިހިރެއްގައި ނުކުމެ 4-5 ގަޑި އިރު މަސައްކަތް އެބަ ކުރޭ. މިއީ ހަމަ އާއްމު، ދާއިމީ ކަމަކަށް ވެފައި މި އޮތީ،" އޭނާ ފާހަގަކުރެއްވި އެވެ.\nއޭގެ އިތުރުން، ޓީޗަރުން އިތުރު ގަޑީގައި ކުރާ ބައެއް މަސައްކަތްތަކަށް އުޖޫރަ ނުލިބޭކަން އާތިފް ނަންގަވަނީ "ބޮޑު ޖަރީމާއެއް"ގެ ގޮތުގަ އެވެ.\n"އޯވަޓައިމް ދޭން ޖެހިދާނެތީ، މި ބުނަނީ ފޮތް މާކުކުރުމަކީ އޯވަޓައިމް ދޭން ޖެހޭ މަސައްކަތެއް ނޫނޭ، އެއީ ޓީޗަރަކަށް ވީތީ ކުރަން ޖެހޭ މަސައްކަތެކޭ. ޓީޗަރަކަށް ވީތީއޭ ލެސަނަށް ތައްޔާރުވާން މައުލޫމާތު ހޯދަން ޖެހެނީ ވެސް،" އޭނާ ވިދާޅުވި އެވެ.\n"އެކަމަކު މި ބަހަނާ ދައްކައިގެން އޯވަޓައިމް ނުދިނުމަކީ ހިންގާ ވަރަށް ބޮޑު ޖަރީމާއެއް. އިތުރު ގަޑީގައި މަސައްކަތްކުރުވާ ކަމަށް ވަންޏާ ފައިސާ ދެވެން ޖެހޭނެ. ފައިސާ ނުދެވެންޏާ އިތުރު ގަޑީގައި މަސައްކަތް ނުކުރުވާނީ."\nއަނެއް ކަމަކީ އޯވަޓައިމް ލިބޭ މިންވަރު ލިމިޓްކޮށްފައި އޮތުމެވެ.\n"މުވައްޒަފުންގެ ނިސްބަތުން އެ މުވައްޒަފުން ކުރާ މަސައްކަތުގެ ވަގުތަށް ބަލާފައި އެ މަހަކަށް ކަނޑައެޅިފައި އޮތް އޯވަޓައިމްގެ ތެރެއިން 10 ޕަސެންޓް ލިބޭނީ. އެހެންވީމާ ހުރިހާ މުވައްޒަފުން މަސައްކަތްކުރާ ކަމަށް ވަންޏާ ސްކޫލަކުން ޓީޗަރަކަށް ލިބޭނީ 200 ރުފިޔާ، 160 ރުފިޔާ އޯވަޓައިމަށް. މި ގޮތަށް އޯވަޓައިމްގައި ތަޅު އެޅުވިގެން ނުވާނެ،" އާތިފް ވިދާޅުވި އެވެ.\nޓީޗަރަކު ކިޔަވައިދެނީ: ބަންދު ދުވަސްތަކުގައި ވެސް އެންމެ ބުރަކޮށް އުޅޭ އެއް ބަޔަކީ ޓީޗަރުން.\nމަސައްކަތު ވަގުތުގެ ދިގުމިނާއި އެކަށީގެންވާ އުޖޫރައެއް ނުލިބުމުގެ މާޔޫސްކަމާ އެކު ޓީޗަރުންނަށް ދެން ތަހައްމަލްކުރަން ޖެހިފައި ވަނީ ވަސީލަތްތައް ނެތުމުގެ ދަތިކަމެވެ. އާތިފް ވިދާޅުވަނީ "ޓީޗަރުން އިށީންނާނެ ގޮނޑިއެއް، މޭޒެއް، މަސައްކަތްކުރުމަށްޓަކައި ކޮމްޕިއުޓަ ވަސީލަތްތަކެއް، ދަރިވަރުންގެ ބެލެނިވެރިންނާ ގުޅުމަށްޓަކައި ފޯނުގަނޑެއްހާ ހިސާބު ވެސް ނެތް" ކަމަށެވެ.\n"ބޮޑު ސްޓާފް ރޫމެއްގައި މޭޒުތަކެއް ހުރެފައި ހަމަ 1950ގެ އަހަރުތަކުގައި ޓީޗަރުން އުޅުނު ހާލުގައި މި އުޅެނީ. ދެން އެއްތެޔޮ ގޮނޑިއެއް ނެތް. އެހެން ނޫނިއްޔާ ހަމަ އޭރުގެ ހާލުގައި. އެއްފަހަރު ގޮނޑިން ތެދުވެގެން ގޮސްފައި ދެން އަންނަ އިރު އެ ގޮނޑިއެއް ނުލިބޭނެ. އަޅުގަނޑުމެން މި އުޅެނީ ބޮޑު ސިންގާ އެގްޒެކެޓިވް ޗެއާއެއްގައި ދެ ފައި އަރުވައިގެން ތިބޭކަށް ނޫން،" އޭނާ ވިދާޅުވި އެވެ.\n"ސްކޫލެއްގެ އޮފީހުގައި އިންނަ އެންމެ އާދައިގެ މުވައްޒަފަކީ ސަރުދާރު. ސަރުދާރަށް ވެސް އެބަ ހުރޭ ކޮމްޕިއުޓަރަކާއި ފޯނަކާއި މޭޒަކާއި ގޮނޑިއަކާ. ކޮން ސްކޫލެއްގައިތޯ ހުރީ، މަސައްކަތްކުރާނެ މާހައުލެއް އެ ގޮތަށް ހާއްސަކުރެވިފައި، ޓީޗަރަކަށް؟"\nރިސޯޓު މުވައްޒަފުންގެ ގުރުބާނީ\nރާއްޖޭގެ އެންމެ މުއްސަނދި އަދި އިގްތިސޯދުގެ މައި ތަނބުގެ ގޮތުގައި އޮތް ސިނާއަތުގައި ދިވެހި މަސައްކަތްތެރިންގެ ހައްގުތައް ނިގުޅައިގަންނަ މިންވަރާ މެދު ފަހަރުގައި ހައިރާންވާން ޖެހެ އެވެ.\nޓޫރިޒަމް ދާއިރާގައި މަސައްކަތްކުރައްވާ، މޯލްޑިވްސް ލޭބާ އެންޑް ސޯޝަލް ޑިމޮކްރެޓިކް ޕާޓީގެ ޗެއާޕާސަން އަހުމަދު ޝިހާމް ސިފަކުރެއްވި ގޮތުގައި، އެ ހުރިހާ ކަމެއް ތަހައްމަލްކުރަމުން، ރިސޯޓްތަކުގެ މުވައްޒަފުން އާއިލާތަކާ ދުރުގައި ވަމުންދަނީ ވަރަށް ބޮޑު ގުރުބާނީއެކެވެ.\n"އަހަރަކު އެއް ފަހަރު ޗުއްޓީ އަށް ދާއިރު ދަރިފުޅު ފެންނާނީ،" އޭނާ ވިދާޅުވި އެވެ.\n"ސްކޫލް ޗުއްޓީގައި ދަރިފުޅާ އެކީގައި ވަގުތު ހޭދަކޮށްލަން ތަނަކަށް ވެސް ނުދެވޭ. ސްކޫލް ޗުއްޓީ މި އޮންނަނީ ކްރިސްމަސް/ ނިއު އިޔާއާ ދިމާވެފައި. އެ ދުވަސްވަރު ޗުއްޓީއެއް ނުލިބޭ. އަޅުގަނޑުމެން ބޭނުންވަނީ ޓޫރިޒަމްގެ އޯފް ސީޒަނަށް ސްކޫލް ޗުއްޓީ ބަދަލުކުރަން."\nރިސޯޓުތަކުގައި މަސައްކަތްކުރާ ބައެއް މުވައްޒަފުންނަށް އެކަށީގެންވާ އުޖޫރައެއް ނުދޭ އިރު ބައެއް ފަހަރު ސާވިސް ޗާޖު ވެސް އޮންނަނީ ނުލިބިފަ އެވެ. ޝިހާމް ފާހަގަކުރެއްވި ގޮތުގައި ރިސޯޓް މަސައްކަތްތެރިންނަށް އެންމެ މުހިއްމުވެފައި އޮތް ކަމަކީ މިނިމަމް ވޭޖެއް ކަނޑައެޅުމެވެ.\nގާތްގަނޑަކަށް 20،000 ދިވެހި މުވައްޒަފުން އުޅޭ ރިސޯޓްތަކުގައި އޮންނަ ބޮޑު އަނެއް މައްސަލައަކީ ސާވިސް ޗާޖު ލިބޭ މިންވަރުން ބަހާނެ ކަމުގެ ޔަގީންކަމެއް ނެތުމެވެ.\n"ސަރުކާރުގެ އިދާރާތަކަށް މި ފޮނުވަނީ ސާވިސް ޗާޖު މިވެނި ވަރަކަށް ނެގީމޭ ކިޔާފައި. ފޮނުވާ އިރު އޭތި މުވައްޒަފުންނަށް ބެހިކަމުގެ ގެރެންޓީއެއް ނޯވޭ. ބެހީ ކިހާ ވަރެއްކަން އެނގޭނެ ނިޒާމެއް ނެތް،" ޝިހާމް ވިދާޅުވި އެވެ.\n"ހަގީގަތުގައި ރިސޯޓަށް ބޭނުންކުރެވޭ ގޮތަށް އޮންނަނީ ސާވިސް ޗާޖުގެ އެންމެ ޕަސެންޓެއް. އެކަމަކު ރިސޯޓްތަކުން މި ހަދާ ގޮތަކީ ސާވިސް ޗާޖު ނަގާފައި އޭތި މި ބޭނުންކޮށްލަނީ އެ މީހުންގެ ބަޖެޓަށް. ދެން ބާކީ ބައި ބަހާލީމާ މުވައްޒަފުންނަށް ވަރަށް ކުޑަކުޑަ އެއްޗެއް މި ލިބެނީ."\nހައްގުތައް ދޭން ގޮވާލައި ރިސޯޓް މުވައްޒަފުންތަކެއް ފިނޮޅެއްގައި ޝުއޫރު ފާޅުކުރަނީ.\nޓޫރިޒަމަކީ ރާއްޖޭގެ މައިގަނޑު އިންޑަސްޓްރީ ކަމަށް ވިޔަސް 45-55ގެ ނިސްބަތުން ދިވެހިންނަށް ވުރެ ބޮޑު ޖާގަ އަދިވެސް ދީފައި އޮތީ ބިދޭސީންނަށެވެ. ޝިހާމް ވިދާޅުވި ގޮތުގައި ޓޫރިޒަމްގައި ދިވެހި މަސައްކަތްތެރިންގެ ހިއްސާ 80 ޕަސެންޓަށް ބޮޑުވާން ޖެހެ އެވެ. އެ ވަރަށް ދިވެހި މުވައްޒަފުން ލިބޭނެ ކަމުގެ ޔަގީންކަން ވެސް އޭނާ އަށް އެބަ އޮތެވެ؛ ރަނގަޅު އުޖޫރައެއް ދީ، ކޮންމެ ދުވަހަކު އެނބުރި ރަށަށް ދެވޭނެ ގޮތް ހަދައިދިނުމުން ދިވެހިންގެ ޝައުގުވެރިކަން މިހާރަށް ވުރެ ވެސް ބޮޑުވާނެ ކަމަށް ދެކެވަޑައިގަންނަވާތީ އެވެ.\n"އަޅުގަނޑުމެންނަށް އެބަ ފެނޭ ދިވެހިން އެ ފުރުސަތު ބޭނުންވެފައި ތިބި ތަން. އެޗްއާރު ޑިރެކްޓަރަކަށް ހުންނާނީ ބޭރު މީހެއް. ވަޒީފާއަކަށް ހުޅުވާލައިފިއްޔާ އޭނަ އަށް ސީވީތައް އޮހިގެންދަނީ. އެކަމަކު އެ ހުރިހާ އެއްޗެއް ޑަސްބިނަށް ގޮސްފައި އޭނާ ބޭނުންވާ ބޭރު މީހަކަށް ވަޒީފާ މި ލިބެނީ،" ޝިހާމް ވިދާޅުވި އެވެ.\n"ކުރަން މި ޖެހެނީ ވަރަށް ސިމްޕަލް ކަމެއް. ސަރުކާރުން ބުނަންވީ، ދިވެހިންނަށް ތި ފުރުސަތުތައް ދޭށޭ. އިތުރަށް ބޭރު މީހާގެ ވޯކް ޕާމިޓް އާކޮށްދޭނީ ކުރިއަށް އޮތް ދެ އަހަރު ތެރޭގައި ރިސޯޓުގެ މެނޭޖްމެންޓަށް ދިވެއްސަކު ތަމްރީން ނުކުރެވިއްޖެއްޔާއޭ. އެހެން ބުނެފިއްޔާ ރިސޯޓުތަކަށް މަޖުބޫރުވާނެ ދިވެހިން ޓްރެއިންކުރަން."\nބައެއް ލެބޯޓްރީ ޓެކްނީޝަނުން އެކަނިމާއެކަނި\nސިވިލް ސާވިސްގައި 300 އަށް ވުރެ ގިނަ ލެބޯޓްރީ ޓެކްނީޝަނުން އުޅޭ އިރު އެ ދާއިރާ އަށް ވަޒީފާގެ އޮނިގަނޑެއް ނެތެވެ. އޭގެ ނަތީޖާއަކީ ކުރިއެރުން ލިބުމަށް ހުރަސް އެޅުމެވެ. ކުރިން ލެބޯޓްރީ ޓެކްނީޝަނެއްގެ ގޮތުގައި މަސައްކަތްކުރެއްވުމަށް ފަހު މިހާރު މީހުން ތަމްރީންކުރައްވަމުން ގެންދަވާ ފާތުމަތު ޒިމްނާގެ ބަހުން ނަމަ، "15 އަހަރު ވިޔަސް، މަތީގައި ހުންނަ މީހަކު މަރުވަންދެން" ތިބެންވީ އެވެ.\n"އޮނިގަނޑެއް ނެތީމާ ކުރިއަށް ދެވޭކަށް ނެތް، ޑިގްރީ ނުވަތަ މާސްޓާޒް ހަދައިގެން އަޔަސް. އެ ހުންނަ މަގާމްގައި ހުންނަން ޖެހެނީ. އޮނިގަނޑު ނެތީމާ މުސާރައިގެ މައްސަލަ ވެސް ނިކުމޭ،" ޒިމްނާ ވިދާޅުވި އެވެ.\nއާއްމުކޮށް މާ ބޮޑު ސަމާލުކަމެއް ނުލިބޭ މަސައްކަތަކަށް ވިޔަސް ލެބޯޓްރީތަކުގައި އުޅޭ ސިއްހީ ދާއިރާގެ މުވައްޒަފުންނަށް ބުރަ ވަރަށް ބޮޑެވެ. ޒިމްނާ ވިދާޅުވި ގޮތުގައި ރާއްޖޭގައި ލެބޯޓްރީ ޓެކްނީޝަނުން ދުވާލަކު އެވްރެޖްކޮށް 12 ގަޑި އިރު މަސައްކަތުގައި އުޅޭކަން އޭނާ ހޯއްދަވާފައިވާ މައުލޫމާތުތަކުން އެނގެ އެވެ. އެފަދަ ގިނަ މުވައްޒަފުން ތިބެނީ ބަލިވެގެން ސަލާމް ބުނުމުން ވެސް މަހުރޫމްވެފަ އެވެ.\n"އަދި ބައެއް ރަށްރަށުގައި ވަރަށް ދެރަ ގޮތެއް ދިމާވަނީ. އެންމެ މީހަކު ހުންނާތީ އޭނަ ހުންނަނީ ރަށު ބަންދެއްގައި،" ޒިމްނާ ފާހަގަކުރެއްވި އެވެ.\n"އައިޖީއެމްއެޗަށް ބަލަންޏާ 11 ދުވަސް މަސައްކަތްކޮށްފައި އޮފެއް އެބަ ލިބޭ. ދެން ހަމަ ސަރަހައްދީ ހޮސްޕިޓަލްތަކުގައި ވެސް އެކަހަލަ ގޮތަކަށް މަސައްކަތްކުރަނީ. ސިއްހީ ހިދުމަތަކީ އަސާސީ ހިދުމަތެއް. އެހެން ނަމަވެސް މަސައްކަތްކުރާ މީހާގެ ވެސް ދިރިއުޅުމެއް އޮންނާނެ. އޭނާ އަށް އަރާމު ވެސް ބޭނުންވާނެ. ބާރަ ގަޑި އިރު މަސައްކަތްކޮށްފައި ހަ ގަޑި އިރު ނިދާފައި ދެން ހަތަރު ވަރަކަށް ގަޑި އިރު ނޫންތޯ ހަގީގަތުގައި މި ލިބެނީ؟"\nއައިޖީއެމްއެޗުގެ ލެބޯޓްރީ: ސިއްހީ ދާއިރާގައި އެންމެ ބުރަކޮށް އުޅޭ މުވައްޒަފުންގެ ތެރޭގައި ލެބޯޓްރީ ޓެކްނީޝަނުން ހިމެނޭ.\nއަތޮޅުތަކުގައި ލެބޯޓްރީ ޓެކްނީޝަނުންނަށް އޮންނަ އަނެއް ޒިންމާއަކީ ރަށެއްގައި އެކަނިމާއެކަނި މަސައްކަތްކުރާ މުވައްޒަފަކު އަހަރީ ޗުއްޓީ ނަގާ ނަމަ އެ ތަން ފޫބައްދަން އެ ރަށަކަށް ގޮސް ހުންނަން ޖެހުމެވެ. ޒިމްނާ ވިދާޅުވީ ކޮންމެ ރަށެއްގައި ލެބޯޓްރީއެއް ހަދައި ޓެކްނީޝަނެއް ބެހެއްޓުމަށް ވުރެ ރަނގަޅު އަދި ދެމެހެއްޓެނިވި ގޮތަކީ އެއް ރަށުން އަނެއް ރަށަށް ސާމްޕަލްތައް ގެންދެވޭނެ ގޮތެއް ހަމަޖެއްސުން ކަމަށެވެ. އޭރުން، ޑިމާންޑް ބޮޑު ތަންތަނުގައި، މިހާރަށް ވުރެ ގިނަ މުވައްޒަފުން ބައިތިއްބަން ފުރުސަތު ލިބޭނެ ކަމަށް ވެސް އޭނާ ދެކެވަޑައިގަންނަވަ އެވެ.\n"އެ ރަށެއްގައި މިނިމަލް ޓެސްޓުތައް ހެދެން ހުރުން މުހިއްމުވެދާނެ. އެކަމަކު ބައިވަރު ޓެސްޓުތައް ހެދޭ ކަހަލަ ލެބެއް ކޮންމެ ރަށެއްގައި ހުންނާކަށް ނުޖެހޭ،" އޭނާ ވިދާޅުވި އެވެ "ބޭނުންވަނީ ކޮން ކަންތައްތަކެއްތޯ ބަލަން އެސެސްމެންޓްތަކެއް ހެދިގެން މިއަށް ވުރެ ރަނގަޅު ނިޒާމަކަށް ބަދަލުކުރަން އެބަ ޖެހޭ. މިހާރު ކުއްލިއަކަށް ހުރިހާ ކަމެއް މި ކުރަނީ. ކޮންމެވެސް އިންތިހާބަކާ ގުޅުވައިގެން ރައްޔިތުން ހިތްހަމަޖައްސަން، ތިމަންނަމެން މިތާ ލެބެއް ހުޅުވައިފީމޭ ބުނަން."\nޒިމްނާ ވިދާޅުވީ މި ހާލަތުގައި ވެސް "90 ޕަސެންޓް މުވައްޒަފުން މަސައްކަތްކުރަނީ ޑެޑިކޭޝަންއާ އެއްކޮށް" ކަމަށް ވިޔަސް، ލެބޯޓްރީ ޓެކްނީޝަނުންނަށް ހުންނަ ސިއްހީ ނުރައްކާތައް ކުޑަކުރެވިފައި ވެސް ނެތް ކަމަށެވެ.\n"ސޭފްޓީ ނެތި ސާމްޕަލްތައް ގެންގުޅެން ޖެހޭ، މިސާލަކަށް ޓީބީ ޕޮޒިޓިވް ސާމްޕަލްސް. އަތޮޅު ހޮސްޕިޓަލްތަކުގައި އެބަހުރި، ސޭފްޓީ ކެބިނެޓްތަކެއް. އެކަމަކު ގަވާއިދުން އެ އެއްޗެހީގެ މެއިންޓެނެންސް ނެހެދޭތީ އެއީ ރަނގަޅަށް މަސައްކަތްކުރާ އެއްޗެހި ކަމެއް ނޭނގޭ،" ޒިމްނާ ވިދާޅުވި އެވެ.\n"ލެބޯޓްރީތަކަކީ ކެމިކަލް، ބަޔޮލޮޖިކަލް، އިލެކްޓްރިކަލް، ފިޒިކަލް ހެޒަޑްސް ހުންނަ ތަންތަން. އަދި ގިނަ ވަގުތު މަސައްކަތްކުރަން ޖެހޭތީ މަސްކިއުލާ އަދި ސްކެލިޓަލް ހެޒަޑްސް ވެސް އަދި މެންޓަލް ބައި ވެސް އޭގެ ތެރެއަށް އަންނާނެ."\nހިދުމަތް ދޭން ބޭނުންވާ ވަސީލަތްތަކާއި ސާމާނު ނުލިބުމަކީ ސިއްހީ ދާއިރާގެ ހުރިހާ މަސައްކަތްތެރިންނަށް ވެސް އޮންނަ ގޮންޖެހުމެކެވެ. ނަރުހުންނާއި ލެބޯޓްރީ ޓެކްނީޝަނުން ވެސް އެކަން އިހުސާސްކުރެ އެވެ. ޒިމްނާ ވިދާޅުވީ އެފަދަ ތަކެތި ހޯދުމުގައި ފަންނީ ވިސްނުންތަކަށް ވުރެ ބޮޑަށް އޮންނަނީ ކޮރަޕްޝަން ކަމަށެވެ.\n"އެއީ އެއްވެސް ސަރުކާރެއްގައި ރަނގަޅު ނުވެ ހުރި ކަންކަން،" އޭނާ ފާހަގަކުރެއްވި އެވެ.\n"ލެބޯޓްރީ އިކުއިޕްމެންޓްސް އަދި ކޮންސިއުމެބްލްސް އެއީ ހަގީގަތުގައި މިލިއަން ޑޮލަރުގެ ވިޔަފާރިއެއް. އެހެންވީމާ ކޮންމެ ބަޔަކު ވެސް އައިސް އެ ބައެއްގެ ރައްޓެހިން ނުވަތަ ގުޅިފައިވާ ފަރާތްތަކަކާ ހަވާލުކޮށްގެން އެއްޗެހި މި ގެންނަނީ. އެކަންކަން ތަންފީޒު މި ކުރަނީ ފަންނީ މީހުންގެ އެކްސްޕަޓީޒް ނުހޯދާ."\nހިދުމަތް ދޭ މުވައްޒަފުންގެ ވާހަކަތަކުން އެނގޭ ގޮތުގައި މަސައްކަތު މާހައުލުން ކުރިމަތިވާ ނުތަނަވަސްކަމާއި ގޮންޖެހުންތަކާއި މަސައްކަތުގެ ބުރަ މާ ބޮޑުވުމުގެ ގެއްލުން އޮތީ މުވައްޒަފުންނަކަށް އެކަންޏެއް ނޫނެވެ. އެ މީހުންގެ ހިދުމަތް ހޯދާ މީހުންނަށް ވެސް މެ އެވެ.\n"އެހާ ވަރަށް މަސައްކަތްކޮށްފައި އަނބުރާ މަސައްކަތަށް ނުކުންނަ އިރު އެ މީހާ ހުންނާނީ ރަނގަޅު މައިންޑެއްގައި ބާވައޭ ޕޭޝެންޓުންނާ ޑީލްކޮށްފައި ރަނގަޅަށް ސާމްޕަލްތައް ހަދަން؟" ލެބޯޓްރީގައި މަސައްކަތްކުރާ ރައުފާ ބުންޏެވެ.\n"މި ތަންތާ ގިނައިން މަސައްކަތްކުރަނީ މެނުއަލްކޮށް. ކްލެރިކަލް އެރާސް އެރުން އެކަށީގެންވޭ. އެކަހަލަ މައްސަލަތައް ދިމާވަންޏާ ޓެސްޓުތަކުގެ ނަތީޖާ ކޮމްޕްރޮމައިޒް އެ ކުރެވެނީ."\nރައުފާގެ ބަހުން، ލެބޯޓްރީ ޓެކްނީޝަނެއްގެ ދިރިއުޅުމަކީ މި އެވެ؛ "ސަޕްލައިސް ނުލިބިގެން މަސައްކަތުގައި އެހާ ސްޓްރެސް ބޮޑުކޮށް އުޅެފައި، އޮންކޯލް ނަގާފައި، އަނެއްކާ ގެއަށް ދިޔަޔަސް ހަމަ ފޯންކޯލްތައް އަންނާނެ" އެވެ. "ދަރިން ދޫކޮށްލާފައި މަހަކަށް ވުރެ ގިނަ ދުވަހު އެހެން ރަށެއްގައި އުޅެން ވެސް ޖެހިދާނެ" އެވެ.\nއެހެންވީމާ "އެ ގުރުބާނީ ވާއިރު ކަންކަން މިހާރަށް ވުރެ ރަނގަޅުވާން ޖެހޭނެ ކަންނޭނގެ. ހޭދަކުރަން ޖެހޭ ވަގުތާއި ކުރާ މަސައްކަތަށް ބަލާ އިރު ލިބޭ މުސާރަ ވެސް ދިމައެއް ނުވޭ،" އޭނާ ބުންޏެވެ.\n"އެކަނި ރަށެއްގައި ހުންނަ މީހަކު ވެއްޖެއްޔާ 24 ގަޑި އިރު އޮންކޯލްގައި ހުންނަ އިރު ވާނެ ގޮތް ވިސްނަވާ. އަދި އެއީ ދަރިން ތިބި މީހަކަށް ވެއްޖެއްޔާ ދަރިންނާ އެއްކޮށް ހޭދަކުރަން އޮންނާނީ ކޮން ވަގުތެއް؟ މިސާލަކަށް މުވައްޒަފުން މަދުވެގެން ކުޑަ ދުވަސްކޮޅަކަށް އެ ގޮތަށް އުޅެވިދާނެ. އެކަމަކު ހަ މަސް، އެއް އަހަރު ވަންދެން އެ ގޮތަށް އުޅެވޭނީ ކިހިނެއް؟"\nއިތުރު ލިޔުންތައް ސިއްހަތު ތައުލީމް ޓީޗަރުން މޭ ޑޭ މުވައްޒަފުން ޓޫރިޒަމް ވަޒީފާ


21 ފެބުރުއަރީ 2020 - 08:36\n"100 ނޮޓް އައުޓް" އާއި "އޯ މައި ގޯޑް" ފަދަ ފިލްމުތައް ގެނެސްދިން ޑައިރެކްޓަރު އުމޭޝް ޝުކްލާ އާ ފިލްމެއްގެ މަސައްކަތް ފަށަން ތައްޔާރުވެއްޖެ އެވެ.\nސޮނީ ޕިކްޗާޒް އިންޑިއާ އިން ޕްރޮޑިއުސްކުރާ މި ފިލްމުގެ ނަމަކީ "އާންކް މިޗޯލީ" އެވެ. ފެމިލީ އެންޓަޓައިނާއެއްގެ ގޮތުގައި ހަދާ ފިލްމުގެ ކާސްޓުންނަކީ އަބިމަންޔޫ ދައްސާނީ އާއި މުރްނާލް ތާކޫރާއި ދިވްޔާ ދައްތާ އާއި ޕަރޭޝް ރާވަލާއި ވިޖޭ ރާޒްގެ އިތުރުން ޝަރުމަން ޖޯޝީ އެވެ.\n"އާންކް މިޗޯލީ" ގެ މަންޒަރުތައް ނަގަން ހަމަޖެހިފައި ވަނީ އިންޑިއާގެ އިތުރުން ޔޫރަޕްގެ ބައެއް ގައުމުތަކުގަ އެވެ. އަދި ފިލްމު ސިނަމާތަކަށް ގެންނާނީ އަންނަ އަހަރުގެ ދިވާލީގަ އެވެ.\nIss Diwali dugni hogi khushi kyunki lekar aa rahein hain hum #AankhMicholi! #Diwali2020 @mgr_studios @Abhimannyu_D @mrunal0801 @SirPareshRawal @TheSharmanJoshi @divyadutta25 @nowitsabhi @umeshkshukla @vivekkrishnani #VijayRaaz #GrushaKapoor #DarshanJariwala @aashishw17 pic.twitter.com/azjIv0ZuI1\n— Sony Pictures India (@SonyPicsIndia) February 20, 2020\nއުމޭޝް ދާދި ފަހުން ވަނީ އިންޑިއާގެ މަޝްހޫރު ޕަބްލިކް ޕްރޮސެކިއުޓަރެއް ކަމަށްވާ އުޖްވަލް ނިކަމްގެ ބައޮގްރަފިކަލް ޑްރާމާއެއް ހަދަން ވެސް ނިންމައިފަ އެވެ.\n"ބާގީ 3" އާ ލަވައެއް\nއަންނަ މަހުގެ6ގައި ރިލީޒްކުރާ "ބާގީ 3" ލަވަތަކުގެ ތެރެއިބް "ދަސް ބަހާނޭ 2.0" ދައްކައިލުމަށް ފަހު، ފިލްމުގެ ލަވަތަކުގެ ތެރެއިން އާ ލަވައެއް އަނެއްކާ ވެސް ދައްކާލައިފި އެވެ.\nމިި ފަހަރުގެ ލަވަ އަކީ ވެސް ކުރީގެ މަޝްހޫރު ލަވައެކެވެ. މިއީ ބައްޕީ ލެހެރީގެ މިއުޒިކަށް ކިޝޯރު ކުމާރާއި އާޝާ ބޯސްލޭ ކިޔާފައިވާ 1984 ގައި ޖީތެންދުރާ އާއި ސްރީދޭވީ އަދި ޖާޔާ ޕްރަދާ ކުޅުނު ފިލްމު "ތޮހޮފާ" ގެ "އޭކް އާންކް މާރޫ" އެވެ.\nމީގެ އާ ލަވައިގެ ނަމަކީ "ބަންކާސް" އެވެ. ލަވަ ކިޔާފައި ވަނީ ބައްޕީ އާއި ދޭވް ނޭގީގެ އިތުރުން ޖޮނީތާ ގާންދީ އެވެ. ލަވައިގެ މިއުޒިކާ ކުޅުނީ ތަނިޝްގް ބަގްޗީ އެވެ.\nއަހުމަދު ޚާން ޑައިރެކްޓްކޮށްފައިވާ "ބާގީ 3" އަކީ ޓައިގާ ޝްރޮފާއި ޝްރަދާ ކަޕޫރް ލީޑް ރޯލުން ފެނިގެންދާނެ ފިލްމެކެވެ.\n"ދުރުގާވަތީ" ގެ ރޯލެއް އަރުޝަދަށް\nމިހާރު ޝޫޓިން ކުރިއަށްދާ ބަތަލާ ބޫމީ ޕެޑްނޭކަރުގެ ބިރުވެރި ފިލްމު "ދުރުގާވަތީ" ގެ ރޯލަކަށް އަރުޝަދު ވަރްސީ ސޮއިކޮށްފި އެވެ.\nLights. Camera. Action. 🎬 Thrilled to have the immensely talented @ArshadWarsi join the #Durgavati cast today. Welcome to the team!@akshaykumar @bhumipednekar #Ashok @itsBhushanKumar @vikramix @Abundantia_Ent #CapeOfGoodFilms @Jisshusengupta pic.twitter.com/Ci5SCewQcw\n— TSeries (@TSeries) February 19, 2020\nމި ފިލްމަކީ އަކްޝޭ ކުމާރުގެ ކޭޕް އޮފް ގުޑް ފިލްސްމް އާއި ބުޝަން ކުމާރުގެ ޓީ ސީރީޒް ގުޅިގެން ހަދާ ފިލްމެކެވެ. "ދުރުގާވަތީ" ގެ ޑައިރެކްޓަރަކީ އަޝޯކެވެ. "ދުރުގާވަތީ" އަކީ އޭނާ 2018 ވަނަ އަހަރު ދެކުނުގެ ބަތަލާ އަނުޝްކާ ޝެޓީއާ އެކު ގެނެސްދިން ކާމިޔާބު ތެލެގޫ ބިރުވެރި ފިލްމު "ބާގަމަތީ" ގެ ރިމެކެކެވެ.\nރިލީޒްކުރާނެ ތާރީހެއް އަދި އިއުލާންނުކުރާ "ދުރުގާވަތީ" ގެ ކާސްޓުންގެ ތެރޭގައި މާހީ ގިލް އާއި މިދިޔަ އަހަރު ރިލީޒްކުރި "ބްލޭންކް" އިން ބޮލީވުޑަށް ތައާރަފުވި ކަރަން ކަޕާޑިއާ ވެސް ހިމެނެ އެވެ. ކަރަން އަކީ އަކްޝޭގެ އަންހެނުން ޓްވިންކަލް ކަންނާފެ ކަޒިންއެކެވެ.\nރިޕޯޓްތައް ބުނާގޮތުން ފިލްމުގައި އަކްޝޭގެ ހާއްސަ ފެނިލުމެއް ވެސް ހިމެނޭނެ އެވެ.\nއިންޑިއާގެ ރަސްކަލެއްގެ ޓްރިލޮޖީއެއް\nއިންޑިއާ އިން ފާހަގަކޮށްލެވުނު ވަރުގަދަ ރަސްކަލެއް ކަމަށްވާ ޗަތުރަޕަތީ ޝިވާޖީ މަހާރާޖްގެ ވާހަކަ ކިޔައިދޭ ފިލްމެއް ހަދަން ނިންމައި، އެ ފިލްމު ރަސްމީކޮށް އިއުލާންކޮށްފި އެވެ.\nBIGGG NEWS... #RiteishDeshmukh, #Sairaat director Nagraj Manjule and music composes Ajay-Atul join hands... Will makea*trilogy* on #ChhatrapatiShivajiMaharaj... Will release PAN #India in 2021. pic.twitter.com/OdQZFNTmsN\nޗަތުރަޕަތީގެ 390 ވަނަ އުފަން ދުވަހާ ދިމާކޮށް ބުދަ ދުވަހު ފިލްމު އިއުލާންކޮށްފައި ވަނީ އެކްޓަރު ރިތޭޝް ދޭޝްމުކްގެ ފިލްމު ކުންފުނި މުމްބާއީ ފިލްމު ކުންފުނިންނެވެ. ތިން ބަޔަކަށް ހަދަން ނިންމާފައިވާ ފިލްމުގެ މޭސްތިރިއަކީ ރިލީޒްކުރަން ތައްޔާރުވެފައި އޮތް އަމީތާބް ބައްޗަންގެ ފިލްމު "ޖުންދު" ގެ ޑައިރެކްޓަރު ނާގްރާޖް މަންޖުލޭ އެވެ.\nނަމާއި އަދި ފިލްމާ ބެހޭ މާ ބޮޑު ތަފުސީލުތަކެއް ހާމަކޮށްފައި ނުވާ މި ބިޔަ ފިލްމުގެ މިއުޒިކް ހަދާނީ އަތުލް-އަޖޭ އެވެ. ފިލްމުގެ ފުރަތަމަ ބައި ސިނަމާތަކަށް ގެންނާނީ އަންނަ އަހަރު އެވެ.\nއިތުރު ލިޔުންތައް ބޮލީވުޑް އަކްޝޭ ކުމާރު ޓައިގާ ޝްރޮފް


TC aai maziya ge ithurun Qaumy team ah farithakurumuge huhdha dheefi - vNews.mv\nޓީސީއާއި މާޒިޔާގެ އިތުރުން ޤައުމީ ޓީމަށް ފަރިތަކުރުންތައް ބޭއްވުމުގެ ހުއްދަދީފި\nއިސްމާޢީލް ޝާހު 27 August 2020, 23:33\nރާއްޖޭގެ ގައުމީ ފުޓުބޯޅަ ޓީމާއި ޓީސީ ސްޕޯޓްސް ކުލަބު އަދި މާޒިޔާ ސްޕޯޓްސް އެންޑް ރެކްރިއޭޝަން ކުލަބަށް ފަރިތަކުރުންތައް ކުރިއަށްގެންދިއުމުގެ ހުއްދަ އެޗްޕީއޭއިން ދީފިއެވެ.\nމި ޓީމުތަކަށް ފަރިތަކުރުންތައް ބޭއްވުމުގެ ހާއްސަ ހުއްދަ ދިނީ އަންނަމަހު ބާއްވާ އޭއެފްސީ ކަޕް ފުޓުބޯޅަ މުބާރާތަށް ޓީމުތައް ތައްޔާރުވުމަށް ފުރުސަތު ދިނުމުގެ ގޮތުންނެވެ. އަދި ފުރަބަންދުގައި ގިނަދުވަހު ހުރުމާއި ގުޅިގެން ކުޅުންތެރިންގެ ފިޓްނަސްއަށް އަސަރުކުރުމުންނެވެ\nވީޓީވީގެ ފަސްމަންޒަރު ޕްރޮގްރާމްގައި ޕްރެޒެންޓަރ ކުރި ސުވާލަކަށް ޖަވާބުދެއްވަމުން މިނިސްޓަރ މަހުލޫފު ވަނީ ހުއްދަ ލިބުނުކަން ހާމަކުރައްވާފައެވެ.\n"އިއްޔެގައި ހުއްދަ ލިބިއްޖެ. އަޅުގަނޑަށް އެނގިގެން ހަމަ ޔަގީނުންވެސް މާޒިޔާގެ ޕްރެކްޓިސްތައް ކުރިއަށްދިޔަ ގަލޮޅު ދަނޑުގައި. މިހާރު އެޗްޕީއޭއިން ހުއްދަ މިދިނީ މާޒިޔާއާއި ޓީސީއާއި ގައުމީ ޓީމުގެ ވޯލްޑްކަޕް ކޮލިފައިންގެ މެޗުތައް ހުރީމަ. ދެން އޭއެފްސީ ކަޕްގެ މުބާރާތުގައި ވާދަކުރާ ދެޓީމަކީ މާޒިޔާއާއި ޓީސީ ކަމަށްވީމަ، ވަގުތު ނެތީމަ ހާއްސަ ހުއްދައެއްގެ ދަށުން އެޓީމުތަކަށް އެބައޮތް ހުއްދަ ދީފަ،"\nމި ތިން ޓީމަށް ޕްރެކްޓިސްކުރުމުގެ ހުއްދަ ދިން ނަމަވެސް ފުރަތަމަ ޑިވިޝަނުގެ އެހެން އެއްވެސް ކުލަބަކަށް ޕްރެކްޓިސްކުރުމުގެ ހުއްދަ ދީފައިނުވެއެވެ.\nރާއްޖޭގެ ދެ ކްލަބުހިމެނޭ ގްރޫޕުގެ މެޗުތައް ކުޅުމަށް ނިންމާފައިވަނީ ރާއްޖޭގައެވެ. އެ ގްރޫޕުގައި ރާއްޖޭގެ މާޒިޔާ ސްޕޯޓްސް ކްލަބާއި ޓީސީ ސްޕޯޓްސް ކްލަބުގެ އިތުރުން ދެން ހިމެނެނީ އިންޑިއާގެ ޗެންނާއީ ސިޓީ އާއި ބަންގުލަދޭޝްގެ ބަޝުންދުރަ ކިންގްސްއެވެ.\nމާޒިޔާ ސްޕޯޓްސް އެންޑް ރެކްރިއޭޝަން ކުޅިވަރު ޓިސީ ސްޕޯޓްސް ކްލަބު


އެމްޑީޕީގެ ދާއިރާ ތަކުގެ އިންތިހާބަށް ޝަރުތު ހަމާވާ ކެންޑިޑޭޓުންގެ ލިސްޓް އާންމުކޮށްފި | Sandhaanu\nއެމްޑީޕީގެ ދާއިރާ ތަކުގެ އިންތިހާބަށް ޝަރުތު ހަމާވާ ކެންޑިޑޭޓުންގެ ލިސްޓް އާންމުކޮށްފި\nދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ދާއިރާތަކުގެ އިންތިހާބު 2021 އަށް ކުރިމަތިލާފައިވާ ކެންޑިޑޭޓުންގެ ތެރެއިން ޝަރުތު ހަމަވާ ކެންޑި ޑޭޓުންގެ ލިސްޓް އާންމުކޮށްފިއެވެ.\nއެމްޑީޕީން ބުނީ މި ލިސްޓަކީ އެޕާޓީގެ ދާއިރާތަކުގެ އިންތިހާބު 2021 ގައި ވާދަކުރުމަށް 24 އެޕްރިލް 2021 ގައި ހުޅުވާލުމާއި ގުޅިގެން ކުރިމަތިލި ކެންޑިޑޭޓުންގެ ތެރެއިން ގައުމީ ހިންގާ ކޮމެޓީގެ ނިންމުމާ އެއްގޮތަށް ޝަރުތު ހަމަވާ ފަރާތްތަކުގެ ލިސްޓު ކަމަށެވެ.\nއެމްޑީޕީން ބުނީ އާންމު ކުރި ލިސްޓަށް ޝަކުވާ ހުށަހެޅުމުގެ ފުރުސަތު މިހާރު ހުޅުވާލާފައިވާނެކަމަށާ އެ ފުރުސަތު އަންނަ ބުރާސްފަތި ދުވަހުގެ މެންދުރު 2:00 އާއި ހަމަށް ހުޅުވާލާފައިވާ ކަމަށެވެ.\nއެމްޑީޕީން ބުނީ ޝަކުވާ ސިޓީގެ ހާޑްކޮޕީ ބަލައިގަތުމަށް ހަމަޖެހިފައިވަނީ ހެނދުނު 9:00 އިން މެންދުރު 2:00 އަށް ސެކްރެޓޭރިއެޓް ދެ ވަނަ ފަންގިފިލާއިންކަމަށެވެ އަދި އީމެއިލުން ޝަކުވާ ހުށަހަޅަން ބޭނުންވާ ފަރާތްތަކުން [email protected] އަށް އީމެއިލް ކުރުމުން ބަލައިގަނެވޭނެ ކަމަށް ވެސް އެމްޑީޕީން ބުނެއެވެ.\nއެމްޑީޕީގެ ދާއިރާތަކުގެ އިންތިހާބު ކުރިން ބާއްވަން ނިންމީ މެއިމަހުގެ 29 ވަނަ ދުވަހުގައެވެ.\nނަމަވެސް ރައީސް މުހައްމަދު ނަޝީދަށް އަމާޒުކޮށްގެން ދިން ބޮމުގެ ހަމަލާއާ ގުޅިގެން އެޕާޓީގެ ދާއިރާތަކުގެ އިންތިހާބު ވަނީ ލަސްކޮށްފައެވެ.


Inthihaabah kurimathilaa meehaa muhinmeh noon, muhinmee emeehaage party: Ali Azim - Hama.mv\nއިންތިހާބަށް ކުރިމަތިލާ މީހާ މުހިންމެއް ނޫން، މުހިންމީ އެމީހާގެ ޕާޓީ: އަލީ އާޒިމް\n07 އޭޕްރިލް 2021 | 11:56\nބުދަ , 07 އޭޕްރިލް 2021 | 11:56\nކުރިއަށް އޮތް ލޯކަލް ކައުންސިލް އިންތިހާބަށް ކުރިމަތިލާފައިވާ މީހާ މުހިންމު ނޫންކަމަށާއި މުހިންމީ އެމީހާ ނިސްބަތްވާ ޕާޓީކަމަށް އެމްޑީޕީގެ ޕީޖީ ލީޑަރު އަދި މެދު ހެންވޭރު ދާއިރާގެ މެމްބަރު އަލީ އާޒިމް ވިދާޅުވެއްޖެ އެވެ.\nމިއަދު އޮތް ރައްޔިތުންގެ މަޖިލީހުގެ ޖަލްސާގައި ވާހަކަ ދައްކަވަމުން އަލީ އާޒިމް ވިދާޅުވީ ކައުންސިލް އިންތިހާބުގައި ނިކުންނަވާ ބައެއް ބޭފުޅުންނަށް ތާއީދުކޮށް މާލެއަށް ނިސްބަވްވާ ބައެއް ބޮޑެތި ބޭބޭފުޅުން ވަކި ބޭފުޅަކަށް ތާއީދު ކުރައްވައި، ވައްކަމަކީ އޯކޭ ކަމެއްގެ ގޮތުގައި ދައްކަން މަސައްކަތް ކުރައްވާ ކަމަށެވެ. މާލޭ ސިޓީގެ މޭޔަރުކަމަށް އިދިކޮޅުން ވާދަކުރައްވާ ކެނޑިޑޭޓު ޑރ. މުހައްމަދު މުއިއްޒުއަށް އިޝާރާތް ކުރައްވަމުން އާޒިމް ވިދާޅުވީ މުހިންމީ ކުރިމަތިލާ މީހާ ނޫން ކަމަށާއި އެމީހާ ނިސްބަތްވާ ޕާޓީ ކަމަށެވެ.\nއާޒިމް މިފަދައިން ވިދާޅުވިއިރު މާލެ ސިޓީގެ މޭޔަރުކަމަށް ކުރިމަތިލައްވާ އިދިކޮޅު ކެނޑިޑޭޓަކަށް ބޮޑު ތާއީދެއް އޮތް މިއީ ފުރަތަމަ ފަހަރެވެ. މާލޭގެ މޭޔަރުކަމުގެ ގޮނޑިއާކީ ރާއްޖޭގެ ތާރީހުގައިވެސް ބޮޑު އަގުލަބިއްޔަތަކުން އެމްޑީޕީން ނަގަމުން އައިސްފައިވާ ގޮނޑިއެކެވެ. އެހެންނަމަވެސް މިއަހަރު ފުރަތަމަ ފަހަރަށް ގިނަ ބަޔަކު އިދިކޮޅު ކެނޑިޑޭޓު ޑރ. މުއިއްޒުއަށް ތާއީދު ކުރައްވާފައިވާއިރު އަލަށް އެމްޑީޕީއަށް މިގޮނޑި ކާމިޔާބު ނުވެދާނެކަމުގެ ބިރު ވަރަށް ބޮޑަށް އެބަ އޮތެވެ.\nމިއަދުގެ މަޖިލިސް ޖަލްސާގައި މުއިއްޒުއާއި ދެކޮޅަށް ކެމްޕެއިން ކުރައްވަމުން އާޒިމް އިތުރަށް ވިދާޅުވީ އެމްޑީޕީއަކީ ވައްކަމާ ދެކޮޅު ޕާޓިއެއް ކަމަށާއި އެޕާޓީގެ ވިސްނުމަކީ ރާއްޖެ ތަރައްގީ ކުރުން ކަމަށެވެ. އަލީ އާޒިމް ވިދާޅުވީ ހަރުދަނާ ސިޔާސަތެއް ގެންގުޅޭ ހަމައެކަނި ޕާޓިއަކީ އެމްޑީޕީ ކަމަށެވެ.\nފަހަރުގައި އެމީހަކު ބޭނުންވާ އަމިއްލަ ކަމެއް ނުކޮށްދެވިފައި އޮވެދާނެ. ވަޒީފާއެއް ނުދެވިފަ އޮވެދާނެ. އެމްޑީޕީއާ އެއްކޮށް ހަތަރުދަމު ބޭރުގަ އުޅުނު މީހަކަށްވެސް އަޅުގަނޑުމެންނަށް ކަމެއް ނުކޮށްދެވިފަ އޮވެދާނެ. އޭގެ މާނައަކީ އެމްޑީޕީ ދެކެ މިއަދު ހިތްހަމަ ނުޖެހުމެއް ނޫން.\n- އެމްޑީޕީ ޕީޖީ ލީޑަރު އަލީ އާޒިމް\nއާޒިމް ވިދާޅުވީ ތިލަފަތަށް ވޯޓެއް ޖަހައިގެން ނޫނީ ގައުމު ރަނގަޅު މިސްރާބަށް ނުގެންދެވޭނެ ކަމަށެވެ.\nއިދިކޮޅުން މާލެ ސިޓީގެ މޭޔަރުކަމަށް ނިކުންނަވާ ކެނޑިޑޭޓު ޑރ. މުއިއްޒުއަށް މާލެއިން އޮތް ތާއީދު ވަރަށް ބޮޑުވެފައިވާއިރު އަދި ރާއްޖޭގެ އެހެން ބައެއް ހިސާބުތަކުގައި އެމްޑީޕީއަށް އޮތް ތާއީދު ކުޑަވެފައިވާއިރު އެމްޑީޕީގެ ރައީސް މުހައްމަދު ނަޝީދު ވިދާޅުވީ ކުރިން ބޭއްވި ރިޔާސީ އިންތިހާބާއި މަޖިލިސް އިންތިހާބުގައި އެމްޑީޕީއަށް ދިން ވޯޓުން ރައްޔިތުންނަށް ރާހަތެއް ނުކުރިނަމަވެސް ކައުންސިލް އިންތިހާބުގައި އެމްޑީޕީއަށް ވޯޓު ދީފިނަމަ ރާހަތު ކުރާނެ ކަމަށެވެ. ނަޝީދު ވިދާޅުވާ ގޮތުގައި އެމްޑީޕީއަށް ވޯޓު ދީ، ވޯޓު ފޮށިތައް ފުރައިލަން ރައްޔިތުން ތިބީ ކެތް މަދުވެފަ އެވެ.\nރައްޔިތުންގެ މަޖިލިސް އިދިކޮޅު އެމްޑީޕީ މެމްބަރު އަލީ އާޒިމް ލޯކަލް ކައުންސިލް އިންތިޚާބު


އެމްޑީޕީގެ އިސްތިއުނާފް ފަނޑިޔާރުންގެ މަޖިލީހުގެ އިންތިހާބަށް ގިނަ މެމްބަރުންތަކެއް – adduLIVE\nއެމްޑީޕީގެ އިސްތިއުނާފް ފަނޑިޔާރުންގެ މަޖިލީހަށް ގިނަ ބައެއްގެ ޝައުގުވެރިކަން\nAug 25, 2021, 13:18 މުރުޝިދު އަބްދުލް ހަކީމް\nއެމްޑީޕީގެ އެތެރޭގެ އިންތިހާބުގެ ތެރެއިން -- ފޮޓޯ / އެމްޑީޕީ\nސަރުކާރު ހިންގާ މައި ޕާޓީ، އެމްޑީޕީގެ އިސްތިއުނާފް ފަނޑިޔާރުންގެ މަޖިލީހަށް 15 އަށްވުރެ ގިނަ މީހުން ކުރިމަތިލައިފި އެވެ.\nމި ކޮމިޓީއަށް ކުރިމަތިލާން ހުޅުވާލި މުއްދަތު ހަމަވީ އިއްޔެ އެވެ. ނުވަ މެމްބަރުން ތިއްބަވާ އިސްތިއުނާފް ފަނޑިޔާރުންގެ މަޖިލީހުގެ ވާދަވެރިކަން ވަނީ ބޮޑުވެފައި އެެވެ.\nއިސްތިއުނާފުގެ ފަނޑިޔާރު މަޖިލިސް އެކުލެވިގެންވަނީ އިސްތިއުނާފުގެ ފަނޑިޔާރު މަޖިލީހުގެ ރައީސް އާއެކު އަށް މެމްބަރުން ހިމެނޭ ގޮތަށެވެ. ފަނޑިޔާރުންގެ މަޖިލީހުގެ ރައީސަކީ މަދުވެގެން2އަހަރުގެ ތަޖުރިބާހުރި، އުމުރުން 35 އަހަރު ވެފައިވާ ގާނޫނީ ވަކީލަކަށް ވާންޖެހެ އެވެ.\nއިސްތިއުނާފުގެ ފަނޑިޔާރު މަޖިލީސް ހޮވާނީ ޤައުމީ މަޖިލީހުންނެވެ. އަދި މި މަޖިލީހުގެ ދައުރު ދައުރަކީ ފަސް އަހަރެވެ. ނަމަވެސް އެ މަޖިލީހުގެމެންބަރުންގެ ދައުރު ހަމަވުމުން، އަލުންއަނބުރާ އިތުރު ދައުރަކަށް އެ މެމްބަރުން އިންތިޚާބުކުރުމުގެ ޙައްޤު އޮންނާނެ ކަމަށް އަސާސީ ގަވައިދުގައި ބުނެފައިވެ އެވެ.\nއިސްތިއުނާފުގެ ފަނޑިޔާރު މަޖިލީހަށް މެންބަރުން ހުށައަޅާނީ، ޤައުމީ މަޖިލީހުގެ2މެންބަރުންގެ ތާއީދާއެކުއެވެ. އަދި


Hangandu reethi koh Isthashigandu varugadha kuran Kritii sanon kuranee mikanthah!\nހަންގަނޑު ރީތިކޮށް، އިސްތަށިގަނޑު ވަރުގަދަ ކުރަން ކްރިތީ ސެނޮން ކުރަނީ މިކަންތައް!\n15 ޑިސެމްބަރ 2019 - 14:32:08\nބޮލީވުޑުގެ ބަތަލާ ކްރިތީ ސެނޮންނަކީ ވަރަށް ރީތިކޮށް ހުންނަ ތަރިއެކެވެ. އެގޮތުން ކިތަންމެ ބިޒީކޮށް އުޅުނަސް ކްރިތީ ވެސް ރީތިވުމަށް ވަރަށް ކަންކަން ކުރެ އެވެ. މިއީ އޭނާ އެހާ ރީއްޗަށް ހުރުމުގެ ސިއްރެވެ.\nއުމުރުން 29 އަހަރުގެ ކްރިތީ ބުނާ ގޮތުންނަމަ ދުވާލު ބޭރަށް ނިކުންނަނަމަ އޭނާ އަބަދުވެސް ގައިގާ ސަން ލޯޝަން އުނގުޅަ އެވެ. ސަބަބަކީ އަވީގެ ދޯތިތަކުގެ އަސަރު ހަންގަނޑަށް ކޮށްފިނަމަ އެއީ ހަންގަނޑު ކުރަކިވެ ރީތިކަން ގެއްލޭ ކަމަކަށްވާތީ އެވެ. އެހެންވެ ބޭރަށް ނިކުންނަނީ ސަން ލޯޝަން އުނގުޅާ، އެންމެ ރައްކާތެރިކަމުގެ ފިޔަވަޅު އަޅައިގެންނެވެ.\nކްރިތީ ބުނާ ގޮތުންނަމަ ކިތަންމެ ބިޒީކޮށް އުޅުނަސް އޭނާ ކުރާ މޭކަޕް ފިލުވައިގެން ނޫން ގޮތަކަށް އޭނާ އެނދަކަށް ނާރަ އެވެ. ސަބަބަކީ ހަންގަނޑުގައި އުނގުޅާ ތަފާތު އެކި ބާވަތްތައް ނުފިލުވާ ގިނަ އިރު ހޭދަކުރާނަމަ އެއީ ވެސް ހަންގަނޑު ކުރަކިވާ ކަމެކެވެ.\nހަންގަނޑު ރީތިކުރަން ކުރާ މަސައްކަތާ އެއްވަރަށް ފެން ބުއިމަކީ ވެސް ވަރަށް މުހިއްމު ކަމެކެވެ. އެގޮތުން ފެނުގެ އިތުރުން ސިއްހަތަށް ފައިދާ ކުރާ ފަދަ ބުއިންތައް ބޭނުން ކުރާ ކަމަށް ކްރިތީ ބުންޏެވެ. އޭނާ ބުނީ އެއީ ވެސް މީހާގެ ހަންގަނޑު ރީތިވާނެ ސަބަބެއް ކަމަށެވެ.\nމޫނުމަތި އަލިކޮށް ބެހެއްޓުމަށް ވެސް ކްރިތީ މަސައްކަތް ކުރާއިރު އޭނާ ބުނީ އެކަން އާންމުކޮށް ކުރަނީ ގޭގައި ބޭނުން ކުރާ ތަކެތިން ބޭނުންކޮށްގެން ކަމަށެވެ. އެގޮތުން ރީނދޫ އަދި ބަދަނާއި ކިރު ފަދަ ތަކެތި ބޭނުންކޮށްގެން ފޭސް މާސްކް ތައްޔާރުކޮށްގެން ބޭނުން ކުރާ ކަމަށް ވެސް ކްރިތީ ބުންޏެވެ.\nކެއުމުގައި މީހާ ބޭނުން ކުރާ ތަކެއްޗަކީ ވެސް މީހާގެ ހަށިގަނޑު ރީއްޗަށް ބެހެއްޓުމަށް ބޮޑު އެހީ އެކެވެ. ކްރިތީ ބުނާ ގޮތުގައި އޭނާއަކީ ތެޔޮ ހިމެނޭ ކާނާއާ ވަރަށް ދުރުގައި އުޅޭ މީހެކެވެ. އާންމު ގޮތެއްގައި ބޭނުން ކުރަނީ ހަމަ ސިއްހަތަށް އެންމެ އެކަށޭނެ ފަދަ ކާނާގެ ބާވަތްތަކެެވެ.\nއިސްތަށި ފޭބުމުގެ މައްސަލައަކީ އާންމުކޮށް ޒުވާން އުމުރުގައި މިހާރު ވަރަށް ކުރިމަތިވާ ކަމެކެވެ. ނަމަވެސް ބަތަލާ ކްރިތީގެ ވަރުގަދަ އިސްތަށިގަނޑެއް އޮންނަ މަންޒަރު ފެނެ އެވެ. އޭނާ ބުނާ ގޮތުންނަމަ އެގޮތަށް އިސްތަށިގަނޑު އޮތުމުގެ ސިއްރަކީ ގަވައިދުން އިސްތަށިގަނޑަށް މަސާޖުދޭތީ އެވެ. އަދި އާންމުކޮށް އޭނާ ބޭނުން ކުރަނީ ކާށި ތެޔޮ އެވެ. ކްރިތީ ބުނާ ގޮތުންނަމަ އިސްތަށިގަނޑު ހަލާކު ނުވާ ސަބަބަކީ އެއީ އެވެ.


ފައިކުރި ފުޅާ ޖިންސާއި ފަޓުލޫނު އަނެއްކާވެސް މަޤުބޫލު ޓްރެންޑަކަށް؟ - Voice of Meedhoo\nފައިކުރި ފުޅާ ޖިންސާއި ފަޓުލޫނު އަނެއްކާވެސް ...\nފައިގެ ރީތި އަދި ލޫޅާފަތި ބައްޓަން ދައްކާލަން ހާއްސަކޮށް ބައެއް އަންހެންވެރިންގެ މެދުގައި ބާރު ސްކިނީ ޖީންސް ވަރެއް ނޯވެއެވެ. މިވައްތަރުގެ ޖީންސް ރާއްޖޭގައިވެސް ހުރިހާ ޒުވާނުންކަހަލަ ގޮތަކަށް ލައިގެން އުޅުނު ޒުވަސް މާޒީއަށްވެ އިހުގެ ޓްރެންޑަކަށް ވެއްޖެއެވެ.\nއެކަން އެންމެ ބޮޑަށް ފާހަގަކުރެވުނީ ނިމިގެންދިޔަ ފެޝަންވީކް ތަކުންނެވެ. ފަހުގެ ފެޝަން ޝޯތަކުން ސްކިނީއެއް ނުފެނި ފަޓުލޫނު ފެންނަން ފެށުމުންނެވެ. އެގޮތުން މަޝްހޫރު މޮޑެލުން ސްކިނީ ދޫކޮށްލުމަށްފަހު ފަޓުލޫނަށް އެނބުރި ދިއުމުން އެމީހުންގެ ފަހަތުން ފެޝަނަށް ލޯބިކުރާ އާންމު އެތައް ބަޔަކު ވަނީ ސްޓައިލް ބަދަލުކޮށްލާފައެވެ.\nމަޝްހޫރު މީހުން އަޅާ ހެދުމަކީ ކިތަންމެ ބަލާލަން ހުތުރު ހެދުންތަކަކަށްވީނަމަވެސް ގިނަ ބަޔަކު ޤަބޫލުކުރާގޮތުގައި އެއީ އޭރެއްގެ ފެޝަން ޓްރެންޑެވެ. މިހާރުގެ ފެޝްން ޓްރެންޑްތައް ސްކިނީ ޖިންސަށް ނޫނެކޭ ބުނެ ފަޓުލޫނަށް ވައްޓާލާފައިވަނީ އެހެންވެގެން ކަމަށް ވެދާނެއެވެ.\nފައިކުރި ފުޅާ ފަޓުލޫނު ލުމަކީ އޭރުވެސް އެތައް ޒަމާނެއް ވަންދެން ގިނަ ބަޔަކަށް ކަމުދާ ގޮތަކަށްވާއިރު، ސްކިނީގެ އުމުރު ހީކުރިވަރަށްވުރެ ކުރުވާން ޖެހުނީ ވަރަށް ގިނަ ސަބަބުތަކާއި ހުރެ ކަމަށް ފެޝަންގެ ދާއިރާގައި މަސައްކަތްކުރާ މީހުން ޤަބޫލުކުރެއެވެ.\nއެގޮތުން ފިރިހެނުންނާއި އަންހެނުން ބާރުކޮށް ސްކިނީފަދަ އެއްޗެހި ތިރިން ލުމަކީ ހަށިގަނޑަށް އެތައް ގިނަގުނަ ގެއްލުންތަކެއް ކުރުވާއެއްޗެއްކަން މީގެ ކުރިން ކުރިޔަށްގެންދިޔަ ގިނަ ދިރާސާތަކެއްގެ އަލީގައި ހާމަވެގެން ދިއުމަކީ އެކަމުގެ އެންމެ މައިގަނޑު އެއް ސަބަބު ކަމުގައި ސްޓައިލިސްޓުން ބުނެއެވެ.


Dhekunuge baeh rahthakah udha erun ekasheegenvey\nމެދުރާއްޖެ ތެރެއާއި އުތުރުގެ އެކިހިސާބަށް ވިއްސާރަ ކުރާނެ\nކަނޑުތައް ދެކުނުގައި އާދައިގެ ވަރަކަށް މަޑުވެފައި، ކެރިގަނޑުގައި އާދައިގެ ވަރަކަށް ގަދަވާނެ\nކ. މާލެ |3އޯގަސްޓް 2020 | ހޯމަ 13:24 | 1,796\nރާއްޖޭގެ ރަށަކަށް އުދަ އަރާފައި: ދެކުނުގެ ބައެއް ރަށްތަކަށް އުދައެރުން އެކަށީގެންވޭ - ރާއްޖެއެމްވީ\nކުރިއަށް އޮތް 24 ގަޑިއިރު ދިޔަވަރު ބޮޑުވާ ގަޑިތަކުގައި ދެކުނުގެ ބައެއް ރަށްތަކަށް އުދައެރުން އެކަށީގެންވާ ކަމަށް މޫސުމާ ބެހޭ ގައުމީ އިދާރާއިން ބުނެފިއެވެ.\nމޫސުމާ ބެހޭ ގައުމީ އިދާރާއިން ބުނީ މެދުރާއްޖެ ތެރެއާއި އުތުރުގެ އެކިހިސާބަށް ވިއްސާރަ ކުރާނެ ކަމަށާއި، އަދި ބައެއް ރަށްތަކަށް ގުގުރުން އެކަށީގެންވާ ކަމަށެވެ. އަދި ދެކުނުގެ ބައެއް ރަށްތަކަށް ކެރީގެ އަސަރުފޯރާނެ ކަމަށްވެސް ވަނީ ބުނެފައެވެ.\nމީގެއިތުރުން އުތުރާއި މެދުރާއްޖެ ތެރެއަށް ހުޅަނގު ދެކުނާއި ހުޅަނގުން ގަޑިއަކު 8 މޭލާއި 18 މޭލާ ދެމެދުގެ ބާރުމިނުގައި ވައި ޖޭހެނެ ކަމަށާއި، ދެކުނުގެ އަތޮޅުތަކަށް އިރުދެކުނާއި ދެކުނުން ގަޑިއަކު5މޭލާ 15 މޭލާ ދެމެދުގެ ބާރުމިނުގައި ވައިޖެހޭނެ ކަމަށް މޫސުމާ ބެހޭ ގައުމީ އިދާރާއިން ބުނެއެވެ. އަދި ވިލާގަނޑުގައި ގަޑިއަކު ގާތްގަނޑަކަށް 40 މޭލުގެ ބާރުމިނަށް ވައި ގަދަވުން އެކަށީގެންވާ ކަމަށްވެސް ވަނީ ބުނެފައެވެ.\nކަނޑުތައް ދެކުނުގައި އާދައިގެ ވަރަކަށް މަޑުވެފައި، ކެރިގަނޑުގައި އާދައިގެ ވަރަކަށް ގަދަވާނެ ކަމަށާއި، އެހެން ހިސާބުތަކުގައި އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށް މޫސުމާ ބެހޭ ގައުމީ އިދާރާއިން ބުނެއެވެ.\nއެހެންކަމުން ކަނޑުދަތުރުކުރާ ފަރާތްތަކުން މޫސުމަށް ސަމާލުވުމަށް ވަނީ އިލްތިމާސް ކޮށްފައެވެ.


Rishmy Aai Nuzoo Mi Dhenee Anhenunnah Varugadha Message Eh! - Vaguthu\nރިޝްމީ އާއި ނުޒޫ މި ދެނީ އަންހެނުންނަށް ވަރުގަދަ މެސެޖެއް!\nރިޝްމީ އާއި ނުޒޫ\nމަޝްހޫރު ފިލްމީ ތަރިންނާއި ލަވަކިޔުންތެރިންނާއި ގުޅޭގޮތުން ދެކެވިފައިވާ ވާހަކަތަކުގެ ތެދު ދޮގު ބަލައި، އެކަމާއި ގުޅިގެން ވާހަކަދެއްކުމަށްް ހާއްސަކޮށްގެން ބައިސްކޯފުން ގެނެސްދެމުން އަންނަ 'ތުންތުން މަތިން' ޝޯ މި ހަފްތާގެ ޝޯގައި ފެނިގެން ގޮސްފައި ވަނީ އައިޝަތް ރިޝްމީ (ރިޝްމީ) އާއި ނުޒުހަތް ޝުއައިބް (ނުޒޫ) އެވެ.\nރިޝްމީ އާއި ނުޒޫގެ ދިރިއުޅުމުގައި ދިމާވެފައި ހުރި އެކި ވާހަކަތައް މި ޝޯގެ ތެރެއިން ހިއްސާ ކުރިއެވެ. އަދި އެކި ގޮތްގޮތްތައް އިވިފައި ހުރި އަޑުތަކުގެ ވާހަކަތައްވެސް ދެއްކިއެވެ.\nމި ޝޯގެ ތެރެއިން މީގެ ކުރިން ކޮށްފައިވާ ކައިވެންޏާއި ގުޅިގެން ވާހަކަ ދައްކަމުން ނުޒޫ ބުނީ އެ ކައިވެނި ރޫޅުން އިރު ފިލްމީ ދާއިރާއަށް އޭނާ ނުކުތުމުގެ ކުރިން ކަމަށާއި ކައިވެނި ރޫޅެން ދިމާވީ އަނިޔާވެރި ބައިވެރިޔަކު ލިބުމުން ކަމަށެވެ.\nރިޝްމީގެ ކައިވެނި ވެސް ރޫޅެން ދިމާވެފައިވަނީ ފިލްމީ ދާއިރާއާއި ގުޅުން ހުރި ކަމެއްގައި ނޫން ކަމަށް ރިޝްމީ ބުންޏެވެ.\nދިވެހިންގެ ތެރޭގައި އެހެން މީހުން ކިޔާފާނެ އެއްޗަކަށް ވިސްނައި، ބޭނުންވާ ކަންކަން ކުރުމަށް ޖެހިލުންވާ މީހުން މަދެއް ނޫނެވެ. އަނިޔާވެރި ބައިވެރިއަކާއި ގުޅެވުމުން ދެން މީހުން ކިޔާފާނެ އެއްޗަކަށް ބަލައި މަޖުބޫރީ ހާލަތެއްގައި ދިރިއުޅުން ކުރިޔަށް ގެންދާ މީހުންނެއް ވެސް މަދެއް ނޫނެވެ. ނުޒޫގެ ހަޔާތުގައި ދިމާވި އަނިޔާވެރި ބައިވެރިޔާގެ ކިބައިން ދުރަށްގޮސް އާ ބާބެއް ފަށާފައިވާއިރު ތަޖުރިބާކުރެވުނު ކަންކަމަށް އިޝާރާތްކޮށް ނުޒޫ ވަނީ އާންމުންނާއި އަންހެނުންނަށް ވަރުގަދަ މެސެޖެއް ދީފައެވެ.\n"މިހާރު އުޅޭ އަންހެން ކުދިން ވިސްނާ މާ ބައިވަރު މީހުންނާ މެރީ ކުރީމަ ވެސް މީހުން ކީކޭތޯ ކިޔާނީ. އެގޮތަށް ވިސްނައިގެން އެ ގުޅުމުގައި ދެމިހުރެ މީހާ ހަލާކުވުމަށް ވުރެ، ނޫނީ ކައިރީގައި އުޅޭ އެހެން މީހުން ހަލާކުވުމަށް ވުރެ ރަނގަޅުވާނެ އެންމެ މީހަކު ދޫކޮށްލިއްޔާ، އެހެން މީހުންނަށް ވިސްނިއިފިއްޔާ އެ ރިލޭޝަން ޝިފް ނުފެނުން ކައިރީގައި އުޅޭ މީހުން ވަރަށް ބްރޭކް ވާނެ އަސްލު"ނުޒޫ ބުންޏެވެ.\nރިޝްމީ ބުނީ، މީހަކާއި ލޯބީގެ ގޮތުން ގުޅުމުގެ ކުރިން ވަރަށް ގިނަ ކަންކަމާއި، ވިސްނުން ވަރަށް މުހިންމު ކަމަށެވެ. އަދި ގުޅެން އުޅޭ ބައިވެރިވާއަކީ ދިރިއުޅުމުގައި ދިމާވެދާނެ ކަމަކަށް ބަލައި، އަންޑަސްޓޭންޑް ވާނެ މީހެއްތޯ ބަލަން ޖެހޭ ކަމަށް ރިޝްމީ ބުންޏެވެ.\n"މީގަށް ބޮޑަށް ރިޝްމީއަށް ހީވާ ގޮތަށްވިއްޔާމުން ރިލޭޝަންޝިޕް ސްޓާޓް ކުރުމުގެ ކުރިން ކަންނޭނގެ ވިސްނަންވީ މިއީ މިސާލަކަށް އެކަހަލަ ސިޓުއޭޝަނެއް އައިސިއްޔާމުން ވާހަކަ ދައްކައިގެން އެއްޗެއް އަންޑަސްޓޭންޑް ވާނެ މީހެއްތޯ ނުވަތަ ނޫންތޯ ބަލާފަ ކަންނޭންގެ އަސްލު ރިލޭޝަން ޝިޕަކަށް ދާންވީ" ރިޝްމީ ދެކޭގޮތް ހާމަކުރަމުން ބުންޏެވެ.\nރިޝްމީ ޝާހްރުކް ޚާން ދެކެ ލޯބިވާތާ 29 އަހަރު!\nމިއަދަކީ ރިޝްމީ އާއި ރަވީގެ އުފާވެރި " 27 ވަނަ 25"\nޖޫން 15, 2021 20:56\nމިދެނ ހަބަ ރެއްތަ؟\nޖޫން 15, 2021 22:18\nރިޝްމީ އެއްނޫން ނުޒޫ މަބޭނުމީ ހަޔާތުގެ ބައިވެރިޔަކައް ލިބެން.\nޖޫން 16, 2021 08:19\nއަސްލުވާގޮތަކީ... އަންހެން ބޮލީވޫޑް އެކްޓަރާއެކުކުޅޭ ފިލްމްތަކާއި ލަވަތަކުގައި އެ ފެންނަ އޮޅުލާ ބައްދާލާ މަންޒަރަކީ އަސްލުކަމަށް ދެކިގެން ނުވާނެ... ދިވެހި ބޮލީވޫޑާއި ގުޅޭނީ ދިވެހި ބޮލީވޫޑުން\nޖޫން 16, 2021 08:23\nސައްތައިން ސައްތަ ޤައުމެއްގައި އުޅޭ ސައްތައިން ސައްތަ ދިވެހި ބޮލީވޫޑް ތަރިން.....ވަރަށް މައްސޫރުބައެއްތީ


Dhuniyay ge defenderunnah Shahid message dhevvi John Lennon ge lava akun | ThePress\nދުނިޔޭގެ ޑިފެންޑަރުންނަށް ޝާހިދު މެސެޖު ދެއްވީ ޖޯން ލެނަންގެ ލަވައަކުން\n"ދަ ގްލޯބަލް ސިޓިޒަން" ފެސްޓިވަލް 2021 ގައި އދގެ އާންމު މަޖިލީހުގެ ރައީސް އަދި ދިވެހި ފޮރިން މިނިސްޓަރު ޢަބްދު ޝާހިދު މެސެޖު ދެއްވަނީ / ފޮޓޯ: ޓްވިޓާ | ސްކްރީންގްރޭބް\nދުނިޔެއަށް މިއަދު ކުރިމަތިލާން ޖެހިފައި ވާ ބޮޑެތި މައްސަލުތަކާ މެދު މީހުންގެ މެދުގައި ހޭލުންތެރިކަން އިތުރު ކުރުމުގެ މަގުސަދުގައި 24 ގަޑިއިރަށް ކުރިއަށް ގެންދާ ވަރުގަދަ ކެމްޕޭން، "ދަ ގްލޯބަލް ސިޓިޒަން" ފެސްޓިވަލްގައި، އދގެ އާންމު މަޖިލީހުގެ ރައީސް އަދި ދިވެހި ފޮރިން މިނިސްޓަރު ޢަބްދުﷲ ޝާހިދު، ވަރުގަދަ މެސެޖެއް ދެއްވައިފިއެވެ.\nމޫސުމީ ނޭދެވޭ ބަދަލުތަކާ، ވެކްސިން މަޝްރޫއުގެ ހަމަހަމަކަން ގެއްލިފައި ވުމާއި، ބަނޑުހައިހޫނު ކަމުގެ ތަކުލީފުތަކަށް ބައިނަލްއަގުވާމީ މުޖުތަމައުގެ ލޯތަށް ހުޅުވާލުމުގެ މަގުސަދުގައި ކުރިއަށް ގެންދާ "ދަ ގްލޯބަލް ސިޓިޒަން" ފެސްޓިވަލްގައި ބައިވެރިވެވަޑައިގެން، ދެއްވި މެސެޖުގައި ޝާހިދު ވަނީ، މުސްތަގުބަލު ކާމިޔާބު ކުރުމަށްޓަކާ، އުއްމީދާއި ސާބިތުކަން ނުވަތަ "އޮޕްޓިމިޒަމް" ހިޔާރު ކުރުމަށް ގޮވާލައްވާފައެވެ.\nމުޅި ދުނިޔެއަށް މަޝްހޫރު 60 އަށް ވުރެ ގިނަ ފަންނުވެރިންގެ ހުށަހެޅުންތައް ފެނިގެންދާ "ދަ ގްލޯބަލް ސިޓިޒަން" ފެސްޓިވަލްގައި ވާހަކަދައްކަވަމުން ޝާހިދު ވަނީ، ދުނިޔޭގެ ވަސީލަތްތައް ބޭނުން ކުރަމުންދާ ގޮތާ، ދަތުރުފަތުރު ކޮށް އުޅޭ ގޮތާއި، ދިރިއުޅުމުގެ ވައްޓަފާޅި ބަދަލު ކުރުމަށްވެސް ގޮވާލައްވާފައެވެ.\nމަޝްހޫރު ޖޯން ލެނަންގެ ލަވައަކަށް ހަވާލާދެއްވާ، ޝާހިދު ވަނީ، 'ތިމަންނާއީ ހުވަފެން ދެކޭ މީހެއް ކަމުގައި ތިބާއަށް ހީވެދާނެ ކަމަށާ، ނަމަވެސް މިއަދު އެ ހާލުގައި ހުރި ހަމައެކަނި މީހަކީ އެއީ ނޫންކަން ފަހުމްވެވަޑައިގެންފި ކަމަށް" ވިދާޅުވެފައެވެ.\nލަވަ ވިދާޅުވެވޭނެ ނަމައޭ ހިތަށްއަރާވަޑައިގަންނަވާ ކަމަށާ، ނަމަވެސް، މިވަގުތަށް އޮތް އެންމެ ރަނގަޅު ގޮތަކީ، މެސަޖަކަށް ބަރޯސާވުން ކަމަށް ވިދާޅުވެ، ވާހަކަ ކުރިއަށް ގެންދަވަމުން ޝާހިދު ވަނީ، މޫސުމީ ނޭދެވޭ ބަދަލުތަކަކީ، މިއަދު ކުރިމަތިލާން ޖެހިފައި ވާ އެންމެ ބޮޑު ނުރައްކާ ކަމަށް ވިދާޅުވެފައެވެ.\nމި މޭރުމުން ޝާހިދު ވަނީ ދުނިޔޭގެ ލީޑަރުންނަށްވެސް ވަރުގަދަ މެސެޖެއް ދެއްވާފައެވެ. އެގޮތުން، މޫސުމީ ބަދަލުތަކާ ގުޅިގެން ގައުމުތަކުން ކަނޑައަޅާފައި ވާ އަމާޒުތައް އިތުރަށް ވަރުގަދަ ކުރުމަށް، ދުނިޔޭގެ ލީޑަރުންނަށް ޝާހިދު ވަނީ ގޮވާލައްވާފައެވެ.\n"ދަ ގްލޯބަލް ސިޓިޒަން" ފެސްޓިވަލް ބަލާލުމަށް އެތައް ހާސް ބަޔަކު ޖަމާވެފައި ވާއިރު، ދުނިޔޭގެ އެކި ކަންކޮޅުތަކުން، ލައިވް ބްރޯޑްކާސްޓް މެދުވެރިކޮށް، އެތައް މިލިއަން ބަޔަކު މި އިވެންޓް ބަލާނެ ކަމަށް ލަފާ ކުރެވެއެވެ. މި އިވެންޓްގެ އެކި ހުށަހަޅުންތައް، ދުނިޔޭގެ އެކި މަންޒިލްތަކުގައި ކުރިއަށް ދާއިރު، އެޑް ޝީރަން، ޖޭލޯ އަދި ބިލީ އެލީޝް ފަދަ ތަރިންގެ ހުށަހެޅުންތައް ތާވަލު ކޮށްފައިވެއެވެ.\n"ދަ ގްލޯބަލް ސިޓިޒަން" ފެސްޓިވަލްއަކީ، 2030 ވަނަ އަހަރު އަންނަން ވާއިރަށް، އިންތިހާ ފަގީރުކަން ނައްތާލުމުގެ ހިލޭ ސާބަހަށް ހިންގާ އެންމެ ވަރުގަދަ އިވެންޓްތަކުގެ ތެރެއިން އެއް އިވެންޓެވެ.\nއދ އދގެ 76 ވަނަ އާންމު މަޖިލިސް މުނިފޫހިފިލުވުން މޫސުމީ ނޭދެވޭ ބަދަލު ތިމާވެށި ލައިފްސްޓައިލް ލުއި ހަބަރު


Thafaathu Data Aallowance Thakaai eku Ooredoo in Mulhin aa Data Plan Thakeh | Thiladhun\nތަފާތު ޑޭޓާ އެލަވަންސްތަކާއިއެކު އުރީދޫއިން މުޅިން އާ ޑޭޓާ ޕްލޭންތަކެއް\nއާ ޕެކޭޖުތަކުގެ ތެރޭގައި މަސަދުވަހުގެ، އެއް ހަފްތާގެ އަދި ޑެއިލީ ޕްލޭންތަކެއް ހިމެނެއެވެ.\nމަސްދުވަހުގެ ޕްލޭންތަކުގެ ތެރޭގައި 1 ޖީބީއިން ފެށިގެން ގޮސް 25 ޖީބީއާ ހަމައަށް، ތަފާތު ހަތް ޕެކޭޖެއް ހިމެނެއެވެ. ހަފްތާގެ ޕްލޭންގެ ގޮތުގައި 1.5 ޖީބީ އަދި3ޖީބީ ލިބޭ ދެ ޕްލޭނެއް ހިމެނޭ އިރު، ޑެއިލީ ޕްލޭންސްގައި ހިމެނެނީ 100 އެމްބީއިން ފެށިގެން ގޮސް 250 އެމްބީ އަދި 1 ޖީބީގެ ޕެކޭޖުތަކެކެވެ. މިއިން ކޮންމެ ޕެކޭޖަކާއެކު ފްރީ މިނިޓްސްގެ ގޮތުގައި ވަކި މިންވަރެއްވެސް ލިބެއެވެ.\nއުރީދޫއިން ބުނީ މީގެ އިތުރުން އުރީދޫ އެޕްގައި ހިމެނޭ “މަގޭ ޕްލޭން” ހިދުމަތް މެދުވެރިކޮށް، ބޭނުން ގޮތަކަށް އެލަވަންސާއި ފްރީ މިނިޓްސް އަދި މުއްދަތު ހިޔާރުކޮށްގެން އަމިއްލަ ކަސްޓަމައިޒްޑް ޕްލޭންސް ހެދޭނެ ކަމަށެވެ.\nފުރިހަމަ އަދި ބޮޑެތި ޑޭޓާ އެލަވަންސްތައް އެކުލެވޭ އުރީދޫގެ މޯބައިލް ޑޭޓާ ޕެކޭޖުތަކަށް ކަސްޓަމަރުންގެ ބޮޑު މަގުބޫލުކަމެއް އަބަދުވެސް ލިބޭ ކަމަށާއި، އާ ޕްލޭންތައްވެސް ފަރުމާކުރެވިފައި ވަނީ ކޮންމެ ކަސްޓަމަރެއްގެވެސް ތަފާތު ބޭނުންތަކަށް އެކަށޭނަ ގޮތަށް ކަމަށް އޫރިދޫއިން ބުނެފައިވެއެވެ.\n“އެއްދުވަހުން އަނެއް ދުވަހަށް ކަސްޓަމަރުންގެ ތަޖުރިބާ އިތުރަށް ފުރިހަމަ ކުރުމަށް ކުރާ މަސައްކަތުގެ ދަށުން، މިއަދު މި ތައާރަފްކުރެވިގެންދަނީ ކަސްޓަމަރުންގެ ތަފާތު ބޭނުންތަކަށް އެކަށޭނެގޮތަށް ފަރުމާކޮށްފައިވާ މުޅީން އައު ޑޭޓާ ޕްލޭންތަކެއް،”\nއުރީދޫގެ ސީއީއޯ ނަޖީބު ޚާން ވިދާޅުވިއެވެ.


Lui dhevey varah vure unlinked case thah maa gina!\nލުއިދިނުމުގައި ބަލާ ކަންކަން\nރާއްޖޭގެ ބޯޑަރުތައް ހުޅުވާލާފައި ވީނަމަވެސް ޓޫރިޒަމް އާއި ސީދާ ގުޅޭ ކޭސްތަކަށް ލުއިތައް ދިނުމުގައި ނުބަލާ\nފާއިތުވި ތިން ހަތަރު ދުވަހުގައި އެކްޓިވް ސަރވިއަލަންސް ގެ ތެރެއިން ޕޮޒިޓިވްވި މީހުންގެ އަދަދު އުޅެނީ7ނޫނީ 8 އިންސައްތައިގައި\nރަށްރަށުގައި އެއްފަހަރާ ފެތުރެން ފަށައިފިއްޔާ ކޮންޓްރޯލްކުރުމަށް ދަތިތަކެއް ކުރިމަތިވާނެ ކަމަށް ޑރ ނަޒްލާ ވިދާޅުވި\nކ. މާލެ | 25 އޮކްޓޯބަރ 2020 | އާދީއްތަ 04:09 | 11,340\nއެޗްއީއޯސީގެ ތަރުޖަމާން ޑރ ނަޒްލާ ރަފީގް - އެޗްއީއޯސީ\nކޮވިޑް-19 ފެތުރުން ކޮންޓްރޯލް ކުރުމަށް އަޅާފައިވާ ފިޔަވަޅުތަކަށް ލުއިތައް ދިނުމުގައި ޖުމްލަ ކޭސްތައް ފެންނަ އަދަދަށް ވުރެ ބޮޑަށް ކޮމިއުނިޓީ ތެރޭގައި ކޭސްތައް އުޅޭ މިންވަރަށް ބަލާ ކަމަށް ހެލްތު އެމަރޖެންސީ އޮޕަރޭޝަން ސެންޓަރ (އެޗްއީއޯސީ) ގެ ތަރުޖަމާން ޑރ. ނަޒްލާ ރަފީގް ވިދާޅުވެއްޖެއެވެ.\nހޮނިހިރު ދުވަހުގެ ރޭ އެ ސެންޓަރުން ބޭއްވި ނޫސްވެރިންގެ ބައްދަލުވުމުގައި ރަށްރަށަށް ދާ މީހުންނަށް އަދިވެސް ކަރަންޓީނުވާން ޖެހޭގޮތަށް އޮންނައޮތުމާއި ރަށްރަށަށްދިޔުމުގެ ފުރުސަތު ހުޅުވާލާފައިނުވާތީ އެކަމުގެ ކަންބޮޑުވުންތައް އާންމުންގެ ތެރޭގައި އުޅޭތީ އެކަންކަމަށް ލުއިދިނުމަށް ވިސްނަވާތޯ "ރާއްޖެޓީވީ" އިން ވަނީ ސުވާލުކޮށްފައެވެ.\nއެ ސުވާލަށް ޖަވާބު ދެއްވަމުން ޑރ. ނަޒްލާ ވިދާޅުވީ ރާއްޖޭގެ ބޯޑަރުތައް ހުޅުވާލާފައިވީ ނަމަވެސް ޓޫރިޒަމް އާއި ސީދާ ގުޅޭ ކޭސްތަކަށް ލުއިތައް ދިނުމުގައި ނުބަލާ ކަމަށެވެ. ބަލަނީ މާލޭގައި ކޮމިއުނިޓީ ޓްރާންސްމިޝަން އޮތް މިންވަރަށް ކަމަށް ވިދާޅުވިއެވެ. އަދި ދުވާލެއްގެ މައްޗަށް ޖުމްލަ ކޭސްތައް ފެންނަ މިންވަރަށް ވެސް ނުބަލާ ކަމަށް ވިދާޅުވިއެވެ.\nމިސާލަކަށް ކޮންޓެކްޓުންގެ ތެރެއިން އެކަނި ކޭސްތައް ފެންނަ ކަމަށްވާނަމަ އެއޮތީ ވަރަށް ބޮޑަށް ކޮމިޔުނިޓީ ޓްރާސްމިޝަން އަކުން ލޯކަލް ޓްރާންސްމިޝަންއަކަށް ބަދަލުވެފައި. އެހެން އޮންނަ ހާލަތެއްގައި ހަމައެކަނި ޕޮޒިޓިވް މީހާގެ ކޮންޓެކްޓުންގެ ތެރެއިން ޕޮޒިޓިވް މިވަނީ. އެހެންވިއްޔާ އެ ނޫން މީހުންނަށް ދަތުރު ކުރުމުގައި ރިސްކު ކުޑަވާނެ. އެހެން ނަމަވެސް މިހާރު އަޅުގަނޑުމެންގެ ތެރޭގައި އަދިވެސް އެންމެ ފަހުން މިދިޔަ ހަފްތާގައި ވެސް އަންލިންކް ކޭސްތައް ނުވަތަ ކޮންޓެކްޓުންގެ ބޭރުން އިތުރަށް ފެނުނު ޖުމްލަ އަދަދު ޕަސެންޓޭޖް އުޅެނީ 25 ގައި. އެހެންވީމާ އަދިވެސް ހަމަ ކޮންމެސް ވަރަކަށް އަޅުގަނޑުމެންނަށް ކޭސްތައް ފެންނަމުންދޭ. ކޮންޓެކްޓުންނާ ނުގުޅޭގޮތަށް.\nޑރ. ނަޒްލާ ވިދާޅުވީ މީގެ އިތުރުން އެކްޓިވް ސަރވިއަލަންސްގެ ތެރެއިންވެސް މީހުން ޕޮޒިޓިވް ވަމުންދާ ކަމަށެވެ. އެގޮތުން ފާއިތުވި ތިން ހަތަރު ދުވަހަށް ބަލާލި ނަމަވެސް އެކްޓިވް ސަރވިއަލަންސްގެ ތެރެއިން ޕޮޒިޓިވްވި މީހުންގެ އަދަދު އުޅެނީ7ނޫނީ 8 އިންސައްތައިގެ ކަމަށެވެ. އެހެންކަމުން މިހުންނަނީ އަދިވެސް މޮނިޓަރ ކުރަންޖެހޭ ކަންތައްތައް ކަމަށް ވިދާޅުވިއެވެ.\nމޮނިޓަރ ކުރުމަށް ފަހު އެ ކަންކަން ވެސް ހަމަ ވަރަށް ބޮޑަށް ރިސްކް ލޯ ނުވަތަ ދަށަށް ދިޔައީމާ އަދި އެ ގޮތުގައި ކުޑަދުވަސްކޮޅަކު ހިފެހެއްޓުނީމާ އަޅުގަނޑުމެން އިތުރަށް ލުއި ދިނުމަށް ކުރިޔަށް ގެންދާނީ. މިހާރުގެ ތަޖުރިބާއަކީ މާލޭގައި ވަރަށް ބޮޑަށް ފެތުރިގެން ވަރަށް ގިނަ ދުވަސް ވޭ ކޮންޓްރޯލް ކުރަން. ކޮންޓްރޯލްވާ އިރު ވޭވެއް އާދޭ. ދެ ފަހަރު މިހެން ދިމާވީ. މި ގޮތަށް ރަށްރަށުގައި ފެތުރެން ފަށައިފިއްޔާ ޚާއްސަކޮށް ގިނަ ރަށްރަށުގައި އެއް ފަހަރާ ފެތުރެން ފަށައިފިއްޔާ މިއީ ރެސްޕޯންޑް ކުރުމުގައި ވެސް ދަތިތަކެއް އަންނާނެ. ދަތިވާނެ އެއް ފަހަރާ މަސައްކަތްކުރުމަށް.\nއެހެން ކަމުން މިހާތަނަށް އައިއިރު ވެސް އެ ފިޔަވަޅުތައް އަޅާފައިވަނީ ރަށްރަށުގައި ވައިރަސް ފެތުރުން ކޮންޓްރޯލް ކުރުމަށް ކަމަށް ޑރ. ނަޒްލާ ވިދާޅުވިއެވެ. އަދި ރަށްރަށުގައި ކަރަންޓީނުވާ ފަރާތްތަކުގެ ތެރެއިން ޕޮޒިޓިވް ވެފައިވާ މިންވަރަށް ބަލާއިރު މާލެއިން ރަށްރަށަށްދާ ފަރާތްތައް ކަރަންޓީނު ވުމަކީ މުހިންމު ކަމެއްކަން ހާމަވެފައިވާ ކަމަށް ވިދާޅުވިއެވެ.\nއެހެން ނަމަވެސް މިކަންކަމަށް ކުރިޔަށް އޮތް ތަނުގައި ރަނގަޅު ބަދަލުތަކެއް އަންނަ ނަމަ އަޅާފައިވާ ފިޔަވަޅުތަކަށް ލުއިތައް ދިނުމުގައި ވިސްނާނެ ކަމަށް ޑރ. ނަޒްލާ ވިދާޅުވިއެވެ.


Sports Talk Groupun FAMai VAMge Raes Nukunnavaifi\n1 އޭޕްރީލް 20174ކޮމެންޓް\nސްޕޯޓްސް ޓޯކް ގްރޫޕުން އެފްއޭއެމާއި، ވީއޭއެމްގެ ރައީސް ނުކުންނަވައިފި\nރާއްޖޭގެ އެންމެ މަގުބޫލު ދެ ކުޅިވަރުކަމަށްވާ، ފުޓްބޯޅަ އާއި ވޮލީ އެސޯސިއޭޝަންގެ ރައީސުން، ސްޕޯޓްސް ޓޯކް ވަޓްސްއެފް ގްރޫޕުން އަމިއްލައަށް ނުކުމެވަޑައިގެންފިއެވެ.\nފުޓްބޯލް އެސޯސިއޭޝަން އޮފް މޯލްޑިވްސްގެ ރައީސް ބައްސާމް ޢަދީލް ޖަލީލް ބުރާސްފަތި ދުވަހުގެ ރޭ އެ ގްރޫޕް ދޫކޮށްލެއްވިއިރު، ވޮލީ ބޯލް އެސޯސިއޭޝަންގެ ރައީސް މުޙައްމަދު ލަތީފު މި ގްރޫޕް ދޫކޮށްލެއްވީ ރޭގެ ދަންވަރުއެވެ.\nވޮލީ އެސޯސިއޭޝަންގެ ރައީސް މުހައްމަދު ލަތީފު މި ގްރޫޕުން ނުކުންނެވިއިރު، ނިމިގެން ދިޔަ އޭވީސީ ސެންޓްރަލް ޒޯން ވޮލީ މުބާރާތުގައި ހިނގައިދިޔަ ކަންތައްތަކާ ގުޅިގެން ސްޕޯޓްސް ތިންކް ވަޓްސްއެޕް ގްރޫޕުގެ ތެރޭގައި ވޮލީ އެސޯސިއޭޝަނަށް ގިނަ ފާޑު ކިޔުންތަކެއް އަމާޒުވެފައިވެއެވެ. އަދި އެ ފާޑު ކިޔުންތަކަށް ލަތީފުއާއި އެ މުބާރާތް ހިންގުމުގައި އިސްކޮށް އުޅުއްވި ޝާފީވަނީ ރައްދު ދެއްވާފައެވެ.\nފުޓްބޯލް އެސޯސިއޭޝަން އޮފް މޯލްޑިވްސްގެ ރައީސް ބައްސާމް ޢަދީލް ޖަލީލް އެ ގްރޫޕުން ނުކުންނެވިއިރު، އޭޝިއަން ކަޕް ކޮލިފައިންގައި ފަލަސްތީން މެޗުން ރާއްޖެ ބަލިވުމާއި ގުޅިގެން ފާޑު ކިޔާފައިވެއެވެ. އަދި އޭގެ އިތުރުން އޭއެފްސީ 23 އަހަރުން ދަށުގެ މުބާރާތުގައި ރާއްޖޭން ބައިވެރިވެފައިނުވާތީ އެކަމާ ގުޅޭ ގޮތުންވެސް މި ގްރޫޕްގައި ފާޑު ކިޔުންތައް އަމާޒުވެފައިވެއެވެ.\nސްޕޯޓްސް ޓޯކް ވަޓްސްއެޕް ގްރޫޕަކީ ރާއްޖޭގައި އެންމެ ފުޅާ ދާއިރާއެއްގައި ކުޅިވަރުގެ މަޝްވަރާތައް ހިންގަމުންދާ ވަޓްސްއެޕް ގްރޫޕެވެ. މި ގްރޫޕްގައި ގަވާއިދުން ވާހަކަ ދައްކަވާ ފަރާތްތަކުގެ ތެރޭގައި ކުޅިވަރާ ބެހޭ ވަޒީރު އިރްތިޝާމް އާދަމް ހިމެނިވަޑައިގަންނަވައެވެ. ރާއްޖޭގެ ގާތްގަނޑަކަށް ހުރިހާ ކުޅިވަރު އެސޯސިއޭޝަނެއްގެ އިސްވެރިންނާ، ހިންގާ ކޮމިޓީގެ މެންބަރުންގެ އިތުރުން ކުޅިވަރު ނޫސްވެރިންނާއި ސްޕޯޓްސް ކައުންސިލްގެ ބޭފުޅުންނާ ކުޅިވަރާ ގުޅުން ހުރި ރައްޔިތުންގެ މަޖިލީހުގެ މެންބަރުންނާއި އެކު ގާތްގަނޑަކަށް 200 އަށްވުރެ ގިނަ މެންބަރުން މި ގްރޫޕްގައ ހިމެނިވަޑައިގަންނަވައެވެ.\nސްޕޯޓްސް ޓޯކް ވަޓްސްއެޕް ގްރޫޕުގައި އެންމެ ގިނައިން ޚިޔާލު ފާޅުކުރައްވާ ފަރާތްތަކުގެ ތެރޭގައި އޮލިމްޕިކް ކޮމިޓީގެ ޖެނެރަލް ސެކެއްޓްރީ އަހްމަދު މަރުޒޫގުއާ، ކުރީގެ ކުޅިވަރާ ބެހޭ ވަޒީރު އަދި ޖަޕާނަށް ކަނޑައަޅުއްވާފައި ހުންނަވާ ސަފީރު މުހައްމަދު ހުސެއިން ޝަރީފު ހިމެނިވަޑައިގަންނަވައެވެ.\nކުޅިވަރު އެފްއޭއެމް ވޮލީ ބޯޅަ\nކީއްވެ ބާ އެދެ ބޭފުޅުން އަމިއްލައަށް ބޭރުވީ. އަނެއްކާ ކުޅިވަރާ ބެހޭ ވަޒީރުވެސް އެ ގްރޫޕުގައި އިންނަވާކަމަށް އެވަނީ. ވަޒީރަށް ހަޖަމް ކުރެވޭއިރު އެދެ ބޭފުޅުންނަށް ހަޖަމްނުކުރެވިގެން ގްރޫޕުން އަމިއްލައަށް ނުކުތުމަކީ ހިތާމައެއް\nއެދެ ބޭފުޅުން އެ ގްރޫޕުން އަމިއްލައަށް ބޭރުވުމަކީ ދެރަކަމެއް.\nއެދެ މީހުންވެސް މިހާރު އެއުޅުއްވަނީ މާމަތީގައި. ކިހިނެއް ރަނގަޅުވާނީ. ކަމަކާ ހަވާލުވެގެން އުޅޭއިރު ފާޑުކިޔާނެ. އެފާޑުކިޔުންތަކަށް އިހްތިރާމްކުރަންވާނެ. އޭރުންދޯ ލީޑަރުންނަށް ވެވޭނީ\nކަލޯ ތިވަނީ ރަނގަޅަށް ހަޖަމެއްނުވާނެ ޔާމީނަށް ތާއިދުކުރާ މީހުންނަންވެސް. އަނެއްކާ އެފްްއޭމުގެ ރައީސް އަކީ ކުޑަކުޑަ ބޭބީއެއްދޯ. މިރާއްޖޭގެ ފުޓްބޯޅަގެ ކަންކަމާ ހަވާލުވާން ކޮބާ ލަދު. މަށަށް އެނގޭ އެސޮރު އެކުރާ ކެމްޕެއިން އެއުޅެނީ ހިތުން މަހުލޫފް ދާއިރާގެ ގޮޑިއަށް ވާދަކުރަން. ކޮން ފަދަ ކަމެއް. މަހޭ ވާދަކުރާ ނަމަ އެގޮޑި ޖެހޭނީ މަހޭ ގޮޅީގައި ބާއްވައިގެން ކާމިޔާބުކުރަން. ހިތުން އޮޅުވާލައިގެން މާ ބުއްދިވެރިކަމަށް ހެދިގެން ދޯ އެ އުޅެނީ


Ooredoo hihsaa ekasha elhumu ge mashakai fashaifi\nއުރީދޫ ހިއްސާ އެކަށައެޅުމުގެ މަސައްކަތް ފަށައިފި\nއުރީދޫ މިހާރުގެ ސީއީއޯ ނަޖީބު ހާން (ކ) ގައި: ކުންފުނީގެ މިޝްރާބު ހުރީ ދިވެހިން ބައިވެރިކޮށްގެން ކުރިއަށް ދާން- އަވަސް ފޮޓޯ\nއުރީދޫ ހިއްސާ ވިއްކުމުގެ މަސައްކަތް މިދިޔަ މަހު 29 ގެ ނިޔަލަށް ނިމުމާއެކު، ހިއްސާ އެކަށައެޅުމުގެ މަސައްކަތް މޯލްޑިވްސް ސެކިއުރިޓީ ޑިޕޮސިޓަރީއާއެކު ފަށައިފި އެވެ.\nގަތަރަށް ނިސްބަތްވާ، އުރީދޫން ބުނީ 18 ޖޫން 2017 ވާ އާދީއްތަ ދުވަހުގެ (ހިއްސާ ގަތުމުގެ މުއްދަތު ނިމޭތާ ރަސްމީ ބަންދު ނޫން 14 ދުވަހުގެ ތެރޭގައި) ނިޔަލަށް ހިއްސާ އެކަށައަޅައި އެކަން އާންމުކޮށް އިއުލާނުކުރާނެ ކަމަށެވެ. އަދި ހިއްސާ ވިއްކުމަށް ހުޅުވާލުމުން ބޮޑު ތަރުހީބެއް ލިބިގެން ދިޔަކަން އެ ކުންފުނިން ފާހަގަ ކޮށްފައިވެ އެވެ.\n"އުރީދޫގެ ކަސްޓަމަރުންނާއި ދިވެހި ރައްޔިތުންގެ ފަރާތުން އުރީދޫގެ އައި.ޕީ.އޯ އަށް ލިބިފައިވާ އެއްބާރުލުމާއި ތަރުހީބުގެ ސަބަބުން، މިއީ ދިވެހިރާއްޖޭގައި މިހާތަނަށް ހުޅުވާލެވުނު އައިޕީއޯ ތަކުގެ ތެރެއިން އެންމެ ބޮޑު އިންވެސްޓްމަންޓް ލިބިފައިވާ އައިޕީއޯކަން މި ފުރުޞަތުގައި އުފަލާއެކު ފާހަގަކުރަމެވެ. އުރީދޫ އަށް އިންވެސްޓްކޮށް މިކުންފުނީގެ ކުރިއެރުމާއި ކާމިޔާބީގެ ހިއްސާއަކަށް ވެވަޑައިގަނެފައިވާ އައު ހިއްސާދާރުން ވަރަށް ހޫނު މަރުހަބާއެއް ދަންނަވަމެވެ،" އުރީދޫން ބުނެފައިވެ އެވެ.\nއުރީދޫން ފުރަތަމަ ވިއްކަން ނިންމާފައިވަނީ 59.1 މިލިއަން ހިއްސާ އެވެ. އަދި އެ އަދަދަށް ވިކިއްޖެނަމަ އެ ކުންފުންޏަށް 1.7 ބިލިއަން ރުފިޔާ ހޯދޭނެ އެވެ. މިގޮތުން އެ ކުންފުނިން ފުރަތަމަ ވިއްކަން ހުޅުވާލާފައިވަނީ 22 މިލިއަން ހިއްސާ އެވެ.\nއެ ކުންފުނިން ހިއްސާއެއް ވިއްކީ 30ރ. އަށެވެ. އަދި އެންމެ މަދުވެގެން ހިއްސާ ގަނެވޭނެ އަދަދެއްގެ ގޮތުގައި ކަނޑައަޅާފައިވަނީ 50 ހިއްސާ އެވެ.\nއުރީދޫގެ ހެޑް އޮފް ސޭލް ހުސެއިން ނިޔާޒު ސޭލްސް ހެޑް ހިޔާޒު ވިދާޅުވެފައިވާ ގޮތުގައި ހިއްސާ ގަތް މީހުންނަށް ފައިދާގެ ގޮތުގައި ފުރަތަމަ އަހަރު ވެސް 10 ޕަސެންޓް ލިބޭނެ ކަމަށެވެ.\n"އަށް އަހަރު ތެރޭގައި ޝެއާ ޑަބަލް ވެގެންދާނެ. އެހެންވެ މިއީ މުހިންމު ކަމެއް. މިހާރު އަޅުގަނޑުމެން އަންދާޒާ ކުރަން 2021 ވަނަ އަހަރު 16 ޕަސެންޓަށް އަރާނެ ކަމަށް،" ނިޔާޒު ވިދާޅުވި އެވެ.\nއުރީދޫ މޯލްޑިވްސް އިން ރާއްޖޭގައި ހިދުމަތް ފަށާފައިވަނީ 2005 ވަނަ އަހަރު އެވެ. ދެހާސް ހަ ވަނަ އަހަރު އުރީދޫން ފުރަތަމަ ފަހަރަށް އެސްއެމްއެސް މެދުވެރިކޮށް މައުލޫމާތު ފޯރުކޮށް ދޭން ފެށިއެވެ.\nއުރީދޫ ގްރޫޕުން ފަލަސްތީނާއި އޮމާން އަދި އަލްޖީރިއާ އާއި ޓިއުނީޝިޔާ އަދި އިރާގާއި އަލްޖީރިއާ އަދި އިންޑޮނޭޝިޔާގައި ހިދުމަތް ދޭއިރު، އެ ކުންފުނީގެ ކަސްޓަމަރުންގެ އަދަދު 138 މިލިއަނަށް އަރަ އެވެ. އަދި އުރީދޫ ގްރޫޕުގެ ރައުސުލްމާލުގެ އަގު 3.1 ބިލިއަން ޑޮލަރަށްވުރެ މައްޗެކެވެ.


Maafahchaai eku mee kon kudhin kolheh?\nދިވެހިން ބުދުދީން ދޫކޮށް މާތް ވެގެންވާ އިސްލާމް ދީން ހިޔާރު ކުރީސުރެ ދިވެހި ރާއްޖޭގައި ހިނގަމުން އައީ ވިރާސީ ރަސްކަމެކެވެ. އެ ރަސްކަން ފުރަތަމަ ފަހަރަށް ޖުމްހޫރިއްޔަތަކަށް ބަދަލުވުމަކީ އާދައިގެ ކަމަކަށް ވާނެ ހެއްޔެވެ؟ އެ ބޮޑު އިންގިލާބީ ބަދަލު އައީ ޖެނުއަރީ 1، 1953 ގައެވެ.\nއެ ދުވަސް ދިމާވާނީ ހިޖުރައިން 1373 ވަނަ އަހަރުގެ ރަބީއުލް އާހިރާ މަހުގެ 14 ވީ ބުރާސްފައްޗާ އެވެ. ރާއްޖޭގެ ފުރަތަމަ ޖުމްހޫރިއްޔާގެ ރައީސަކީ އަލް އަމީރު މުހައްމަދު އަމީން ދީދީ އެވެ. ދިވެހި ރާއްޖެ މިހާތަނަށް ދުށް ހުރިހާ ރައީސުންނާ ހާސަބައި ތަފާތު ރައީސެކެވެ. ދުނިޔެ އޭނާ ސިފަކޮށްގައި ވަނީ "ވަގުތަށް ވުރެ ކުރީގައި އުޅުއްވާ ރައީސް" ގެ ގޮތުގައެވެ.\nފުރަތަމަ ޖުމްހޫރިއްުޔާ އުފެދުމުގެ ކުލަ ގަދަ ރަސްމިއްޔާތުތަކަީ މިހާތަނަށް ރާއްޖޭގައި ބޭއްވުނު އެންމެ ކުލަ ގަދަ ރަސްމިއްޔާތުތަކެވެ. އެފަދަ ރަސްމިއްޔާތެއް ދެން އަންހާނެހެނެއް ވެސް ހީއެއް ނުވެއެވެ. ފުރަތަމަ ޖުމްހޫރިއްޔާގެ މުނާސަބަތުގައި ވަރުގަދަ ކާނިވަލެއް ބޭއްވި އެވެ. ދާރުލްއުލޫމްގައި ބޭއްވި އެ ކާނިވަލްގެ ސްޓޭޖްގައި ވަރަށް ހާއްސަ ވަރަށް ރީތި އަންހެން ކުދިންކޮޅެއް ވަރަށް ފަރިކޮށް ނަށައި އުޅުނެވެ. މި ހާއްސަ ފޮޓޯގައި އެ ތިބީ އެކުދީންނެވެ. ޔަގީނަށް ވެސް މިހާރު އެއީ މާމައިންނާއި މުނިމާމައިންނެވެ. އޭގެތެރެއިން ބައެއް ކަނބަލުން ދުނިޔޭގައި ތިއްބަވާނެ އަދި ބަޔަކު ދުނިޔެއާ ވަކިވެފައިވާނެ އެވެ.\nމާމަ ނޫނީ މުނިމާމަ ފެނޭތަ؟\nމި ހާއްސަ އަދި ތާރީހީ ފޮޓޯގަނޑުގައި މަންމަވެސް، މާމަވެސް އެހެންނާ މުނިމާމަވެސް ހުރެދާނެ އެވެ. ތިރީގައި އެވާ ތައާރަފުން ބަލައިގެން އަމިއްލަ މަންމަ އާއި މާމަ އާއި މުނިމާ ފާހަގަ ކުރެވިއްޖެނަމަ އެއީ މިހާރަށް ލިބޭނެ ކިހާ ބޮޑު އުފަލަކަށް ވާނެ ހެއްޔެވެ؟ އެހެންވެއްޖެއްޔާ އާއިލާގެ އެންމެން ވެސް މިހާރު މި ފޮޓޯ ބަލާލައި ޝެއާ ކޮށްލާން ބޭނުންވާނެ ދޯއެވެ؟\nމާފަތި ހިފައިގެން ކަނާތުން ވާތަށް: 1 - ފެންފުށީ ނާއިލާ،2- އަސްރާރު އަހުމަދު، ތިމަރަފުށި 3- މަރިޔަމް އަލީ، މާދޫގެ4- ޖަމީލާ އިބްރާހިމް، ބަހާރުގެ5- ރާމިޒާ އިބްރާހިމް، ހަތިފުށި6- ރަމްލާ އިބްރާހިމް ބާރަށް، ދެވަނަބަރި: ހަދީޖާ ހުސައިން ދީދީ ދުންފިނިގެ 2- ހާޖަރާ އަހުމަދު، ހޯރަފުށި،3- މޫމިނާ ސައީދު، ފާމްދޭރިގެ،4- ޝަރީފާ، މަނާގެ 5- ނަސީމާ އިބްރާހިމް ބަހާރުގެ،6- މަރީނާ 7- ހަދީޖާ އަހުމަދު ހޯރަފުށި، 8- އަމީނާ މުފީދު. ފަހަތުބަރި: 1 - ޖަމީލާ އަލީ، އާކަކާގެ2- އާރިފާ މޫސާ ދީދީ، ހިލިހިލާގެ


Media aa bahdhal kurany kamah bune Pakistan ge official in PPM ge siyaasee harakaithakugai isskoh ulhuvaa beyfulhun naa bahdhal kohffi – Iru\nމީޑިއާއާ ބައްދަލުކުރަނީ ކަމަށް ބުނެ ޕާކިސްތާނުގެ އޮފިޝަލުން ޕީޕީއެމްގެ ސިޔާސީ ހަރަކާތްތަކުގައި އިސްކޮށް އުޅުއްވާ ބޭފުޅުންނާ ބައްދަލުކޮށްފި\nއިސްލާމްއާބާދް ޕޮލިސީ ރިސާޗް އިންސްޓިޓިއުޓުން ރާއްޖޭގެ މީޑީއާ ޓީމަކާއި ބައްދަލުކޮށްފި އެވެ. އެހެން ނަމަވެސް މީޑިއާ ޓީމްގައި ހިމެނިވަޑައިގަންނަވަނީ ކުރީގެ ރައީސް އަބްދުﷲ ޔާމީންގެ ސަރުކާރުގައި އެކި ސިޔާސީ މަޤާމުތައް ފުރުއްވާފައިވާ ބޭފުޅުންނާއި، ޕީޕީއެމްގެ ސިޔާސީ ހަރަކާތްތަކުގައި އިސްކޮށް އުޅުއްވާ ބޭފުޅުންނެވެ.\nރާއްޖޭގެ މީޑިއާ ޓީމެއް ޕާކިސްތާނަށް ގޮސްފައިވަނީ، ޕާކިސްތާނުގެ މިނިސްޓްރީ އޮފް އިންފޮމޭޝަން އެންޑް ބްރޮޑްކާސްޓިން، ނޭޝަނަލް ހިސްޓަރީ އެންޑް ލިޓެރަރީ ހެރިޓޭޖްގެ ދައުވަތަކަށެވެ. ރާއްޖެއިން މީޑިއާ ޓީމްގައި ހިމެނިވަޑައިގަންނަވަނީ ރައީސް ޔާމީންގެ ސަރުކާރުގައި ސިޔާސީ މަޤާމުތަކެއް ފުރުއްވާފައިވާ އަދި ޕީޕީއެމްގެ ކައުންސިލް މެމްބަރު އަބްދުﷲ މުހައްމަދު (މަދަނީ އަބްދުﷲ) އާއި ދާދި ފަހުން ޕީޕީއެމާއި ގުޅިވަޑައިގެންނެވި ފާރޫޤް މުހައްމަދު ހަސަންގެ އިތުރުން އަބްދުއްޝުކޫރް އަބްދުއްރަހީމް އެވެ.\nއިސްލާމްއާބާދް ޕޮލިސީ ރިސާޗް އިންސްޓިޓިއުޓްގެ ފަރާތުން ރާއްޖޭގެ މި މީޑިއާ ޓީމާއި ބައްދަލުކޮށްފައިވަނީ މި މަހުގެ 17 ވަނަ ދުވަހުއެވެ. އަދި މި ބައްދަލުކުރެއްވުމުގައި އިސްލާމްއާބާދް ޕޮލިސީ ރިސާޗް އިންސްޓިޓިއުޓްގެ ފަރާތުން އިސްކޮށް ބައިވެރިވެވަޑައިގެންފައި ވަނީ އެ އިންސްޓިޓިއުޓްގެ އެމްބެސެޑަރުގެ މަޤާމުގައި ހުރި ޕާކިސްތާނު ސިފައިންގެ ކުރީގެ އިސްވެރިޔެއް ކަމަށްވާ ޚާން ހަޝަމް ބިން ސިއްދީޤެވެ.\nPress Release of of the visit by Maldivian Media Delegation.#IPRI_Pakistanhttps://t.co/qYdmJtkCtO pic.twitter.com/TghOYatDs9\n— IPRI Pakistan (@IPRI_Pakistan) December 18, 2019\nމި ބައްދަލުކުރެއްވުމުގައި ޚާން ހަޝަމް ބިން ސިއްދީޤު ދެއްކި ވާހަކައިގައި އިންޑިއާގެ ސަރުކާރަށް ނުހަނު ބޮޑަށް ފާޑުވިދާޅުވެފައި ވެއެވެ.\nގައްދޫއަށް އަރާ ފޭބުން މަނާ ކޮށްފި\nމި ބައްދަލުވުމުގައި ދިވެހި މީޑިއާގެ ގޮތުގައި ބައިވެރިވި ސިޔާސީ ފަރާތްތަކުން ރާއްޖޭގެ ސަރުކާރު ސިފަކޮށްފައި ވަނީ އިންޑިއާގެ ސަޕޯޓާއި އެކު އައިސްފައިވާ ވެރިކަމެއްގެ ގޮތުގައެވެ. އަދި އިންޑިއާގެ ނުފޫޒު ރާއްޖޭގައި ބޮޑުވެފައިވާ ކަމަށާއި، ރާއްޖޭގެ ކަންކަމުގައި ޕާކިސްތާނުގެ ސަރުކާރުން އިސް ދައުރެއް އަދާ ކުރުމަށް އެދިފައި ވެއެވެ.\nމީގެ އިތުރުން މި ބައްދަލުވުމުގައި މި ދެފަރާތުން ވަނީ، ރާއްޖޭގެ ސަރުކާރާއި އެކު މަޝްވަރާ ކުރަން ޖެހޭ ބައެއް ކަންކަމުގައި މަޝްވަރާ ވެސް ކޮށްފަ އެވެ.


United Aai Chelsea Champions League Ge Dhevana Burah – adduLIVE\nޔުނައިޓެޑާއި ޗެލްސީ ޗެމްޕިއަންސް ލީގުގެ އަނެއް ބުރަށް\nNov 24, 2021, 08:43 ހަސަން ރަޝީދު\nމެންޗެސްޓާ ޔުނައިޓެޑާއި، ޗެލްސީ ޗެމްޕިއަންސް ލީގުގެ ދެވަނަ ބުރުން ޖާގަ ކަށަވަރުކޮށްފި އެވެ.\nމުބާރާތުގެ އެންމެފަހުގެ ޗެމްޕިއަނުން ކަމަށްވާ ޗެލްސީ އަނެއް ބުރުން ޖާގަ ކަށަވަރުކުރީ ޔުވެންޓަސްގެ މައްޗަށް 4-0 އިން ކުރި ހޯދައިގެންނެވެ. ރޭގެ މެޗުގައި ޗެލްސީގެ ހަތަރު ގޯލު ކާމިޔާބުކޮށްދިނީ ޓްރެވާ ޗަލޯބާ އާއި ރީސް ޖޭމްސް އާއި ހަޑްސަން އޮޑޯއިގެ އިތުރުން ޓިމޯ ވާނާ އެވެ.\nބާކީ މެޗެއް އޮއްވައި ޗެލްސީ އަނެއް ބުރުގެ ޖާގަ ޔަގީންކުރީ ކުޅުނު ފަސް މެޗުން 12 ޕޮއިންޓް ހޯދައިގެންނެވެ. ދެ ވަނައިގައި އޮތް ޔުވެންޓަސް އަށް ވެސް ހަމަ އެ އަދަދަށް ޕޮއިންޓު ލިބިފައިވާއިރު އެޓީމު ވެސް ވަނީ މުބާރާތުގެެ ދެވަނަ ބުރުން ޖާގަ ހޯދާފަ އެވެ. ޗެލްސީ އަށް އެއްވަނަ ލިބެނީ ގޯލުގެ ތަފާތުންނެވެ.\nވަގުތީ ކޯޗު މައިިކަލް ކެރިކްގެ އިރުޝާދުގެ ދަށުން ކުޅެ ޔުނައިޓެޑުން ދެވަނަ ބުރުން ޖާގަ ހޯދީ ރޭ ވިޔަރެއާލްގެ މައްޗަށް 2-0 އިން ކުރި ހޯދައިގެންނެވެ.\nރޭގެ މެޗުގެ ބޮޑު ބައެއްގައި ވިޔަރެއާލް އިން ރަނގަޅަށް ކުޅުނުއިރު އެޓީމުން ވަނީ ޔުނައިޓެޑްގެ ގޯލަށް ނުރައްކާތެރި ހަމަލާތަކެއް ވެސް ފޮނުވާލާފަ އެވެ. ނަމަވެސް އެ ހަމަލާތައް ދިފާއުކުރުމުގައި ރޭގެ މެޗުގައި މޮޅު ކުޅުމެއް ދެއްކި ޔުނައިޓެޑްގެ ކީޕަރު ޑޭވިޑް ޑެހެޔާގެ ހުޝިޔާރުކަން ވަނީ ފެނިގެން ގޮސްފަ އެވެ.\nޔުނައިޓެޑްގެ ކުޅުން ރަނގަޅު ވެގެން ދިޔައީ ދެވަނަ ހާފްގައި ބްރޫނޯ ފަނާންޑޭސް އާއި މާކަސް ރަޝްފޯޑް އެރި ހިސާބުންނެވެ. އެގޮތުން މެޗުގެ 78 ވަނަ މިނެޓްގައި ކްރިސްޓިއާނޯ ރޮނާލްޑޯ ޔުނައިޓެޑަށް ލީޑު ނަގައިދިން އިރު ކައުންޓަ އެޓޭކެއްގައި ޔުނައިޓެޑްގެ ދެވަނަ ގޯލު ޖެހީ ޖޭޑަން ސަންޗޯ އެވެ. މިއީ ޔުނައިޓެޑަށް ބަދަލުވިފަހުން ސަންޗޯ އެ ޓީމަށް ޖަހައިދިން ފުރަތަމަ ގޯލެވެ.


Mintheege hamahamakan edhevey gothugai haasil kurumah adhives gina masahkkaithakeh kuran jehey: Raees - One Online\nރައީސް ސޯލިހު: މިންތީގެ ހަމަހަމަކަން އެދެވޭ ގޮތުގައި ހާސިލް ކުރުމަށް އަދިވެސް ގިނަ މަސައްކަތްތަކެއް ކުރަން ޖެހޭ ކަމަށް ވިދާޅުވި --- ވަން ފައިލް ފޮޓޯ/ މުހައްމަދު އައުޒަމް\nމިންތީގެ ހަމަހަމަކަން އެދެވޭ ގޮތުގައި ހާސިލުކުރުމަށް އަދިވެސް ގިނަ މަސައްކަތްތަކެއް ކުރަން ޖެހޭ: ރައީސް\nމިންތީގެ ހަމަހަމަ ކަން ނުވަތަ އަންހެނުންނާއި ފިރިހެނުންގެ ހަމަހަމަކަން އެދެވޭ ގޮތެއްގައި ހާސިލު ކުރުމަށް އަދިވެސް ގިނަ ގުނަ މަސައްކަތްތަކެއް ކުރަން ޖެހޭ ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެ އެވެ.\nދުނިޔޭގެ އަންހެނުންގެ ދުވަހާއި ގުޅިގެން އދ. ގެ ޔުނައިޓެޑް ނޭޝަންސް ޕޮޕިއުލޭޝަން ފަންޑުގެ ރާއްޖޭގެ ގޮފި މެދުވެރިކޮށް ރައީސް ދެއްވި ހިތާބެއްގައި ވިދާޅުވީ، އިސްމަގާމުތަކުގައި އަންހެނުންގެ އަދަދު އިތުރުކުރުމަށް އަދި މުޖުތަމައުގެ ކަންކަން ނިންމެވުމުގައި އަންހެނުންގެ ދައުރު ފުޅާ ކުރުމަކީ މުހިންމު ކަމެއް ކަމަށެވެ.\n"މުޖުތަމައުގައި އަންހެނުން އަދާކުރާ މުހިންމު ދައުރުގެ އަގު ވަޒަން ކުރުމަށް މިދުވަސް ފާހަގަކުރާއިރު މިންތީގެ ހަމަހަމަކަން އެދެވޭ ގޮތުގައި ހާސިލް ކުރުމަށް އަދިވެސް ގިނަ ގުނަ މަސައްކަތްތަކެއް ކުރަން ޖެހޭކަން އަޅުގަނޑުމެން ގަބޫލު ކުރަން،" ރައީސް ވިދާޅުވި އެވެ.\nސަރުކާރުގެ ހުރިހާ ފަންތިއެއްގައި އަންހެނުންގެ ބައިވެރިވުން މިހާރަށް ވުރެ އިތުރުކުރުމަށް މަސައްކަތް ކުރައްވާނެ ކަން ރައީސް ފާހަގަކުރެއްވި އެވެ. އަދި ވިދާޅުވީ، މުޖުތަމައުގައި އަންހެނުންގެ ބާރުވެރިކަން އިތުރުކުރުމަށްޓަކައި ލާމަރުކަޒީ ގާނޫނަށް ގެނައި ބަދަލުތައް ސަރުކާރުން މިހާރު ވާނީ ތަސްދީގު ކުރައްވާފައި ކަމަށެވެ\nއެ އެބަދަލު ތަކުގެ ސަބަބުން ކޮންމެ އަތޮޅު ކައުންސިލަކާއި ކޮންމެ ރަށު ކައުންސިލެއްގެ ތިންބައިކުޅަ އެއްބައި ގޮނޑި އަންހެނުންނަށް ހާއްސަވެގެން ދާނެ ކަން ރައީސް ފާހަގަކުރެއްވި އެވެ. އަދި އަންނަ އޭޕްރީލް މަހުގެ 10 ވަނަ ދުވަހު ބޭއްވުމަށް ހަމަޖެހިފައިވާ އިންތިހާބާއި އެކު އެކަން ހަގީގަތަކަށް ވެގެން ދާނެ ކަމަށް ވެސް ރައީސް ފާހަގަކުރެއްވި އެވެ.\nއަންހެނުންގެ ދުވަހާއި ގުޅިގެން ރައީސް ކުރެއްވި ޓްވީޓް\n"ގާނޫނީ ގޮތުން ގެނައި ބަދަލުގެ ސަބަބުން އެމީހަކު ދިރިއުޅޭ މުޖުތަމައެއްގެ ކަންކަން އިދާރީ ގޮތުން ރާވައި ހިންގުމުގައި އަންހެން ކައުންސިލަރުންގެ އަމަލީ ބައިވެރިވުން ލިބޭނެ ކަން ކަށަވަރުވެގެން ދާނެ،" ރައީސް ވިދާޅުވި އެވެ.\nއަންހެން ވިޔަފާރިވެރިންނަށް އެހީތެރިވެދިނުމުގެ ގޮތުން ކުދި އަދި މެދު ފަންތީގެ ވިޔަފާރިތައް ހިންގާ އަންހެނުންނަސް ފަސޭހައިން ލޯނު ލިބޭނެ މަގު ފަހިކޮށްދިނުމަކީ ސަރުކާރުގެ ވަރަށް މުހިންމު ވައުދެއް ކަން ފާހަގަކޮށް ރައީސް ވިދާޅުވީ، މިންތީގެ ގޯނާ ފަދަ އަންހެނުންނާއި ނުއެކަށޭނެ މައްސަލަތަކާއި ދެކޮޅަށް މަސައްކަތް ކުރުމަށް ބޭނުންވާ މާލީ އެހީތެރިކަން ކަށަވަރުކޮށްދިނުމަކީ ވެސް ސަރުކާރުގެ ވަރަށް މުހިންމު ވައުދެއް ކަމަށެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ވިމެންސްޑޭ އަންހެނުން މިންތީގެ ހަމަހަމަކަން\nވެއިޓަރު މަރާލި މައްސަލަ: އާބިދުގެ މައްޗަށް ކުރި ދައުވާ މާދަމާ ފަށަނީ\nއިނގިރޭސި ރާނީ ދެއްވި ރަސްމީ ޖާފަތުގައި ރައީސްގެ ދެކަނބަލުން ބައިވެރިވެވަޑައިގެންފި


އެމްޑީއޭގެ އަމާޒަކީ ރާއްޖެއަށް ތަރައްޤީ ގެނައުން - ޝިޔާމް | Landhooinfo\nއެމްޑީއޭގެ އަމާޒަކީ ރާއްޖެއަށް ތަރައްޤީ ގެނައުން – ޝިޔާމް\nއަޙްމަދު ދާއޫދު / ލަންދޫ3އަހަރު ކުރިން\tޚިޔާލެއް ދެއްވާ\nލަންދޫ ކައުންސިލްގެ މެޖޯރިޓީ އެމްޑީއޭއަށް ލިބިއްޖެ.\nއެމްޑީއޭގެ މަގުސަދަކީ ރާއްޖެއަށް ތަރައްގީ ގެނައުން ކަމަށާއި، އެމްޑީއޭ އަކީ ރައްޔިތުންގެ ލާބައާއި މަންފާ ހޯދައިދިނުމަށްޓަކައި އުފައްދާފައިވާ ޕާޓީއެއްކަމަށް އެމްޑީއޭގެ ލީޑަރ އަޙްމަދު ޝިޔާމް މުޙައްމަދު ވިދާޅުވެއްޖެއެވެ. ޝިޔާމް މިހެން ވިދާޅުވީ އެޕާޓީގެ ކޮންގްރެސް ފެށުމަށްޓަކައި ރޭ ދަރުބާރުގޭގައި ބޭއްވި ޖަލްސާގައި ވާހަކަ ދައްކަވަމުން ނެވެ.\nއިތުރަށް ވާހަކަފުޅުދައްކަވަމުން ޝިޔާމް ވިދާޅުވީ އިދިކޮޅު ބައެއް ޕާޓީތަކުން ގާނޫނު އަސާސީ ހިމާޔަތް ކުރަން ތެދުވެ ތިބި ކަމަށާއި، އެހެން ބުނާ މީހުން ތިބީ ޗާޓުން ބޭރުވެފައި ކަމަށެވެ.\n“”ބަޔަކު މީހުން ގާނޫނު އަސާސީ ހިމާޔް ކުރަން ތިމަންނާމެން މިތިބީ ތެދުވޭ ބުންޏަސް އަޅުގަނޑުމެން ގަބޫލެއް ނުކުރާނަން. އެ މީހުންނަކީ ގާނޫނު އަސާސީގެ ތެރެއިން ބޭރަށް ގޮސް ޗާޓުން ބޭރުވެފައި ތިބި މީހުން. އެ މީހުންނަކަށް އިތުރަކަށް ގާނޫނު އަސާސީއެއް ދެނެއް ރަނގަޅެއް ނުކުރެވޭނެ،” ސިޔާމް ވިދާޅުވި އެވެ.\nއިތުރަށް ވާހަކަ ދައްކަވަމުން ސިޔާމް ވިދާޅުވީ މިއަދުގެ ސަރުކާރުން ރާއްޖެއަށް ތަރައްގީ ގެންނަމުންދާ ކަމަށެވެ. އަދި ރައީސް ޔާމީން ރާއްޖެ އަށް ގެންނަމުންދާ ވަރުގެ އިންވެސްޓްމެންޓުތަކެއް ދުވަހަކުވެސް އެހެން ވެރިޔަކަށް ރާއްޖެއަށް ނުގެނެވޭނެ ކަމަށްވެސް ސިޔާމް ވިދާޅުވިއެވެ.\nއެމްޑީއޭގެ ދާއިމީ ޖަގަހައެއް ލަންދޫގައި ހަދަނީ.\nމޯލްޑިވްސް ޑިވެލޮޕްމެންޓް އެލަޔަންސް ( އެމްޑީއޭ ) ގެ ދާއިމީ ޖަގަހައެއް ނ.ލަންދޫގައި ހެދުމުގެ އަމަލީ މަސައްކަތް އިއްޔެ އެޕާޓީގެ …\nހުރިހާ ލިޔުންތައް (3133)


Addu geydhoshu mas factory alhan consultant eh hoadhan alun iulaan kohfi | Mihaaru\nމަސްވެރިން ފެލިވަރަށް މަސްކިރުވަނީ-- ފޮޓޯ: ހުސައިން ވަހީދު/މިހާރު\nއައްޑޫ ގޭދޮށު މަސް ފެކްޓަރީ އެޅުމުގެ މަސައްކަތަށް ކޮންސަލްޓެންޓެއް ހޯދަން އަލުން އިއުލާން ކޮށްފި\n06 ޖެނުއަރީ 2020 - 11:345comments\nއެ ކައުންސިލުން މިއަދު ނެރުނު އިއުލާނެއްގައި ބުނީ، އެކަމަށް އަނެއްކާ ވެސް ފުރުސަތު ހުޅުވައިލީ، މިދިޔަ ޑިސެމްބަރު މަހު ކުރި އިއުލާނަށް އެއްވެސް ބަޔަކު ބީލަން ހުށަހަޅާފައި ނުވާތީ ކަށެވެ. އެހެންވެ، ކުރީގެ އިއުލާން ބާތިލްކޮށް އަލުން އެ މަސައްކަތަށް ފުރުސަތު ހުޅުވައިލީ ކަމަށް ސިޓީ ކައުންސިލުން ބުންޏެވެ.\nއައްޑޫގެ ތިން ރަށެއްގައި ގޭދޮށު މަސް ފެކްޓަރީ ގާއިމް ކުރުމަށް ސިޓީ ކައުންސިލުން ވަނީ ނިންމައިފަ އެވެ.\nއެ މަސައްކަތުގެ ކޮންސަލްޓެންސީގެ ހިދުމަތް ދޭން ބޭނުންވާ ފަރާތްތަކަށް މިއަދުން ފެށިގެން އަންނަ ބުރާސްފަތި ދުވަހުގެ ނިޔަލަށް ސިޓީ ކައުންސިލުން ބީލަން ކަރުދާސް ދޫކުރާނެ ކަމަށް އިއުލާނުގައި ވެ އެވެ. އެއީ ކޮންމެ ދުވަހެއްގެ ހެނދުނު 10:00 އިން މެންދުރު 12:00 އަށެވެ. މި މުއްދަތުގެ ތެރޭގައި، ބީލަމާ ގުޅޭ އެއްވެސް ސުވާލެއް އޮތް ނަމަ އެ އިދާރާއަށް މެއިލް ކުރުމުން ޖަވާބު ލިބޭނެ ކަމަށް ސިޓީ ކައުންސިލުން ބުންޏެވެ.\nގޭދޮށު މަސް ފެކްޓަރީ ގާއިމް ކުރުމަކީ މި ސަރުކާރުގެ ވައުދެކެވެ.\nމިދިޔަ އަހަރުގެ ސެޕްޓެމްބަރު މަހު ރައްޔިތުންގެ މަޖިލީހުން ވަނީ ލޯކަލް ކައުންސިލްތަކާއި އަމިއްލަ ފަރާތްތައް ގުޅިގެން ގޭދޮށު މަސް ފެކްޓަރީ ގާއިމް ކުރުމަށް މަގުފަހި ކުރަން ޖެހޭ ގޮތަށް މަސްވެރިކަމުގެ ބިލެއް ވެސް ފާސްކޮށްފަ އެވެ.\nގޭދޮށު މަސް ފެކްޓަރީގެ ބޭނުމަކީ މަސްވެރިން ބާނާ މަސްތައް ގަތުމުގެ ފަސޭހަ އިންތިޒާމެއް ހަމަޖައްސައި ދިނުމެވެ. މި ފެކްޓަރީތައް ހެދުމުގެ މަސައްކަތް އެންމެ ފުރަތަމަ ފަށާފައި މި ވަނީ އައްޑޫގަ އެވެ.\nއިތުރު ލިޔުންތައް އައްޑޫ މަސްވެރިކަން އައްޑޫ ސިޓީ ކައުންސިލް


LIVE: Anehkaaves Raajje Quarantine Marukazakah Vedhaane Kamuge Biru - Vaguthu\nކޮވިޑް-19: އަދަދުތައް އެއްވަރެއްގައި! - 20 ގަޑިއިރު ކުރިން\nކޮވިޑް-19: އަނެއްކާވެސް ރާއްޖެ "ކަރަންޓީން މަރުކަޒަކަށް" ވެދާނެކަމުގެ ބިރު!\nމިއަދު ކޮވިޑަށް ފައްސިވީ 63 މީހުން.\nކުރިއަށް އޮތް ދެދުވަހު މާލޭގައި ސުންކު ނަގާ ސެންޓަރުތައް ބަންދު ވާނެ.\nއއ. ރަސްދޫން ފަތުރުވެރިއަކާއި އިތުރު މީހަކު ކޮވިޑް-19 އަށް ފައްސިވެ، ރަށް ބަންދު ކޮށްފި.\nBREAKING: Rasdhoo In Fathuruveriakaai Ithuru Meehaku Fassive Rah Bandhu Kohffihttps://t.co/2lvbdtGRyu\nމި މަހުގެ 23 ވަނަ ދުވަހު ފެށުމަށް ހަމަޖެހިފައިވާ ޓޯކިޔޯ އޮލިމްޕިކްސް އަށް ދިޔަ ދެ އެތްލީޓުން ކޮވިޑް-19 އަށް ފައްސިވެއްޖެ.\nTokyo Olympics Ah Dhiya2Athletun Covid Ah Fassivejjehttps://t.co/OhO4JLDKeI\n2020 Gai Ufanvi Kujjeh, Heekuranee Hurihaa Ehchakee Sanitizer Kamah!https://t.co/ttMl1N99HT\nކޮވިޑް-19 ގެ ސަބަބުން ހައްޖުގެ އަޅުކަމަށް ދާ ފަރާތްތަކުން އަމަލު ކުރުމަށް އެކުލަވާލާފައިވާ އުސޫލުތަކާއި ހިލާފު 20 މީހަކު ޖޫރިމަނާ ކޮށްފައިވާ ކަމަށް ސައުދީ އަރަބިއްޔާއިން ބުނެފި\nHajj Ge Usooluthakaai Hilaafuvi 20 Meehaku Joorimana Koffihttps://t.co/Zev8myzPmN\nކޮވިޑް-19 އަށް ފައްސިވާ މީހުންގެ އަދަދު މެއި މަހު ވަރަށް ބޮޑަށް އިތުރުވެގެން ދިޔައީ ހާއްސަކޮށް ރާއްޖެ އަށް އިންޑިއާގެ އެތައް ބަޔަކު އައިސް "ކަރަންޓީން މަރުކަޒަކަށް" ރާއްޖެ ވެގެން ދިއުމުން ޑެލްޓާ ވޭރިއަންޓް ފެތުރިގެންނެވެ. އެހާލަތުން ރާއްޖެ އަރައިގަނެ އަނެއްކާވެސް ދެކުނު އޭޝިއާގެ މީހުންނަށް ރާއްޖެ ހުޅުވާލުމާއިއެކު އިންޑިއާ އިން މެދުއިރުމައްޗަށް ދަތުރު ކުރާ މީހުންގެ ކަރަންޓީން މަރުކަޒަކަށް ރާއްޖެ ވެދާނެ ކަމުގެ ބިރު މިވަނީ ހީވެފައެވެ.\nއޮޅުވާލައިގެން ސައްހަ ނޫން ލިޔުންތައް ހިފައިގެން ރާއްޖެ އެތެރެވާން އުޅުނު ދެތިން ސަތޭކައެއްހާ މީހުން އަނބުރާ ފޮނުވާލާ އަދި ތިން ގެސްތްހައުސްއެއްގެ ހުއްދަ ބާތިލް ކުރި ނަމަވެސް މިއީ ގަވައިދާއި ހިލާފަށް އެތެރެވާން އުޅޭ މީހުން ހުއްޓުވުނީ ކަމަށް ދެކިގެން ނުވާނެއެވެ.\nއިންޑިއާގައި ކޮވިޑްގެ ހާލަތު އަދިވެސް ވަރަށް ގޯހެވެ. އިންޑިއާ އިން ޑެލްޓާ ޕްލަސް ވޭރިއަންޓް ފެނިފައިވާ ކަމަށް ވެސް ސައިންސްވެރިން ބުނެއެވެ. އަދި ބައެއް ވެކްސިންތައް ފުރިހަމަ ކޮށްފައިވާ މީހުންނަށް ވެސް ޑެލްޓާ ވޭރިއަންޓުން ދިފާއު ވުމުގެ ނިސްބަތް ކުޑަކަމަށް މިހާރު ދިރާސާތަކުން އަންނަނީ ދައްކަމުންނެވެ. އެހެންކަމުން ކޮންމެ ގޮތަކަށް ބެލި ނަމަވެސް "ކަރަންޓީން މަރުކަޒަކަށް" ރާއްޖެ ވެއްޖެނަމަ ހާލަތު އަނެއްކާވެސް ގޯސް ވެގެން ދިއުމުގެ ބިރު ވަރަށް ބޮޑެވެ.\nBREAKING NEWS: Miadhu Covid-19 Ah Fassivee 80 Meehun https://t.co/7BCOkHHYkd\n— Vaguthu Online (@VaguthuOnline) July 17, 2021\nParty Kuran Ehme Mashooru Greece Rashugai Music Kulhun Manaakohfi https://t.co/gIeEF8CvaI\nޖުލައި 18, 2021 00:11\nމިއީ އިންޑިޔާގެ ސިޓީއެއް ނަސީދުގެ ބާރުން މކަންކުރާނެ މިކަން ހަޖަމުނުވެގެން ބައެއްމެބްބަރު ފޮޅެނީ ނުރުހުމުގެ ބިލުވެސް އިންޑިޔާ ހިމާޔައްކުރުން؟\nޖުލައި 18, 2021 00:51\nލާދީނީ ސަރުކާރާއި ޝިރްކް އިންޑިއާ އިން މި ޤައު މް ފަނާކުރަން ކޮން މެ ކަ މެއްވެސް ކޮށްފާނެ\nޖުލައި 18, 2021 01:58\nއަދި ވެސް ގިނަ ލުއިދީ... ބޯހަލާކު\nޖުލައި 18, 2021 02:57\nވަރަށް ބޮޑު ތެދެއް. މިހާރު ވެސް ބަނޑޮސް ރިޒޯރޓަށް ކޮންމެ ދުވަހަކު ގިނަ އަދަދެއްގެ އިންޑިޔާ މީހުން އާދެ. އެއްދުވަސް ރިޒޯޓްގަ ކޮށްފަ، އަނެއްދުވަހު ފުރައިގެން ދަނީ ސެޓްފިކެޓް ހިފައިގެން އެހެން ޤައުމަކަށް. ބަނޑޮހަކީ ކުރީ ފަހަރުވެސް އިންޑިޔާ މީހުންގެ ކަރަންޓީން ހަބަކަށް ހެދި ތަނެއް. މެނޭޖް މަންޓް އޯކޭ ޑޮލަރެއް ހިފައިގެން އަންނަނިކޮށް. މުވައްޒަފުން ހުރިހާ ނުރައްކަލެއްގަ، ސާވިސްޗާރޖް ބޮޑުން ކައިފަ ބާކީ ހުރި އެތިކޮޅު ސްޓާފުންނަށް. ޤައުމުގެ ހާލަތު.\nޖުލައި 18, 2021 12:42\nޖުލައި 18, 2021 22:19\nބިރުބޮޑުވާނެ ކަމެއްނެތް. އިންޑިއާ ގެރިމޯދީ ބުނާގޮތަކަށް މިތަން ހިގާނީ. އިންޑިއާ ގެރިފަޅިތައް ފުއްޕާފަ މިގައުމުގަ ބޭނުންގޮތަކަށް އުޅެނީ. ކޮންކަމެއް ކުރެވޭނީ. ގެރިމޯދީ ޑޮލަރު ބަހައިގެން ގެނައި ވެރިކަމެއް. ގެރިކަލޭގެ ބުނާގޮތަށް ކިނބުލަށް ޖެހޭނީ ކަންތައް ކުރަން. ޖުލައި 26 މިއޮތީ ބޯމަތިވެފަ. ކިނބޫ މިނިވަންކަމޭ ކިޔާލާއިރު ގައިގަ އަންނައުނު ހުރިތޯބަލާތި.


El-Classico: coachunge visnun varah thafaathu\nބާސާގެ ކޯޗު ކޫމަން އާއި ރެއާލްގެ ކޯޗު އެންޗެލޯޓީ\nސްޕެއިންގެ ފުޓްބޯޅައިގެ ގަދަ ދެބާރު ކަމުގައިވާ ބާސެލޯނާ އާއި ރެއާލް މެޑްރިޑް މިރޭ ބައްދަލުކުރާ އެލް-ކްލެސިކޯ މެޗުގެ އިންތިޒާރުގައި ގިނަ ފުޓްބޯޅަ ސަޕޯޓަރުން ތަކެއް ތިބީ މަޑު ކޮށްގެންނެވެ.\nމިއީ 2021/22 ސީޒަނުގައި މި ދެޓީމު ބައްދަލުކުރާ ފުރަތަމަ ފަހަރެވެ. ލަލީގާގައި މިރޭ މި ދެޓީމު ކުރިމަތިލާއިރު، ރެއާލް އޮތީ 17 ޕޮއިންޓާއެކު ތާވަލުގެ ތިން ވަނައިގަ އެވެ. ތާވަލުގެ އަށް ވަނައިގައި ބާސާ އޮތީ 15 ޕޮއިންޓު ލިބިގެންނެވެ. މިރޭގެ މެޗުން މޮޅު ވެގެން ތާވަލުގެ އެއްވަނައަށް އެރުމުގެ ފުރުސަތު ރެއާލްއަށް އެބައޮތެވެ. އަދި މިރޭގެ މެޗު ކާމިޔާބު ކޮށްގެން ރެއާލް ފަހަތަށް ޖައްސާލައި ތާވަލުގެ ދެވަނައަށް ޖެހިލަން މިއީ ބާސާއަށް ލިބޭ ރަނގަޅު ފުރުސަތެކެވެ.\nމިހާތަނަށް މި ދެޓީމު ވަނީ 245 މެޗެއްގައި ބައްދަލު ކޮށްފަ އެވެ. އޭގެ ތެރެއިން 98 މެޗުން ރެއާލް މޮޅުވި އިރު، ބާސާ ކުރި ހޯދީ 95 މެޗުންނެވެ. އަދި 52 މެޗުން މި ދެޓީމު ވަނީ އެއްވަރު ވެފަ އެވެ. ބާސާ އާއި ރެއާލް މިރޭގެ މެޗަށް ނިކުންނަ އިރު ދެޓީމުގެ ކޯޗުންގެ ވިސްނުން ހުރީ ވަރަށް ތަފާތު ކޮށެވެ.\nބާސާގެ ކޯޗު ކޫމަން\nމިދިޔަ ސީޒަނުގައި ކުޅުނު ދެ އެލް-ކްލެސިކޯއިން ރެއާލް ކުރި ހޯދާފައި ވުމާއި އެކު މިރޭގެ މެޗަށް ރޮނާލްޑް ކޫމަން ނިކުންނާނީ ކްލެސިކޯއެއްގައި އޭނާގެ ފުރަތަމަ މޮޅު ހޯދުމަށެވެ. އަދި އަމިއްލަ ދަނޑުގައި ސަޕޯޓަރުންގެ ކުރިމަތީގައި ބާސާއަށް ކާމިޔާބު ހޯދޭނެ ކަމަށް ކޫމަން ގަބޫލު ކުރެ އެވެ.\nމި މެޗަށް ނުކުންނަ އިރު ލީގުގައި އެންމެ ފަހުން ކުޅުނު ދެ ކާމިޔާބު ކުރެވިފައި އޮތުމަކީ ބާސާއަށް ލިބޭނެ ވަރަށް ބޮޑު ހިތްހަމަޖެހުމެކެވެ. "މި މެޗަށް އަހަރެން މިހުރީ ވަރަށް ކެތް މަދުވެފައި. ގިނަ އަދަދެއްގެ ސަޕޯޓަރުން ދަނޑަށް ވަންނާނެ ކަމަށް އަހަރެން އުންމީދު ކުރަން. އަހަރެމެންނަށް އެނގޭ އަހަރެމެންނަށް ކުރެވޭނެ ކަންތައް. އަމިއްލަ ދަނޑުގައި ކުޅޭއިރު އަހަރެން ބިރެއް ނުގަނޭ" ޕްރީމެޗް ކޮންފަރެންސްގައި ކޫމަން ބުންޏެވެ.\nބާސެލޯނާގެ ކޯޗު ރޮނާލްޑް ކޫމަން\nދެ ޓީމުން ވެސް މިރޭގެ މެޗަށް ނިކުންނަނީ ވަރަށް ބައިވަރު ކަންތައް ތަކެއް ހާސިލު ކުރަން ކަން ފާހަގަ ކުރަމުން ކޫމަން ބުނީ މިދިޔަ އަހަރު ވީގޮތް (ދެ މެޗުން ވެސް ބާސާ ބަލިވުން) ހަނދާން ނުނެތޭ ކަމަށެވެ. އެކަމަކު މިހާރު ހާލަތު ބަދަލު ވެއްޖެ ކަމަށާއި މިރޭގެ މެޗުން ދެ ޓީމުގެ ހާލަތު ވަރަށް ރަނގަޅަށް އެނގޭނެ ކަމަށެވެ.\nކޫމަން ބުނީ މިރޭގެ މެޗަށް ނިކުންނަ އިރު ބާސާއިން ސަމާލުކަން ދޭނީ ގިނަ ވަގުތު ބޯޅަ ހިފަހައްޓައިގެން ކުޅެން ކަމަށެވެ. އަދި ރެއާލުން ކުރާ ކައުންޓާ އެޓޭކުތައް ވަރަށް ނުރައްކާތެރިކަން ފާހަގަ ކުރަމުން ކޫމަން ބުނީ އެ ކައުންޓާ އެޓޭކުތައް ހުއްޓުވުމަށް ވަރަށް ބޮޑު ސަމާލު ކަމެއް ދޭނެ ކަމަށެވެ.\nބާސެލޯނާގެ ކޯޗު ކަމުގެ ކެރިއަރުގައި އިތުރަށް ކުރިއަށް ދާން ބޭނުން ނަމަ މިރޭގެ މެޗު ކާމިޔާބު ކުރުން ކޫމަންއަށް ވަރަށް މުހިންމެވެ.\nރެއާލްގެ ކޯޗު އެންޗެލޯޓީ\nރެއާލްގެ ކޯޗު ކާލޯ އެންޗެލޯޓީގެ ރާގު ހުރީ ކޫމަން އާއި ވަރަށް ތަފާތު ކޮށެވެ. އެންޗެލީޓޯ ބުނީ މި މެޗަށް ނުކުންނަ އިރު ކޮންމެވެސް ވަރަކަށް ބިރު ގަތުމަކީ ރަނގަޅު ކަމެއް ކަމަށެވެ. "އެއީ އާންމު ކަމެއް މިކަހަލަ ބޮޑެތި މެޗު ތަކަށް ނުކުންނައިރު ބިރު ގަތުން. އެއީ ރަނގަޅު ކަމަކަށް ވެދާނެ. ބިރެއް ނެތި ބުޅަލެއް ކަމަށް ހީކޮށްގެން ސިންގާ އަކާއި ކުރިމަތިލައިފި ނަމަ އޭގެ ނަތީޖާ އެހާ ރަނގަޅު ނުވެދާނެ،" ޕްރީމެޗް ކޮންފަރެންސްގައި އެންޗެލޯޓީ ބުންޏެވެ.\nރެއާލްގެ ކޯޗު ކާލޯ އެންޗެލޯޓީ\nމި މެޗާއި ކުރިމަތިލާއިރު، ޑެނީ ކަވާހަލް އާއި އެޑެން ހަޒާޑު އަނިޔާއިން ސަލާމަތްވެ ޓީމައި ގުޅުމަކީ އެންޗެލޯޓީއަށް ލިބޭނެ ވަރަށް ބޮޑު ހިތްހަމެޖެހުމެކެވެ. އެކަމަކު މި މެޗުގެ ފުރަތަމަ 11 އިން މި ކުޅުންތެރިން ނުފެނިދާނެ ކަމުގެ ސިގްނަލެއް ދެމުން އެންޗެލޯޓީ ބުނީ ކުޅުންތެރިއަކު އަނިޔާއިން ސަލާމަތް ވެގެން އަންނަ އިރަށް ސީދާ ފުރަތަމަ 11 އިން ޖާގަ ނުދެވިދާނެ ކަމަށެވެ. އަދި ކޮންމެ ކުޅުންތެރިއަކީ ވެސް ޓީމަށް މުހިންމު ކުޅުންތެރިއެއް ކަމަށާއި ބެންޗުން ކުޅެން ނިކުމެ ވެސް ތަފާތު ދެއްކިދާނެ ކަމަށެވެ.\nމިދިޔަ ސީޒަނުގައި ކުޅުނު ދެ އެލް-ކްލެސިކޯ ބަލައި އޭގެން މައުލޫމާތު ނަގާފައި ވާނެކަން ފާހަގަ ކުރަމުން އެންޗެލޯޓީ ބުނީ ރެއާލްގެ ސްޓައިލުގައި މިރޭގެ މެޗަށް ނުކުންނާނީ އެހުރިހާ ކަމަކަށް ތައްޔާރު ވެގެން ކަމަށެވެ. އެންޗެލޯޓީ ބުނީ މިހާތަނަށް ކޭމްޕް ނުއޯގައި އޭނާއަށް ކާމިޔާބީއެއް ހޯދިފައި ނުވާ ކަމަށާއި މިއީ އެފަހަރަށް ހަދަން މަސައްކަތް ކުރާނެ ކަމަށެވެ. އެކަމަކު މިއީ ފަސޭހަ ކަމަކަށް ނުވާނެ ކަމަށެވެ.\nބާސެލޯނާ ރެއާލް މެޑްރިޑް ލަ ލީގާ\nފަޓީ އެނބުރި އައިސް ބާސާއަށް ބޮޑު މޮޅެއް


ޖުޑީޝަލް ސަރވިސް ކޮމިޝަންގެ ނިންމުން ރަނގަޅު؟ - Mahfooz's Blog\nadmin 18/06/2019\tޚިޔާލު اضف تعليق 1,078 ފަހަރު ކިޔާފައި\nދިވެހިރާއްޖޭގެ ސުޕްރީމް ކޯޓުގެ ފަނޑިޔާރު، ޢަބްދުﷲ ދީދީ ގެ މައްޗަށް މޯލްޑިވްސް ޕޮލިސް ސަރވިސްއަށް ހުށަހެޅުނު މައްސަލައެއް އެ ސަރވިސްއިން ތަޙުޤީޤު ކުރަމުން ގެންދާތީ ޖުޑީޝަލް ސަރވިސް ކޮމިޝަނުން ވަނީ އެ ފަނޑިޔާރު މަޤާމުގެ މަސައްކަތަށް ނުނުކުތުމަށް އަންގަވާފައެވެ. މި ނިންމުމާ ގުޅިގެން އެ ފަނޑިޔާރު ވަނީ އެ ފަނޑިޔާރު މަސައްކަތްކުރައްވާ ކޯޓަށް މައްސަލައެއް ހުށަހަޅުއްވާފައެވެ.\n‘ފިޔަވަޅު އެޅުން’ މި ޢިބާރާތަކީ ޖުޑީޝަލް ސަރވިސް ކޮމިޝަންގެ ޤާނޫނާއި، ފަނޑިޔާރުންގެ ޤާނޫނުގެ ދަށުން ޚާއްސަ ގޮތެއްގައި މާނަކޮށްފައިވާ ވަކި އިޖުރާއަތެކެވެ. ފަނޑިޔާރަކާމެދު ޖުޑީޝަލް ސަރވިސް ކޮމިޝަންއަށް ހުށަހެޅޭ މައްސަލަތައް ބެހެނީ ދެ ބަޔަކަށެވެ. އެއީ ޝަކުވާއާއި ތުހުމަތެވެ. މިކަން ޤާނޫނުގެ 22 ވަނަ މާއްދާގެ ޢިބާރާތަށް ބެލުމުން ސާފުވެއެވެ. ފަނޑިޔާރުގެ މައްޗަށް ‘ފިޔަވަޅު’ އަޅާނީ އެ ފަނޑިޔާރެއްގެ މައްޗަށް ހުށަހެޅުނު މައްސަލަ ކޮމިޝަނުން ބެލުމަށްފަހުގައެވެ. އެ މައްސަލަ ބެލުމުގައި ޢަމަލުކުރާނޭ އިޖުރާއަތު ބަޔާންކޮށްފައި އޮންނަނީ ޖުޑީޝަލް ސަރވިސް ކޮމިޝަންގެ ޤާނޫނުގައެވެ. އެކަން ކުރާނީ އެ މައްސަލަ ބެލުމަށް ކޮމިޓީއެއް އެކުލަވާލައިގެން، މައްސަލަ ރައްދުވާ ފަނޑިޔާރުގެ ބަހެއް ހޯދައިގެން، ޝަކުވާ ހުށަހަޅާ ފަރާތުންނާއި، މައްސަލަ ރައްދުވާ ފަނޑިޔާރު ހުށަހަޅާ ހެކިތަކަށް ބަލައިގެން ކޮމިޓީއިން ތައްޔާރުކުރާ ރިޕޯޓު ޖުޑީޝަލް ސަރވިސް ކޮމިޝަނަށް ފޮނުވުމުން އެ ކޮމިޝަންގެ ބައްދަލުވުމެއްގައެވެ. ކޮމިޓީއިން ތައްޔާރުކުރާ ރިޕޯޓު ފަނޑިޔާރަށް ފޮނުވައި އެ ރިޕޯޓާމެދު ބުނަން އޮތް އެއްޗެއް ބުނުމަށް 30 ދުވަހުގެ ފުރުސަތު ދިނުން ޤާނޫނު ލާޒިމުކުރެއެވެ. އަދި އޭގެ ފަހަށް އެ ފަނޑިޔާރުގެ މައްޗަށް ‘ފިޔަވަޅު’ އެޅުމަށް ނިންމާނަމަ، އެ ފިޔަވަޅު އެޅުމުގެ ކުރިން ފަނޑިޔާރަށް އެކަން އަންގަންވެސް ޖެހެއެވެ.\nމިހާރު އުފެދޭނޭ ސުވާލަކީ ޖުޑީޝަލް ސަރވިސް ކޮމިޝަންއިން އެ އިޖުރާއަތު ހިންގާފައި ނުވަނީ ކީއްވެގެންތޯއެވެ. ޖަވާބު ކުރުވެފައި ސާދާއެވެ. އެއީ ފަނޑިޔާރު ޢަބްދުﷲ ދީދީ ގެ މައްޗަށް ‘ފިޔަވަޅު’ އެޅުމަށް އަދި މިހާތަނަށް ޖުޑީޝަލް ސަރވިސް ކޮމިޝަންއިން އެއްވެސް ނިންމުމެއް ނިންމާފައި ނުވާތީއެވެ. އެހެންވީމާ މިހާރު ކޮށްގެން އެއުޅޭ ކަމަށް ކިޔާނީ ކޮން ނަމެއްތޯ ނިކަން ކޯފާވެފައި އައްސަވާށެވެ. ‘ފިޔަވަޅު އެޅުން’ އެއީ ޖުޑީޝަލް ސަރވިސް ކޮމިޝަންގެ ޤާނޫނާއި، ފަނޑިޔާރުންގެ ޤާނޫނުގެ ދަށުން ޚާއްސަ ގޮތެއްގައި މާނަކޮށްފައިވާ ވަކި އިޖުރާއަތެއް ކަމަށް ކުރިންވެސް ދެންނެވިއްޖެއެވެ. ފަނޑިޔާރުންގެ ޤާނޫނުގެ 36 ވަނަ މާއްދާގެ ދަށުން، ‘ފިޔަވަޅު އެޅުން’ ކަމަށް ބެލެވޭނީ، ޤާނޫނީ އިޖުރާއަތު ހިންގުމަށްފަހު ޖުޑީޝަލް ސަރވިސް ކޮމިޝަނުން ނިންމާ އަންނަނިވި ނިންމުންތަކުގެ ތެރޭގައި ހިމެނޭ ނިންމުންތަކަށެވެ. އެއީ (1) ނަސޭޙަތްދިނުން (2) އިންޒާރުކުރުން، (3) ހުރި މަޤާމަށްވުރެ ދަރަޖަ ދަށްކުރުން، (4) ފަނޑިޔާރު މަސައްކަތްކުރާ ކޯޓާ އެއް ދަރަޖައިގެ އެހެން ކޯޓަކަށް ބަދަލުކުރުން، އަދި (5) ވަޒީފާއިން ވަކިކުރުމަށް ހުށަހެޅުމެވެ. ވަޒީފާއަށް ނުކުތުން މަނާކުރުން، ނުވަތަ އަޅުގަނޑުމެން މިކިޔާ ސަސްޕެންޑް ކުރުމަކީ ‘ފިޔަވަޅެއް’ ގެ ގޮތުގައި ޤާނޫނު ދަންނަ ކަމެއް ނޫނެވެ.\nއިތުރަށް ކުރިއަށް ދިއުމުގެ ކުރިން، ވަރަށް ގިނަ ބޭފުޅުންނަށް އޮޅިފައި އޮތްކަމަށް ފެންނަ މައުލޫމާތެއްވެސް ސާފުކޮށްދޭނަމެވެ. ފަނޑިޔާރު ޢަބްދުﷲ ދީދީ ގެ މަޤާމުގެ މަސައްކަތަށް ނުކުތުން މަނާކުރީ ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ޖުޑީޝަލް ސަރވިސް ކޮމިޝަނަށް ހުށަހެޅުއްވި މައްސަލައާ ގުޅިގެނެއް ނޫނެވެ. އެ ސަސްޕެންޝަންއަކީ މޯލްޑިވްސް ޕޮލިސް ސަރވިސްއިން ތަޙުޤީޤު ކުރައްވަމުން ގެންދާ ޖިނާއީ މައްސަލައަކާ ގުޅިގެން އެ މައްސަލަ ނިމެންދެން، ޖުޑީޝަލް ސަރވިސް ކޮމިޝަންގެ ގަވާއިދުގެ ދަށުން ނިންމާފައިވާ ނިންމުމެކެވެ. އެ މައްސަލަ މިހާރު އެ ބަލަން ފެށީއެވެ.\nފަނޑިޔާރަކު ސަސްޕެންޑްކުރުމަށް ޖުޑީޝަލް ސަރވިސް ކޮމިޝަންއަށް ބާރު ލިބެނީ ފަނޑިޔާރުންގެ ޤާނޫނުގެ 45 ވަނަ މާއްދާއާއި، ޖުޑީޝަލް ސަރވިސް ކޮމިޝަންގެ ގަވާއިދުގެ 42 ވަނަ މާއްދާގެ ދަށުންނެވެ. ޖުޑީޝަލް ސަރވިސް ކޮމިޝަންގެ ގަވާއިދުގެ 42 ވަނަ މާއްދާގައި އޮންނަނީ “ކުށެއްގެ ތުޙުމަތުގައި، ފަނޑިޔާރެއްގެ މައްޗަށް ހުށަހެޅި މައްސަލައެއް ރަސްމީ އިދާއިރާއަކުން ތަޙްގީޤުކުރަން ފަށައިފިނަމަ ނުވަތަ އެފަދަ މައްސަލައެއް ޝަރީޢަތަށް ހުށަހެޅިއްޖެނަމަ ނުވަތަ އެފަދަ ކަމެއް ކުރިކަން ޝަރީޢަތަށް ސާބިތުވެއްޖެނަމަ އެފަނޑިޔާރަކާމެދު ޢަމަލުކުރާނެގޮތެއް 48 ގަޑިއިރުތެރޭގައި ކޮމިޝަނުން ނިންމަންވާނެ” ކަމަށެވެ.\nފަނޑިޔާރުންގެ ޤާނޫނުގެ 45 ވަނަ މާއްދާގައި އޮންނަނީ “ކުށެއްގެ ތުހުމަތުގައި ފަނޑިޔާރަކު ވަޒީފާއަށް ނުކުތުން މަނާކުރެވިއްޖެނަމަ، އެކަމާ ބެހޭ ގޮތުން 15 ދުވަހުގެ ތެރޭގައި ޖުޑީޝަލް ސަރވިސް ކޮމިޝަންއަށް ޝަކުވާ ހުށަހެޅުމުގެ ޙައްޤު އެ ފަނޑިޔާރަކަށް ލިބިގެންވާކަމަށެވެ.” މި މާއްދާގައި މި ބަޔާންކުރަނީ ދެ ވާހަކައެކެވެ. ފުރަތަމަ ވާހަކައަކީ ފަނޑިޔާރެއްގެ މައްޗަށް ކުށެއްގެ ތުހުމަތު ކުރެވިއްޖެނަމަ އެ ފަނޑިޔާރަކު ވަޒީފާއަށް ނުކުތުން މަނާކުރުމުގެ ބާރު ޖުޑީޝަލް ސަރވިސް ކޮމިޝަންއަށް ލިބިގެންވާކަމެވެ. ދެވަނަ ވާހަކައަކީ އެ މާއްދާގައިވާ ފަދައިން ވަޒީފާއަށް ނުކުތުން މަނާކުރެވިއްޖެ ޙާލަތުގައި އެ ފަނޑިޔާރަށް އޮތް މަގަކީ އެ ނިންމުން މުރާޖައާކުރުމަށް ޖުޑީޝަލް ސަރވިސް ކޮމިޝަންއަށް ހުށަހެޅުންކަމެވެ. އެހެންކަމުން، އެ ނިންމުން ހިފައިގެން ދެ މަރުހަލާ ދޫކޮށް އެންމެ މަތީ މަރުހަލާގެ ކޯޓަށް ހުށަހެޅި މައްސަލައިގެ ސައްޙަކަމާ ގުޅޭގޮތުން ސުވާލު އުފެދެއެވެ. ޖުޑީޝަލް ސަރވިސް ކޮމިޝަންގެ ނިންމުމެއް ކޯޓަކަށް ބެލިދާނޭތޯ އެއީ ކުރެވޭ ބޮޑު ސުވާލެކެވެ. އެއީ ސުވާލެއްގެ ގޮތުގައި ބޭއްވި ނަމަވެސް، ޤާނޫނުގައި ވަކި ޝަރުތުތަކެއް ފުރިހަމަ ކުރުމަށް ލާޒިމުކޮށްފައި އޮއްވާ، އެ މަގު އިޚްތިޔާރު ނުކޮށް ކޯޓަށް މައްސަލަ ހުށަނޭޅޭނޭކަމީ ޤާނޫނުގައި އިތުރު ބަހުސެއްނެތް ކަމެކެވެ. doctrine of exhaustion of remedies ގެ އުސޫލަކީ އެއާމެދު ޚިލާފެއްނެތް، އަދި ރާއްޖޭގެ ކޯޓުތަކުންވެސް ބަލައިގެންފައިވާ ސާބިތު މަބްދައުއެކެވެ.\nމަތީގައި ބަޔާންކުރާ މާއްދާތަކަށް ބަލާއިރު، ފަނޑިޔާރުންނާ ގުޅޭ ގޮތުން2ހާލަތެއްގައި ހިންގޭނޭ2އިޖުރާއަތެއް ޤާނޫނުގައި ބަޔާންކޮށްފައި އޮންނަކަން އެނގެއެވެ. ފުރަތަމަ އިޖުރާއަތަކީ ފަނޑިޔާރެއްގެ މައްސަލަ ޖުޑީޝަލް ސަރވިސް ކޮމިޝަންއަށް ހުށަހަޅައިގެން އެ ކޮމިޝަންއިން މައްސަލަ ބަލައި ފިޔަވަޅު އެޅުމެވެ. އެ ގޮތުން އެޅޭނޭ ފިޔަވަޅުތައް ޤާނޫނުގެ 36 ވަނަ މާއްދާގައި އެ އޮންނަނީ ބުނެފައެވެ. ދެވަނަ ޙާލަތަކީ ފަނޑިޔާރެއްގެ މައްޗަށް ޖިނާއީ ކުށެއްގެ ތުހުމަތު ކުރެވޭ ޙާލަތެވެ. އެ ޙާލަތުގައި ޢަމަލުކުރަންޖެހޭނޭ ގޮތަކީ އެ މައްސަލައެއް ތަޙުޤީޤުކުރާ އިދާރާއަކުން ދޭ މަޢުލޫމާތުގެ މައްޗަށް ބަލައި އެ ފަނޑިޔާރު މަޤާމުގެ މަސައްކަތަށް ނުކުތުން މަނާކުރުމާމެދު ގޮތެއް ނިންމުމެވެ. އެ ޙާލަތުގައި ޖުޑީޝަލް ސަރވިސް ކޮމިޝަންއަށް ހަމައެކަނި ބޭނުންވާނީ އެ މައްސަލައެއް ބަލާ އިދާރާއަކުން އެ މައްސަލައެއް ބަލަމުން އެބަ ދާކަމުގެ ކަށަވަރުކަމެވެ. އެކަމާމެދު ފަނޑިޔާރު ދެކޭ ގޮތެއް އަހައި އޭނާގެ ބަހެއް ހޯދުމުގެ އިޖުރާއަތު ހިންގުން އެ ޙާލަތުގައި ޖުޑީޝަލް ސަރވިސް ކޮމިޝަންއަށް ލާޒިމެއް ނޫނެވެ.\nހިނގައިގެން މިއުޅެނީ ދެ ކަމެކެވެ. ފުރަތަމަ ކަމަކީ ޖުޑީޝަލް ސަރވިސް ކޮމިޝަންއިން ފަނޑިޔާރު ޢަބްދުﷲ ދީދީ މަސައްކަތަށް ނުކުތުން މަނާކުރުމެވެ. އެކަމުގައި އުފައްދާ ސުވާލަކީ އޭނާއަށް ޖަވާބުދާރީވުމުގެ ފުރުސަތު ނުދީ އޮތް އޮތުމެވެ. އަޅުގަނޑު ހިތުން އެ ސުވާލަށް މިހާރު އޮންނާނީ ޖަވާބު ލިބިފައެވެ. ތިޔަ ސުވާލު އުފައްދާ އިޖުރާއަތު ހިންގަންޖެހެނީ ‘ފިޔަވަޅު’ އަޅާ މަރުޙަލާގައެވެ. ފަނޑިޔާރެއްގެ މައްޗަށް ކުށެއްގެ ތުހުމަތުކުރެވި، ވަގުތީ ގޮތުން ވަޒީފާއަށް ނުކުތުން މަނާކުރުމަކީ ފަނޑިޔާރުންގެ ޤާނޫނުގެ 45 ވަނަ މާއްދާއާއި، ޖުޑީޝަލް ސަރވިސް ކޮމިޝަންގެ ގަވާއިދުގެ 42 ވަނަ މާއްދާގެ ދަށުން ހިންގޭ އިޖުރާއަތެކެވެ. އެއީ ތިޔަ ހީފުޅުވާ ގޮތަށް ތައުދީބީ ފިޔަވަޅެއް ނޫނެވެ.\nދެވަނަ ކަމަކީ ޖުޑީޝަލް ސަރވިސް ކޮމިޝަންގެ ނިންމުން ކަމުނުދާކަމަށް ނިންމައި ދިނުމަށް އެދި ފަނޑިޔާރު ޢަބްދުﷲ ދީދީ މަސައްކަތްކުރާ ކޯޓުގައި އޭނާ މައްސަލަ ޖެއްސި ޖެއްސުމެވެ. ހިނގައިގެން އުޅޭ ދެ ކަންތަކުގެ ތެރެއިން ހިނގައިގެން ނުވާނޭކަމަށް އަޅުގަނޑަށް ފެނުނުކަމަކީ ފަނޑިޔާރު ޢަބްދުﷲ ދީދީގެ ދިވެހިރާއްޖޭގެ ސުޕްރީމް ކޯޓަށް މައްސަލަ ހުށަހެޅުއްވުމެވެ. އެންމެ ފުރަތަމަ ކަމަކަށް އެ މައްސަލައަކީ ފުރަތަމަ މަރުޙަލާގެ ކޯޓެއްގެ ގޮތުން ސުޕްރީމް ކޯޓަށް އިޚްތިޞާޞް ލިބޭ މައްސަލައެއް ނޫނެވެ. އަދި އެ މައްސަލަ ހުށަހެޅިފައި އޮތީ ފަނޑިޔާރުންގެ ޤާނޫނުގެ 45 ވަނަ މާއްދާގައި ބަޔާންކުރާ އިޖުރާއަތު ހިންގުމަކާ ނުލައެވެ.\nއެހެންކަމުން، ބަޔާން މިކުރެވުނު ހުރިހައި އުސޫލުތަކަށް ބެލުމަށްފަހު، އަޅުގަނޑަށް ޤަބޫލުކުރެވެނީ ޖުޑީޝަލް ސަރވިސް ކޮމިޝަނުން ފަނޑިޔާރު ޢަބްދުﷲ ދީދީ ވަޒީފާއަށް ނުކުތުން ވަގުތީ ގޮތުން މަނާކުރި ކުރުމަކީ ފަނޑިޔާރުންގެ ޤާނޫނުގެ ދަށުން އަޅާފައިވާ ‘ފިޔަވަޅެއް’ ނޫންކަމާއި، އެއީ ޖުޑީޝަލް ސަރވިސް ކޮމިޝަންގެ ގަވާއިދުގެ 42 ވަނަ މާއްދާއާއި، ފަނޑިޔާރުންގެ ޤާނޫނުގެ 45 ވަނަ މާއްދާގެ ދަށުން ޖުޑީޝަލް ސަރވިސް ކޮމިޝަންގެ މައްޗަށް ހިންގުން ލާޒިމު އިޖުރާއަތެއް ކަމުގައެވެ. އަދި އެ ނިންމުން ހިފައިގެން ދިވެހިރާއްޖޭގެ ސުޕްރީމް ކޯޓަށް ދިޔަ ދިއުމާއި، ސުޕްރީމް ކޯޓުން އެ މައްސަލަ ބަލައިގަތުމަކީވެސް ފަނޑިޔާރުންގެ ޤާނޫނުގެ 45 ވަނަ މާއްދާއާއި، ކޯޓުތަކުގެ ޤާނޫނާ ޚިލާފަށް ހިންގާފައިވާ ބާތިލު އިޖުރާއަތެއް ކަމަށެވެ.\nކުރިއަށް އިޖުރާއަތު ގޯސްވުމުގެ ނަތީޖާއަކީ ކޮބާ؟\nފަހަތަށް ދައުލަތުން ބަދަލު ހޯދުން!


ހުޅުމާލޭގައި އިމާރާތްކުރުމަށް ހަމަޖެހިފައިވާ ” ދަ ކްރީކް ވިއު” ފްލެޓް މަޝްރޫއު އިފްތިތާހުކޮށްފި | Sandhaanu\nހުޅުމާލޭގައި އިމާރާތްކުރުމަށް ހަމަޖެހިފައިވާ ” ދަ ކްރީކް ވިއު” ފްލެޓް މަޝްރޫއު އިފްތިތާހުކޮށްފި\nހުޅުމާލޭގައި އިމާރާތްކުރުމަށް ހަމަޖައްސާފައިވާ ” ދަ ކްރީކް ވިއު” ޕްލެޓް އިމާރާތުގެ މަޝްރޫއު މިއަދު އިފްތިތާހުކޮށްފި އެވެ.\nދަ ކްރީކް ވިއު ފްލެޓް މަޝްރޫއަކީ އިމާރާތްކުރުމުގެ ދާއިރާގައި މަސައްކަތްކުރާ ރާއްޖޭގެ ދެ ކުންފުންޏެއްކަމަށްވާ\nސާސޭ އަދި ގްލަޓް ޖޭވީ ޕްރައިވެޓް ލިމިޓެޑާ ހަވާލުކޮށްގެން އެޅުމަށް ހަމަޖެހިފައިވާ 114 ފްލެޓް މަޝްރޫއުގެ ދަށުން އިމާރާތްކުރާ ފްލެޓް އިމާރާތެވެ.\nމެދު އަދި މަތީ ފަންތީގެ ގެދޮރުވެރި ކަމަށް ހާއްސަ މި ފްލެޓް އިމާރާތް އެޅުމަށް އެޗްޑީސީ އާއި ސާސޭ އަދި ގްލަޓް ޖޭވީ ޕްރައިވެޓް ލިމިޓެޑާ ދެމެދު ޖުލައި ހަތް ވަނަ ދުވަހު ވަނީ އެއްބަސް ވުމެއްގައި ސޮއިކޮށްފައެވެ.\nމި އެއްބަސްވުމާ އެއްގޮތަށް އެޅުމަށް ހަމަޖެއްސި ފްލެޓް އިމާރާތް ދަ ކްރީކް ވިއު މަޝްރޫއުގެ ނަމުގައި އިފްތިތާހު ކުރުމަށް މާގިރި ހޮޓެލްގައި މިއަދު ހާއްސަ ރަސްމިއްޔާތެއް ބާއްވާފައިވާއިރު މި ރަސްމިއްޔާތުގައި ވަނީ ދަ ކްރީކް ވިއުގެ އޮފިޝަލް ވެބްސައިޓު ވެސް އިފްތިތާހު ކޮށްފައެވެ.\nވެބްސައިޓް އިފްތިތާހު ކޮށްދެއްވީ، ސާސް އީ ގްލެޓް ޖޭވީ ޕްރައިވެޓް ލިމިޓެޑްގެ މެނޭޖިން ޑިރެކްޓަރ އަބްދުﷲ ސަވާދުއެވެ.\nމި ރަސްމިއްޔާތުގައި ވާހަކަފުޅު ދައްކަވަމުން ސަވާދު ވިދާޅުވީ ސާސް އީ ކޮންސްޓްރަކްޝަން ޕްރައިވެޓް ލިމިޓެޑްގެ މެނޭޖިން ޑިރެކްޓަރ ސައުދުﷲ އަހުމަދު ވިދާޅުވީ، ދަ ކްރީކް ވިއު ފަރުމާކުރެވިފައިވަނީ ޖާގައިގެ ގޮތުން ތަނަވަސްވެފައި ރަނގަޅު ފެންވަރުގެ ވެންޓިލޭޝަނާއެކު ސާދާ ގެވެހި ދިރިއުޅުމެއް ހިތްފަސޭހަކަމާއެކު، އުޅުމަށް ބޭނުންވާނެ ކަންކަމަށް ވިސްނައިގެން ކަމަށެވެ.\nމި މަޝްރޫއުތަކުގެ ދަށުން އެޅުމަށް ހަމަޖެހިފައިވާ ދަ ކްރީކް ވިއު ފްލެޓް އެޅުމަށް ހަމަޖެހިފައިވަނީ ހުޅުމާލެ ޕްލޮޓް އެސް1-3 ގެ ލޮޓް 11445ގައެވެ.\nދަ ކްރީކްވިއު އިމާރާތުގައި ދެ ކޮޓަރީގެ އެޕާޓްމަންޓްތަކާއި ތިން ކޮޓަރީގެ އެޕާޓްމަންޓްގެ އިތުރުން ތިން ކޮޓަރިއާއި މެއިޑް ރޫމް ހުންނަ އެޕާޓްމަންޓް އާއި ހަތަރު ކޮޓަރީ އެޕާޓްމަންޓް ތަކާއި ހަތަރުކޮޓަރިއާއި މެއިޑްރޫމް އެޕާޓްމަންޓްތައް ހިމެނެއެވެ.


Raajje In Furaa Meehun Screen Kuran Fashan Jehe: Fazul - Vaguthu\nރާއްޖެ އިން ފުރާ މީހުން ސްކްރީން ކުރަން ފަށަން ޖެހޭ: ފަޒުލް\nމެމްބަރު ފަޒުލް މަޖިލީހުގައި ވާހަކަދައްކަވަނީ: ފޮޓޯ މަޖިލިސް އިދާރާ\nރާއްޖެ އިން ފުރާ މީހުން ސްކްރީން ކުރަން ފަށަން ޖެހޭ ކަމަށް ރައްޔިތުންގެ މަޖިލިހުގެ ފެލިދޫ ދާއިރާގެ ޕީއެންސީގެ މެމްބަރު އިބްރާހިމް ފަޒުލް ރަޝީދު މިއަދު ވިދާޅުވެއްޖެއެވެ.\nކޮވިޑް-19 ރާއްޖެ އިން ފެނުމާ ގުޅިގެން ކާށިދޫ ދާއިރާގެ މެމްބަރު އަބްދުﷲ ޖާބިރު ހުށަހެޅުއްވި ކުއްލި މައްސަލަ އަށް ބަހުސް ކުރައްވަމުން ފަޒުލް ވިދާޅުވީ ފުރާ މީހުން ސްކްރީން ކުރުމަކީ ކޮވިޑް-19 ޖެހޭ މީހުން އެ ބަލި ޖެހެނީ ކިހާ ހިސާބަކުން ކަން ދެނެގަތުމަށް މުހިންމު ކަމެއް ކަމަށެވެ.\nއިޓަލީ އާއި ޗައިނާ އަކީ ރާއްޖެއަށް އެންމެ ގިނަ ފަތުރުވެރިން އަންނަ ގައުމަށް ވެފައި، އެ ދެ ގައުމުގައި ކޮވިޑް-19 ހަލުވިކަމާ އެކު ފެތުރެމުންދާތީ އެ ދެ ގައުމުން މީހުން އައުން މަނާ ކުރުމަކީ އެޅި މުހިއްމު ފިޔަވަޅެއް ކަމަށް ފަޒުލް ވިދާޅުވިއެވެ.\nފަޒުލް ވަނީ ފެނާއި ކާބޯތަކެތި ރަށްތަކަށް ފޯރުކޮށްދިނުމުގެ ނިޒާމް ވަރުގަދަކޮށް ރައްޔިތުން ހާސް ނުވާނެހެން އަމަލު ކުރުމަށް އިލްތިމާސް ކުރައްވައިފައެވެ.\n"ރައްޔިތުން ތިބެގެން ގައުމުގެ އިގްތިސާދެއް އޮންނާނީ، އަދި ރައްޔިތުން ތިބެގެން ގައުމެއް ވެސް އޮންނާނީ. މި ކޮވިޑްގެ ކަންތަކުގައި ރާއްޖެއިން ބޭރުން އަންނަ ފަތުރުވެރިން ހުއްޓުވާލީ މީ ހަމަ ސަބަބުތަކަކަށްޓަކައި. ރަނގަޅު ސަބަބުތަކަށްޓަކައި ކަމަށް އަޅުގަނޑު ގަބޫލުކުރަން." ފަޒުލް ވިދާޅުވިއެވެ.\nރާއްޖެ އިން ފުރަތަމަ ކޮވިޑް-19 އަށް ޕޮޒިޓިވްވީ ކުރެއްދޫ އައިލެންޑް ރިސޯޓުގައި މަސައްކަތް ކުރާ ދެ ބިދޭސީ މުވައްޒަފެކެވެ. އެމީހުންނަކީ އެރަށުގައި ޗުއްޓީ ހޭދަކުރުމަށްފަހު މިމަހުގެ އެއް ވަނަ ދުވަހު ގައުމަށް ދިޔަ އިޓަލީވިލާތުގެ މީހަކާއި ބައްދަލުވެފައިވާ ބައެކެވެ. ރޭ ބަތަލާ ރިސޯޓުން ދެ ބިދޭސީއަކު ކޮވިޑް-19 އަށް ޕޮޒިޓިވް ވެފައިވެއެވެ.\nރޭ ބޭއްވި ނޫސްވެރިންގެ ބައްދަލުވުމެއްގައި ހެލްތު މިނިސްޓަރު އަބްދުﷲ އަމީން ވިދާޅުވީ ކުރެއްދޫ ރިސޯޓުން ކޮވިޑް-19 އަށް ޕޮޒިޓިވް ވި ދެ މީހުންނާ އެކި ގޮތް ގޮތުން ގުޅުން ހުރި 173 މީހަކު ފާހަގަ ކުރެވިފައިވާ ކަމަށެވެ. ކުރެއްދޫ ރިސޯޓުގެ ކޮޓަރިތަކުގައި 93 މީހަކު އެކަހެރި ކޮށްފައިވާ ކަމަށް އަމީން ވިދާޅުވިއެވެ.\nފެނާއި ނަރުދަމާއާ އެއްގޮތަށް ފެން ހިންދާނެ ނިޒާމެއް ރަށްތަކުގައި ގާއިމް ކުރަން ޖެހޭ: ފަޒުލް\nފަޒުލްގެ ގަރާރު މަޖިލިހުން ބޭރެއް ނުކުރޭ\nފަޒުލް ވަޑައިނުގަންނަވާތީ ފުލިދޫ ގިރާ މައްސަލައިގެ ބަހުސް ކުރިއަށް ނުގެންދެވުނު\nމާޗް 9, 2020 13:06